CELEX: 32021R0696
Language: fi
Date: 2021-04-28 00:00:00
Title: Euroopan parlamentin ja neuvoston asetus (EU) 2021/696, annettu 28 päivänä huhtikuuta 2021, unionin avaruusohjelman ja Euroopan unionin avaruusohjelmaviraston perustamisesta sekä asetusten (EU) N:o 912/2010, (EU) N:o 1285/2013 ja (EU) N:o 377/2014 ja päätöksen N:o 541/2014/EU kumoamisesta

12.5.2021   
               
               
                  FI
               
               
                  Euroopan unionin virallinen lehti
               
               
                  L 170/69
               
            
         EUROOPAN PARLAMENTIN JA NEUVOSTON ASETUS (EU) 2021/696,
         annettu 28 päivänä huhtikuuta 2021,
         unionin avaruusohjelman ja Euroopan unionin avaruusohjelmaviraston perustamisesta sekä asetusten (EU) N:o 912/2010, (EU) N:o 1285/2013 ja (EU) N:o 377/2014 ja päätöksen N:o 541/2014/EU kumoamisesta
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 189 artiklan 2 kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         noudattavat tavallista lainsäätämisjärjestystä (1),
         sekä katsovat seuraavaa:
         
                     (1)
                  
                  
                     Avaruusteknologiasta, -datasta ja -palveluista on tullut välttämätön osa eurooppalaisten jokapäiväistä elämää, ja niillä on keskeisen tärkeä merkitys monien strategisten etujen turvaamisessa. Unionin avaruusteollisuus on jo nyt yksi maailman kilpailukykyisimmistä. Uusien toimijoiden ilmaantuminen ja uuden teknologian kehitys mullistavat kuitenkin teollisuuden perinteisiä malleja. Tämän vuoksi on olennaisen tärkeää, että unioni kuuluu jatkossakin johtaviin kansainvälisiin toimijoihin, että sillä on laaja toiminnanvapaus avaruusalalla ja että se edistää tieteellistä ja teknistä kehitystä ja tukee avaruusalan yritysten kilpailukykyä ja innovointivalmiuksia unionissa, erityisesti pienten ja keskisuurten yritysten (pk-yritykset), startup-yritysten ja innovatiivisten yritysten osalta.
                  
               
                     (2)
                  
                  
                     Avaruuden tarjoamat mahdollisuudet unionin ja sen jäsenvaltioiden turvallisuudelle olisi hyödynnettävä erityisesti kesäkuussa 2016 hyväksytyn EU:n ulko- ja turvallisuuspoliittisen globaalistrategian mukaisesti siten, että samalla säilytetään unionin avaruusohjelman, jäljempänä ’ohjelma’, luonne siviilialan ohjelmana ja kunnioitetaan jäsenvaltioiden valtiosääntöihin mahdollisesti sisältyviä puolueettomuutta tai liittoutumattomuutta koskevia säännöksiä. Avaruusalan kehitys on perinteisesti ollut kytköksissä turvallisuuskysymyksiin. Monissa tapauksissa avaruusalan laitteet, komponentit ja välineet sekä avaruusdata ja -palvelut ovat kaksikäyttöisiä. Unionin turvallisuus- ja puolustuspolitiikka on kuitenkin määritetty yhteisen ulko- ja turvallisuuspolitiikan yhteydessä Euroopan unionista tehdyn sopimuksen (SEU) V osaston mukaisesti.
                  
               
                     (3)
                  
                  
                     Unioni on laatinut omia avaruusaloitteitaan ja -ohjelmiaan 1990-luvun lopulta lähtien; näitä ovat Euroopan geostationaarinen navigointilisäjärjestelmä, jäljempänä ’EGNOS’, ja sittemmin Galileo ja Copernicus, joilla vastataan sekä unionin kansalaisten tarpeisiin että eri alojen politiikan vaatimuksiin. Näiden aloitteiden ja ohjelmien jatkuvuus olisi varmistettava, ja niiden tarjoamia palveluita olisi parannettava, jotta ne vastaavat käyttäjien uusiin tarpeisiin, pysyvät jatkossakin etulinjassa uuden teknologian kehittyessä ja digitaalisen ja tieto- ja viestintäteknologian murroksen edetessä ja vastaavat politiikan painopisteitä, joita ovat esimerkiksi ilmastonmuutos, napa-alueen muutosten seuranta mukaan luettuna, liikenne, turvallisuus ja puolustusala.
                  
               
                     (4)
                  
                  
                     Liikenne-, avaruus- ja digitaalialan välisiä synergiavaikutuksia on tarpeen hyödyntää, jotta voidaan tukea uuden teknologian (kuten eCall, digitaalinen ajopiirturi, liikenteenvalvonta ja -hallinta, itseohjautuvat ajoneuvot sekä miehittämättömät ajoneuvot ja ilma-alukset) laajempaa käyttöä ja vastata turvallisen ja saumattoman yhteenliitettävyyden, tehokkaan paikannuksen, intermodaalisuuden ja yhteentoimivuuden tarpeisiin. Tällainen synergioiden hyödyntäminen parantaisi liikennepalvelujen ja -teollisuuden kilpailukykyä.
                  
               
                     (5)
                  
                  
                     Jotta kaikki jäsenvaltiot ja niiden kaikki kansalaiset hyötyisivät ohjelmasta täysimääräisesti, on myös tärkeää edistää tarjottavan datan ja tarjottavien tietojen ja palvelujen käyttöä ja omaksumista sekä tukea kyseiseen dataan ja kyseisiin tietoihin ja palveluihin perustuvien toimintaketjun loppupään sovellusten kehittämistä. Sen vuoksi jäsenvaltiot, komissio ja asiasta vastaavat yhteisöt voisivat erityisesti toteuttaa säännöllisesti tiedotuskampanjoita, joissa kerrotaan ohjelman hyödyistä.
                  
               
                     (6)
                  
                  
                     Toiminnanvapauden, riippumattomuuden ja turvallisuuden tavoitteiden saavuttamiseksi on olennaista, että unionilla on autonominen pääsy avaruuteen ja mahdollisuus käyttää sitä turvallisesti. Tämän vuoksi on olennaisen tärkeää, että unioni tukee autonomista, luotettavaa ja kustannustehokasta pääsyä avaruuteen, erityisesti kriittisen infrastruktuurin ja teknologian, yleisen turvallisuuden sekä unionin ja sen jäsenvaltioiden turvallisuuden osalta. Komission olisi tämän vuoksi voitava koota laukaisupalvelut yhteen Euroopan tasolla sekä sen omia tarpeita että pyynnöstä myös muiden yhteisöjen, jäsenvaltiot mukaan luettuina, tarpeita varten Euroopan unionin toiminnasta tehdyn sopimuksen (SEUT) 189 artiklan 2 kohdan mukaisesti. Jotta unioni säilyttää kilpailukykynsä nopeasti kehittyvillä markkinoilla, on myös ratkaisevan tärkeää, että sillä on jatkossakin käytettävissään nykyaikainen, tehokas ja joustava laukaisuinfrastruktuuri ja asianmukaiset laukaisujärjestelmät. Ohjelmasta olisi sen vuoksi voitava tukea maassa sijaitsevaan avaruusinfrastruktuuriin tehtäviä mukautuksia, uusi kehitys mukaan luettuna, jotka ovat tarpeen ohjelman ja sen mukautusten toteuttamiseksi, teknologian kehittäminen mukaan luettuna, sekä satelliittien laukaisemiseen tarvittaviin avaruuslaukaisujärjestelmiin tehtäviä mukautuksia, vaihtoehtoiset teknologiat ja innovatiiviset järjestelmät mukaan luettuina, ohjelman komponenttien toteuttamiseksi, sanotun kuitenkaan rajoittamatta jäsenvaltioiden tai Euroopan avaruusjärjestön (ESA) toteuttamia toimenpiteitä. Nämä toiminnot olisi toteutettava Euroopan parlamentin ja neuvoston asetuksen (EU, Euratom) 2018/1046 (2), jäljempänä ’varainhoitoasetus’, mukaisesti ja pyrkien saavuttamaan ohjelmassa parempi kustannustehokkuus. Koska avaruuteen pääsyä tukevilla toimilla ei ole omia määrärahoja, ne eivät saisi vaikuttaa ohjelman komponenttien toteuttamiseen.
                  
               
                     (7)
                  
                  
                     Jotta voidaan vahvistaa unionin avaruusteollisuuden kilpailukykyä ja sen valmiuksia suunnitella, rakentaa ja operoida omia järjestelmiään, unionin olisi tuettava koko avaruusteollisuuden syntyä, kasvua ja kehitystä. Liiketoiminnalle ja innovoinnille suotuisan mallin luomista olisi tuettava Euroopan tasolla sekä alueellisella ja kansallisella tasolla sellaisilla aloitteilla kuin avaruusalan yhteistyöalustat, jotka tuovat yhteen avaruus-, digitaali- ja muut alat sekä käyttäjät. Näiden avaruusalan yhteistyöalustojen olisi pyrittävä edistämään yrittäjyyttä ja taitoja sekä luomaan synergiavaikutuksia digitaali-innovaatiokeskittymien kanssa. Unionin olisi edistettävä unioniin sijoittautuneiden avaruusyritysten perustamista ja laajentumista auttaakseen niitä menestymään, myös tukemalla niiden riskirahoituksen saantia, ottaen huomioon avaruusalan startup-yrityksille sopivan yksityisen pääomarahoituksen puute unionissa, ja tukemalla kysyntää (innovatiivisten tuotteiden ja palvelujen hankinta ensimmäisellä niitä koskevalla sopimuksella).
                  
               
                     (8)
                  
                  
                     Avaruusalan arvoketju jaotellaan tavallisesti alkupään ja loppupään toimintoihin. Toimintaketjun alkupää koostuu toiminnoista, jotka johtavat toiminnalliseen avaruusjärjestelmään, mukaan lukien kehitys-, valmistus- ja laukaisutoiminnot, sekä tällaisen järjestelmän operoinnista. Toimintaketjun loppupää koostuu toiminnoista, jotka kattavat avaruuteen liittyvien palvelujen tarjoamisen ja tuotteet käyttäjille. Digitaaliset alustat ovat myös tärkeä osatekijä, jolla voidaan tukea avaruusalan kehitystä. Ne tarjoavat mahdollisuuden käyttää dataa ja tuotteita sekä välineitä ja varastointi- ja laskentamahdollisuuksia.
                  
               
                     (9)
                  
                  
                     Avaruusalalla unioni käyttää toimivaltaansa SEUT 4 artiklan 3 kohdan mukaisesti. Komission olisi varmistettava ohjelman puitteissa toteutettavien toimien johdonmukaisuus.
                  
               
                     (10)
                  
                  
                     Vaikka joillakin jäsenvaltioilla on perinteisesti aktiivinen avaruusteollisuus, olisi tunnustettava tarve kehittää ja kypsyttää avaruusalaa jäsenvaltioissa, joilla on kehittymässä olevia valmiuksia, ja tarve vastata uusien yksityisten avaruusalan toimijoiden (”New Space”) perinteiselle avaruusteollisuudelle asettamiin haasteisiin. Toimia, joilla kehitetään avaruusteollisuuden valmiuksia koko unionissa ja helpotetaan kaikkien jäsenvaltioiden yhteistyötä avaruusalalla, olisi edistettävä.
                  
               
                     (11)
                  
                  
                     Ohjelmaan kuuluvien toimien olisi perustuttava kansallisiin ja eurooppalaisiin kapasiteetteihin, jotka ovat olemassa toimen toteuttamishetkellä, ja voitava hyötyä niistä.
                  
               
                     (12)
                  
                  
                     Ohjelman kattavuuden ja sen globaalien haasteiden ratkaisupotentiaalin ansiosta avaruustoiminnalla on vahva kansainvälinen ulottuvuus. Unionin avaruusohjelman asiaan liittyvät elimet voisivat tiiviisti koordinoiden jäsenvaltioiden kanssa ja niiden suostumuksella osallistua ohjelmaan liittyvien kysymysten käsittelyyn kansainvälisen yhteistyön kautta ja tehdä yhteistyötä asiaan liittyvissä alakohtaisissa Yhdistyneiden kansakuntien (YK) elimissä. Ohjelmaan liittyvissä kysymyksissä komissio voisi koordinoida toimintaa kansainvälisellä tasolla unionin puolesta alalla, jolla unionilla on toimivaltaa, erityisesti unionin ja sen jäsenvaltioiden etujen puolustamiseksi kansainvälisillä foorumeilla, mukaan lukien ohjelmaa koskevien taajuuksien alalla, sanotun kuitenkaan rajoittamatta jäsenvaltioiden toimivaltaa tällä alalla. On erityisen tärkeää, että komission edustama unioni tekee yhteistyötä kansainvälisen Cospas-Sarsat-ohjelman elimissä.
                  
               
                     (13)
                  
                  
                     Kansainvälinen yhteistyö on erittäin tärkeää, jotta voidaan edistää unionin roolia avaruusalan maailmanlaajuisena toimijana ja unionin teknologiaa ja teollisuutta sekä edistää oikeudenmukaista kilpailua kansainvälisellä tasolla, ottaen huomioon tarve varmistaa vastavuoroisuus osapuolten oikeuksien ja velvollisuuksien välillä, ja jotta voidaan kannustaa koulutusalan yhteistyötä. Kansainvälinen yhteistyö on keskeinen osa komission 26 päivänä lokakuuta 2016 annetussa tiedonannossa esitettyä Euroopan avaruusstrategiaa. Komission olisi käytettävä ohjelmaa edistääkseen aloitteiden avulla osaltaan kansainvälisiä toimia ja hyötyäkseen niistä, tukeakseen eurooppalaista teknologiaa ja teollisuutta kansainvälisesti (esimerkiksi kahdenväliset vuoropuhelut, toimialojen seminaarit ja pk-yritysten kansainvälistymisen tukeminen), helpottaakseen pääsyä kansainvälisille markkinoille ja edistääkseen oikeudenmukaista kilpailua myös talousdiplomatian aloitteiden vipuvaikutuksen avulla. Unionin avaruusdiplomatian aloitteiden olisi oltava täysin unionin nykyisten toimintapolitiikkojen, painopisteiden ja välineiden mukaisia ja niitä täydentäviä, samalla kun unionilla on keskeinen rooli yhdessä jäsenvaltioiden kanssa johtoaseman säilyttämiseksi kansainvälisellä tasolla.
                  
               
                     (14)
                  
                  
                     Rajoittamatta jäsenvaltioiden toimivaltaa komission olisi ohjelmaa toteuttaessaan edistettävä yhdessä unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, kanssa ja tiiviisti koordinoiden jäsenvaltioiden kanssa vastuullista toimintaa avaruudessa, myös avaruusromun lisääntymisen vähentämiseksi. Komission olisi myös kartoitettava unionin mahdollisuutta hyväksyä asiaankuuluvissa YK:n sopimuksissa ja yleissopimuksissa määrätyt oikeudet ja velvollisuudet ja tehtävä tarvittaessa asianmukaisia ehdotuksia.
                  
               
                     (15)
                  
                  
                     Ohjelmalla on samanlaisia tavoitteita kuin muilla unionin ohjelmilla, joita ovat esimerkiksi Euroopan parlamentin ja neuvoston asetuksella (EU) 2021/695 (3) perustettu Horisontti Eurooppa -puiteohjelma, Euroopan parlamentin ja neuvoston asetuksella (EU) 2021/523 (4) perustettu InvestEU-ohjelma, Euroopan parlamentin ja neuvoston asetuksella (EU) 2021/697 (5) perustettu Euroopan puolustusrahasto sekä Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri- ja kalatalous- ja vesiviljelyrahastoa koskevista yleisistä säännöksistä ja rahoitussäännöistä sekä turvapaikka- ja maahanmuuttorahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista rahoitussäännöistä annetun asetuksen, jäljempänä ’yhteisiä säännöksiä koskeva asetus’, piiriin kuuluvat rahastot. Tämän vuoksi olisi säädettävä näistä ohjelmista saatavasta kumulatiivisesta rahoituksesta, sillä edellytyksellä, että rahoitus ei koske samoja kustannuseriä, erityisesti unionin ohjelmista saatavaa täydentävää rahoitusta koskevilla järjestelyillä, kun hallintomääräykset sen mahdollistavat, joko peräkkäin, vuorotellen tai yhdistelemällä varoja, mukaan lukien toimien yhteisrahoitus siten, että mahdollisuuksien mukaan voidaan toteuttaa innovaatiokumppanuuksia ja rahoitusta yhdistäviä toimia. Ohjelman toteuttamisen aikana komission olisi tämän vuoksi edistettävä synergiaa muiden aiheeseen liittyvien unionin ohjelmien ja rahoitusvälineiden kanssa, mikä mahdollistaisi mahdollisuuksien mukaan riskirahoituksen käytön, innovaatiokumppanuudet sekä kumulatiivisen rahoituksen tai rahoitusta yhdistävät toimet. Komission olisi myös varmistettava synergia ja johdonmukaisuus näissä ohjelmissa, erityisesti Horisontti Eurooppa -puiteohjelmassa, kehitettyjen ratkaisujen ja avaruusohjelmassa kehitettyjen ratkaisujen välillä.
                  
               
                     (16)
                  
                  
                     Varainhoitoasetuksen 191 artiklan 3 kohdan mukaan samoja kustannuksia ei saa missään tapauksessa rahoittaa unionin talousarviosta kahdesti.
                  
               
                     (17)
                  
                  
                     Tämän ohjelman poliittisia tavoitteita käsiteltäisiin myös rahoitus- ja investointitoimia varten avustuskelpoisina aloina InvestEU-ohjelman rahoitusvälineissä ja talousarviotakuussa, erityisesti sen kestävän infrastruktuurin ja tutkimuksen, innovoinnin ja digitalisaation politiikkaikkunoiden mukaisesti. Rahoitustukea olisi myös käytettävä toimiin, joilla käsitellään oikeasuhteisesti markkinoiden toimintapuutteita tai optimaalista heikompia investointitilanteita, eikä toimien pitäisi olla päällekkäisiä yksityisen rahoituksen kanssa tai syrjäyttää sitä tai vääristää kilpailua sisämarkkinoilla. Toimissa olisi oltava selkeä Euroopan tason lisäarvo.
                  
               
                     (18)
                  
                  
                     Horisontti Eurooppa -puiteohjelman ja ohjelman välisen johdonmukaisuuden ja synergian olisi edistettävä kilpailukykyistä ja innovatiivista eurooppalaista avaruusalaa, lujitettava Euroopan riippumattomuutta avaruuteen pääsyssä ja sen käytössä turvatussa ja turvallisessa ympäristössä ja vahvistettava Euroopan asemaa maailmanlaajuisena toimijana. Ohjelmassa tutkimus- ja innovointiyhteisön saataville tarjottavalla datalla ja palveluilla tuettaisiin Horisontti Eurooppa -puiteohjelman läpimurtoratkaisuja.
                  
               
                     (19)
                  
                  
                     Jotta voidaan maksimoida ohjelman sosioekonominen tuotto, on olennaista, että pidetään yllä uusimpia järjestelmiä ja päivitetään niitä käyttäjien muuttuviin tarpeisiin vastaamiseksi ja että kehitys tapahtuu avaruuspohjaisella toimintaketjun loppupään sovellusalalla. Unionin olisi tuettava toimia, jotka liittyvät tutkimukseen ja teknologian kehittämiseen tai ohjelman mukaisesti perustettavien infrastruktuurien kehityksen varhaisiin vaiheisiin, sekä tutkimus- ja kehitystoimia, jotka liittyvät ohjelman mukaisesti kehitettyihin järjestelmiin perustuviin sovelluksiin ja palveluihin, ja siten vauhditettava toimintaketjun alku- ja loppupään taloudellista toimintaa. Kyseisten tutkimus- ja innovointitoimien rahoittamiseen unionin tasolla soveltuva väline on Horisontti Eurooppa -puiteohjelma. Tämän asetuksen mukaisesti Galileo- ja EGNOS-komponentteihin kohdennetuista varoista olisi kuitenkin rahoitettava kehitystoimien tarkoin määrätty osa etenkin, kun toimet koskevat perustekijöitä, kuten Galileo-järjestelmää tukevia piirisarjoja tai vastaanottimia, jotka helpottaisivat sovellusten kehittämistä talouden eri aloilla. Tällainen rahoitus ei kuitenkaan saisi vaarantaa ohjelmien mukaisesti perustettujen infrastruktuurien käyttöönottoa tai käyttöä.
                  
               
                     (20)
                  
                  
                     Euroopan avaruusteollisuuden kilpailukyvyn varmistamiseksi tulevaisuudessa ohjelmalla olisi tuettava avaruuteen liittyvien korkean tason pätevyyksien kehittämistä ja koulutustoimintaa yhtäläisten mahdollisuuksien edistämiseksi, sukupuolten tasa-arvo mukaan luettuna, jotta saadaan käyttöön unionin kansalaisten koko potentiaali tällä alalla.
                  
               
                     (21)
                  
                  
                     Ohjelmaan osoitettu infrastruktuuri voisi edellyttää lisätutkimusta ja -innovointia, jota voitaisiin tukea Horisontti Eurooppa -puiteohjelmasta ja pyrkiä siten johdonmukaisuuteen ESAn tällä alalla toteuttamien toimien kanssa. Synergioilla Horisontti Eurooppa -puiteohjelman kanssa olisi varmistettava, että avaruusalan tutkimus- ja innovointitarpeet tunnistetaan ja vahvistetaan osaksi tutkimuksen ja innovoinnin strategista suunnitteluprosessia. Ohjelmasta vapaasti saataville asetettavia avaruusdataa ja -palveluita käytettäisiin läpimurtoratkaisujen kehittämiseen tutkimuksen ja innovoinnin avulla, myös Horisontti Eurooppa -puiteohjelman yhteydessä, unionin poliittisten painopisteiden tukemiseksi. Horisontti Eurooppa -puiteohjelman mukaisessa strategisessa suunnitteluprosessissa yksilöitäisiin tutkimus- ja innovointitoimet, joissa olisi hyödynnettävä unionin omistamia infrastruktuureja, kuten Galileoa, EGNOSia ja Copernicusta. Tutkimusinfrastruktuurit, erityisesti in situ -seurantaverkostot, muodostaisivat olennaisen osan siitä in situ -seurantainfrastruktuurista, joka mahdollistaa Copernicus-palvelut.
                  
               
                     (22)
                  
                  
                     On tärkeää, että unioni omistaa kaikki sellaiset aineelliset ja aineettomat hyödykkeet, jotka ovat syntyneet tai joita on kehitetty niiden julkisten hankintojen kautta, jotka unioni rahoittaa osana ohjelmaa. Nykyisten omistajien kanssa olisi tehtävä tarvittavat järjestelyt, jotta kaikkia omistajuuteen liittyviä perusoikeuksia noudatetaan täysin. Tällainen unionin omistajuus ei saisi rajoittaa unionin mahdollisuutta antaa tämän asetuksen mukaisesti ja silloin, kun se katsotaan tapauskohtaisen arvioinnin perusteella asianmukaiseksi, tällainen omaisuus kolmansien osapuolten käyttöön tai luopua siitä.
                  
               
                     (23)
                  
                  
                     Jotta voidaan tukea ohjelman tarjoamien palvelujen mahdollisimman laajaa käyttöä, olisi hyödyllistä korostaa, että data, tiedot ja palvelut tarjotaan ilman takuuta, sanotun kuitenkaan vaikuttamatta oikeudellisesti sitovissa säädöksissä vahvistettuihin velvoitteisiin.
                  
               
                     (24)
                  
                  
                     Komission olisi voitava tiettyjen muuhun kuin sääntelyyn liittyvien tehtäviensä hoitamiseksi tarpeen mukaan ja tarvittavassa määrin käyttää tiettyjen ulkopuolisten osapuolten teknistä apua. Myös muiden ohjelman julkiseen hallinnointiin osallistuvien yhteisöjen olisi voitava käyttää samaa teknistä apua niille tämän asetuksen nojalla annettujen tehtävien hoitamiseen.
                  
               
                     (25)
                  
                  
                     Tässä asetuksessa vahvistetaan ohjelman koko keston ajaksi rahoituspuitteet, joita Euroopan parlamentin ja neuvoston on määrä pitää talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi 16 päivänä joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen (6) 18 kohdassa tarkoitettuna ensisijaisena ohjeenaan vuosittaisessa talousarviomenettelyssä.
                  
               
                     (26)
                  
                  
                     Tässä ohjelmassa otetaan huomioon ilmastonmuutoksen torjumisen merkitys ilmastonmuutosta koskevan Yhdistyneiden Kansakuntien puitesopimuksen (7) nojalla hyväksytyn Pariisin sopimuksen ja YK:n kestävän kehityksen tavoitteiden täytäntöönpanoon liittyvien unionin sitoumusten mukaisesti, ja asetuksen mukaisilla toimilla olisi edistettävä ilmastotoimien valtavirtaistamista ja sen yleisen tavoitteen saavuttamista, että unionin talousarviomenoista vähintään 30 prosentilla tuetaan ilmastotavoitteita. Ohjelman valmistelun ja toteutuksen aikana olisi määriteltävä olennaisia toimia, ja niitä olisi arvioitava uudelleen asianmukaisten arviointi- ja tarkasteluprosessien yhteydessä. Euroopan parlamentti, neuvosto ja komissio laativat yhteistyössä tehokkaan, avoimen ja kokonaisvaltaisen menetelmän, jonka komissio vahvistaa, jotta voidaan arvioida kaikkien monivuotisen rahoituskehyksen ohjelmien luonnon monimuotoisuuteen liittyviä menoja ja ottaa samalla huomioon ilmasto- ja biodiversiteettitavoitteiden nykyiset päällekkäisyydet.
                  
               
                     (27)
                  
                  
                     Ohjelman komponenttien tuottamat tulot olisi tuloutettava unionille, jotta unionin aiemmat investoinnit saadaan osittain takaisin, ja nämä tulot olisi käytettävä ohjelman tavoitteiden saavuttamisen tukemiseen. Samasta syystä olisi oltava mahdollista sisällyttää tulojenjakojärjestely yksityisen sektorin yhteisöjen kanssa tehtyihin sopimuksiin.
                  
               
                     (28)
                  
                  
                     Ohjelmaan sovelletaan varainhoitoasetusta. Varainhoitoasetuksessa vahvistetaan unionin talousarvion toteuttamista koskevat säännöt, mukaan lukien avustuksia, palkintoja, hankintoja, välillistä hallinnointia, rahoitusvälineitä, talousarviotakuita, rahoitusapua ja ulkopuolisten asiantuntijoiden kulujen korvaamista koskevat säännöt.
                  
               
                     (29)
                  
                  
                     Koska ohjelma rahoitetaan lähtökohtaisesti unionin varoin, ohjelman mukaisesti ohjelmasta rahoitettavien toimien osalta tehtävissä hankintasopimuksissa olisi noudatettava unionin sääntöjä. Tässä yhteydessä unionin olisi myös oltava vastuussa julkisten hankintojen tavoitteiden määrittelystä. Varainhoitoasetuksessa säädetään, että komissio voi käyttää ennakkoarvioinnin tulosten perusteella unionin varoja hoitavien henkilöiden tai yhteisöjen järjestelmiä ja menettelyjä. Näihin järjestelmiin ja menettelyihin tarvittavat erityiset mukautukset sekä nykyisten sopimusten jatkamista koskevat järjestelyt olisi määriteltävä vastaavassa rahoitusta koskevassa kumppanuuspuitesopimuksessa tai rahoitusosuussopimuksessa.
                  
               
                     (30)
                  
                  
                     Ohjelma tukeutuu monimutkaiseen ja jatkuvasti kehittyvään teknologiaan. Ohjelman puitteissa tehtyjen hankintasopimusten osalta tukeutuminen tällaiseen teknologiaan aiheuttaa epävarmuustekijöitä ja riskejä, siltä osin kuin sopimuksiin liittyy laitteistoja tai palveluja koskevia pitkän aikavälin sitoumuksia. Tämän vuoksi tarvitaan hankintasopimuksia koskevia erityistoimenpiteitä, joita sovelletaan varainhoitoasetuksessa vahvistettujen sääntöjen lisäksi. Näin ollen olisi voitava tehdä hankintasopimus monivaiheisena ehdollisena sopimuksena, esittää tietyin edellytyksin muutoksia sopimuksen täytäntöönpanon yhteydessä tai vaatia alihankinnan vähimmäisosuutta erityisesti, jotta mahdollistetaan pk-yritysten ja startup-yritysten osallistuminen. Ohjelman komponenteille ominaisten teknisten epävarmuustekijöiden vuoksi hankintahintoja ei myöskään aina ole mahdollista määrittää täsmällisesti, joten pitäisi olla mahdollista tehdä sopimukset siten, ettei niissä määrätä kiinteää lopullista hintaa ja että niihin sisältyy unionin taloudelliset edut turvaavia lausekkeita.
                  
               
                     (31)
                  
                  
                     Julkisen kysynnän ja julkisen sektorin innovoinnin kannustamiseksi ohjelmalla olisi edistettävä sen datan, tietojen ja palvelujen käyttöä, jotta tuetaan räätälöityjen ratkaisujen kehittämistä paikallis- ja aluetasolla teollisuudessa ja pk-yrityksissä avaruuteen liittyvien innovointikumppanuuksien avulla varainhoitoasetuksen liitteessä 1 olevan 7 kohdan mukaisesti ja jotta ohjelma siten kattaa kaikki vaiheet räätälöityjen yhteentoimivien avaruusratkaisujen kehityksestä käyttöönottoon ja hankintoihin julkisia palveluja varten.
                  
               
                     (32)
                  
                  
                     Jotta voidaan saavuttaa ohjelman tavoitteet, on tärkeää voida tarvittaessa hyödyntää kaikki avaruusalalla toimivien unionin julkisten ja yksityisten yhteisöjen kapasiteetit ja myös kyetä työskentelemään kansainvälisellä tasolla kolmansien maiden tai kansainvälisten järjestöjen kanssa. Tästä syystä on säädettävä mahdollisuudesta käyttää kaikkia Euroopan unionin toiminnasta tehdyssä sopimuksessa ja varainhoitoasetuksessa vahvistettuja soveltuvia välineitä ja hallinnointitapoja ja yhteisiä hankintamenettelyjä.
                  
               
                     (33)
                  
                  
                     Kokemus on osoittanut erityisesti avustuksista, että käyttäjät ja markkinat omaksuvat ne helpommin ja yleinen näkyvyys on suurempaa hajautetusti kuin komission ylhäältä alaspäin toteuttamana. Maksusitoumukset ovat avustuksen saajalta kolmansille osapuolille suunnatun rahoitustuen muoto, ja ne ovat kuuluneet onnistuneimpiin toimiin uusien toimijoiden ja pk-yritysten osalta. Niiden esteenä on kuitenkin ollut varainhoitoasetuksessa määrätty rahoitustuen enimmäismäärä. Kyseistä enimmäismäärää olisi ohjelmaa varten kasvatettava, jotta voidaan pysyä mukana avaruusalan markkinasovellusten potentiaalin kasvuvauhdissa.
                  
               
                     (34)
                  
                  
                     Tämän asetuksen mukaiset rahoitusmuodot ja toteuttamismenetelmät olisi valittava sen perusteella, miten niillä voidaan saavuttaa toiminnan erityistavoitteet ja saada tuloksia, kun otetaan huomioon esimerkiksi valvonnan kustannukset, hallinnollinen rasitus ja noudattamatta jättämisen ennakoitu riski. Tähän olisi sisällytettävä mahdollisuus harkita kertasuoritusten, kiinteiden määrien ja yksikkökustannusten käyttöä sekä varainhoitoasetuksen 125 artiklan 1 kohdassa tarkoitettua rahoitusta, joka ei perustu kustannuksiin.
                  
               
                     (35)
                  
                  
                     Merentakaisiin maihin tai merentakaisille alueille (MMA:t) sijoittautuneiden henkilöiden ja yhteisöjen saavat neuvoston päätöksen 2013/755/EU (8) nojalla rahoitusta ohjelman sääntöjen ja tavoitteiden sekä sellaisten mahdollisten järjestelyjen mukaisesti, joita sovelletaan siihen jäsenvaltioon, johon kyseinen merentakainen maa tai alue on sidoksissa.
                  
               
                     (36)
                  
                  
                     Tähän asetukseen sovelletaan Euroopan parlamentin ja neuvoston SEUT 322 artiklan nojalla hyväksymiä horisontaalisia varainhoitosääntöjä. Näissä varainhoitoasetukseen sisältyvissä säännöissä vahvistetaan varsinkin menettely, joka koskee talousarvion laatimista ja toteuttamista käyttäen avustuksia, hankintoja, palkintoja ja välillistä toteutusta, sekä säädetään taloushallinnon toimijoiden toiminnan valvonnasta. SEUT 322 artiklan nojalla hyväksyttäviin sääntöihin sisältyy myös yleinen ehdollisuusjärjestelmä unionin talousarvion suojaamiseksi.
                  
               
                     (37)
                  
                  
                     Varainhoitoasetuksen, Euroopan parlamentin ja neuvoston asetuksen (EU, Euratom) N:o 883/2013 (9), neuvoston asetusten (EY, Euratom) N:o 2988/95 (10), (Euratom, EY) N:o 2185/96 (11) ja (EU) 2017/1939 (12) mukaisesti unionin taloudellisia etuja on suojattava oikeasuhteisin toimenpitein, joita ovat sääntöjenvastaisuuksien ja petosten ehkäiseminen, havaitseminen, korjaaminen ja tutkiminen sekä hukattujen, aiheettomasti maksettujen tai virheellisesti käytettyjen varojen takaisinperintä ja soveltuvin osin hallinnollisten seuraamusten määrääminen. Euroopan petostentorjuntavirasto (OLAF) voi erityisesti asetusten (Euratom, EY) N:o 2185/96 ja (EU, Euratom) N:o 883/2013 nojalla tehdä hallinnollisia tutkimuksia, joihin sisältyvät myös paikalla suoritettavat todentamiset ja tarkastukset, selvittääkseen, onko kyse petoksesta, lahjonnasta tai muusta laittomasta toiminnasta, joka vahingoittaa unionin taloudellisia etuja. Euroopan syyttäjänvirasto (EPPO) voi asetuksen (EU) 2017/1939 mukaisesti tutkia petoksia ja muita rikoksia, jotka vahingoittavat unionin taloudellisia etuja, sekä nostaa niiden perusteella syytteitä Euroopan parlamentin ja neuvoston direktiivin (EU) 2017/1371 (13) mukaisesti. Unionin rahoitusta saavien henkilöiden ja yhteisöjen on varainhoitoasetuksen mukaan toimittava täydessä yhteistyössä unionin taloudellisten etujen suojaamiseksi, myönnettävä komissiolle, OLAFille, tilintarkastustuomioistuimelle ja niiden jäsenvaltioiden osalta, jotka osallistuvat asetuksen (EU) 2017/1939 mukaiseen tiiviimpään yhteistyöhön, EPPOlle, tarvittavat oikeudet ja valtuudet ja varmistettava, että unionin varojen hoitamiseen osallistuvat kolmannet osapuolet myöntävät vastaavat oikeudet.
                  
               
                     (38)
                  
                  
                     Euroopan vapaakauppaliiton (EFTA) jäsenet, jotka ovat Euroopan talousalueen (ETA) jäseniä, liittyvät maat, ehdokasmaat ja mahdolliset ehdokasmaat sekä Euroopan naapuruuspolitiikan piiriin kuuluvat maat voivat osallistua ohjelmaan Galileoa, EGNOSia, GOVSATCOMia ja SST-osakomponenttia lukuun ottamatta asiaankuuluvien sopimustensa mukaisesti. Muut kolmannet maat voivat myös osallistua ohjelmaan Galileoa, EGNOSia, GOVSATCOMia ja SST-osakomponenttia lukuun ottamatta SEUT 218 artiklan mukaisesti tehtävän sopimuksen pohjalta. Galileon ja EGNOSin olisi oltava avoinna Eftan jäsenten, jotka ovat ETA:n jäseniä, osallistumiselle Euroopan talousalueesta tehdyssä sopimuksessa (14) vahvistettujen edellytysten mukaisesti. Muut kolmannet maat voivat osallistua Galileoon ja EGNOSiin SEUT 218 artiklan mukaisesti tehtävän sopimuksen pohjalta. GOVSATCOMin olisi oltava avoinna kolmansille maille ainoastaan SEUT 218 artiklan mukaisesti tehtävän sopimuksen pohjalta.
                  
               
                     (39)
                  
                  
                     Tähän asetukseen olisi lisättävä erityinen säännös kolmansien maiden velvollisuudesta myöntää tarvittavat oikeudet ja valtuudet toimivaltaiselle tulojen ja menojen hyväksyjälle, OLAFille ja tilintarkastustuomioistuimelle, jotta ne voivat käyttää toimivaltaansa kattavasti.
                  
               
                     (40)
                  
                  
                     Kansainvälisiltä järjestöiltä, joiden päätoimipaikka ei ole unionissa, ja jotka haluavat pääsyn SST-palveluihin, jotka eivät ole yleisesti saatavilla, olisi edellytettävä sopimuksen tekemistä SEUT 218 artiklan mukaisesti. Kansainvälisten järjestöjen, joiden päätoimipaikka on unionissa ja jotka ovat julkisia avaruusalusten omistajia ja operaattoreita, olisi katsottava olevan SST:n ydinkäyttäjiä.
                  
               
                     (41)
                  
                  
                     SST-palveluja koskevien yleisesti saatavilla olevien tietojen olisi tarkoitettava tietoja, joiden käyttäjä voi kohtuudella olettaa olevan laillisesti saatavilla. Törmäysten välttämistä, ilmakehään paluuta ja hajoamista koskevat SST-palvelut perustuvat ulkoisiin yleisesti saatavilla oleviin SST-tietoihin, jotka asetetaan saataville niihin pääsyä koskevan pyynnön jälkeen. Näin ollen törmäysten välttämistä, ilmakehään paluuta ja hajoamista koskevien SST-palvelujen olisi katsottava olevan yleisesti saatavilla olevia palveluja, ja niiden osalta ei olisi edellytettävä sopimuksen tekemistä SEUT 218 artiklan mukaisesti. Niihin olisi oltava pääsy mahdollisten käyttäjien esittämästä pyynnöstä.
                  
               
                     (42)
                  
                  
                     Ohjelman vankka julkinen hallinnointi edellyttää vastuiden ja tehtävien selkeää jakoa eri osallistujayhteisöjen välillä, jotta voidaan välttää tarpeetonta päällekkäisyyttä ja vähentää kustannusylityksiä ja viivästyksiä. Kaikkien hallinnointiin osallistuvien toimijoiden olisi oman toimivaltansa puitteissa ja omien velvollisuuksiensa mukaisesti edistettävä ohjelman tavoitteiden saavuttamista.
                  
               
                     (43)
                  
                  
                     Jäsenvaltiot ovat jo pitkään toimineet avaruusalalla. Niillä on avaruuteen liittyviä järjestelmiä, infrastruktuuria sekä kansallisia virastoja ja elimiä. Tämän vuoksi ne voivat antaa suuren panoksen ohjelmaan, erityisesti sen toteuttamiseen. Ne voisivat tehdä yhteistyötä unionin kanssa ohjelman palvelujen ja sovellusten edistämiseksi. Komissio voisi hyödyntää jäsenvaltioiden käytössä olevia välineitä ja saada niiltä apua, ja se voisi yhteisesti sovittujen ehtojen mukaisesti antaa jäsenvaltioille muita kuin sääntelytehtäviä unionin ohjelman toteuttamisessa. Asianomaisten jäsenvaltioiden olisi lisäksi toteutettava kaikki tarvittavat toimenpiteet varmistaakseen niiden alueelle perustettujen maa-asemien suojaamisen. Jäsenvaltioiden ja komission olisi lisäksi tehtävä yhteistyötä keskenään ja asiaankuuluvien kansainvälisten elinten ja sääntelyviranomaisten kanssa varmistaakseen Euroopan parlamentin ja neuvoston päätöksen N:o 243/2012/EU (15) mukaisesti, että ohjelman edellyttämät taajuudet ovat saatavilla ja suojattu niin, että tarjottaviin palveluihin perustuvia sovelluksia voidaan kehittää ja toteuttaa täysimääräisesti.
                  
               
                     (44)
                  
                  
                     Komissio on vastuussa unionin yleisen edun edistämisestä, joten ohjelman toteuttaminen, sitä koskevan kokonaisvastuun kantaminen ja ohjelman käytön edistäminen kuuluvat komission tehtäviin. Jotta eri sidosryhmien resursseja ja osaamista voitaisiin hyödyntää parhaalla mahdollisella tavalla, komission olisi perustelluissa olosuhteissa voitava antaa tiettyjä tehtäviä muille yhteisöille. Komissiolla on kokonaisvastuu ohjelmasta, joten sen olisi määritettävä järjestelmien ja palvelujen kehityksen kannalta tarpeelliset keskeiset tekniset ja toiminnalliset vaatimukset. Tätä varten sen olisi kuultava jäsenvaltioiden asiantuntijoita, käyttäjiä ja muita asiaankuuluvia sidosryhmiä. Avaruusalalla olisi lisäksi huomattava, että koska SEUT 4 artiklan 3 kohdan mukaisesti se, että unioni käyttää toimivaltaansa, ei estä jäsenvaltioita käyttämästä omaansa, komission olisi varmistettava ohjelman puitteissa toteutettavien toimien johdonmukaisuus.
                  
               
                     (45)
                  
                  
                     Euroopan unionin avaruusohjelmaviraston, jäljempänä ’avaruusohjelmavirasto’, jolla korvataan Euroopan parlamentin ja neuvoston asetuksella (EU) N:o 912/2010 (16) perustettu Euroopan GNSS-virasto ja joka on sen seuraaja, on tarkoitus edistää ohjelmaa, erityisesti turvallisuusjärjestelyiden hyväksynnän sekä markkinasovellusten ja toimintaketjun loppupään sovellusten kehittämisen osalta. Tietyt näihin aloihin liittyvät tehtävät olisi sen vuoksi annettava avaruusohjelmavirastolle. Erityisesti turvallisuuden osalta, kun otetaan huomioon avaruusohjelmaviraston kokemus tällä alalla, sen olisi oltava vastuussa turvallisuusjärjestelyiden hyväksyntätehtävistä kaikissa unionin toimissa avaruusalalla. Koska avaruusohjelmavirasto on onnistunut hyvin edistämään Galileon ja EGNOSin omaksumista käyttäjien keskuudessa ja markkinoilla, sen tehtäväksi olisi annettava myös ohjelman muiden komponenttien kuin Galileon ja EGNOSin omaksumisen edistäminen käyttäjien keskuudessa sekä toimintaketjun loppupään sovellusten kehitystoimia ohjelman kaikkien komponenttien osalta. Näin avaruusohjelmavirasto voisi saada mittakaavaetuja ja tarjota mahdollisuuden kehittää sovelluksia, jotka perustuvat useisiin ohjelman komponentteihin (integroidut sovellukset). Kyseiset toimet eivät kuitenkaan saisi vaikuttaa palveluihin eivätkä estää omaksumista käyttäjien keskuudessa edistäviin toimiin, jotka komissio on antanut Copernicus-ohjelman toimista vastaavien yhteisöjen vastuulle. Toimintaketjun loppupään sovellusten kehittämisen antaminen avaruusohjelmavirastolle ei saisi estää muita yhteisöjä, joille on annettu tehtäviä, kehittämästä toimintaketjun loppupään sovelluksia. Lisäksi avaruusohjelmaviraston olisi hoidettava komission sille siirtämät tehtävät yhdellä tai useammalla rahoitusosuussopimuksella sellaisen rahoitusta koskevan puitekumppanuussopimuksen mukaisesti, joka kattaa muita ohjelmaan liittyviä erityistehtäviä. Kun avaruusohjelmavirastolle annetaan tehtäviä, sen käyttöön olisi asetettava riittävät hallinnolliset, taloudelliset ja henkilöresurssit.
                  
               
                     (46)
                  
                  
                     Tietyissä asianmukaisesti perustelluissa olosuhteissa avaruusohjelmaviraston olisi voitava antaa erityistehtäviä jäsenvaltioille tai niiden ryhmälle. Annettavien tehtävien olisi rajoituttava toimiin, joita avaruusohjelmavirastolla ei ole valmiuksia suorittaa itse, eikä tehtävien antaminen saisi vaikuttaa ohjelman hallinnointiin eikä tässä asetuksessa määriteltyjen tehtävien osoittamiseen.
                  
               
                     (47)
                  
                  
                     Galileo ja EGNOS ovat monimutkaisia järjestelmiä, jotka edellyttävät tiivistä koordinointia. Koska Galileo ja EGNOS ovat ohjelman komponentteja, koordinoinnin olisi oltava unionin toimielimen tai elimen vastuulla. Avaruusohjelmavirasto on viime vuosina kehitetyn asiantuntemuksen perusteella sopivin elin koordinoimaan kaikkia kyseisten järjestelmien hyödyntämiseen liittyviä operatiivisia tehtäviä kansainvälistä yhteistyötä lukuun ottamatta. Sen vuoksi EGNOSin ja Galileon hyödyntämisen hallinnointi olisi annettava avaruusohjelmaviraston tehtäväksi. Tämä ei kuitenkaan tarkoita sitä, että avaruusohjelmaviraston olisi hoidettava kaikki kyseisten järjestelmien hyödyntämiseen liittyvät tehtävät yksin. Se voi käyttää muiden yhteisöjen, etenkin ESAn, asiantuntemusta. Tämän olisi katettava järjestelmien kehittämiseen ja suunnitteluun ja maasegmentin osien ja satelliittien kehittämiseen liittyvät toiminnot, jotka olisi annettava ESAn tehtäväksi. Tehtävien antaminen muille yhteisöille perustuu tällaisten yhteisöjen valtuuksiin, ja sillä olisi vältettävä päällekkäistä työtä.
                  
               
                     (48)
                  
                  
                     ESA on kansainvälinen organisaatio, jolla on laaja kokemus avaruusalasta ja joka on tehnyt Euroopan yhteisön kanssa puitesopimuksen vuonna 2004, jäljempänä ’vuoden 2004 puitesopimus’ (17). Tämän vuoksi se on tärkeä kumppani ohjelmaa toteutettaessa, ja sen kanssa olisi luotava asianmukaiset yhteydet. Tältä osin ja varainhoitoasetuksen mukaisesti komission olisi tehtävä ESAn ja avaruusohjelmaviraston kanssa rahoitusta koskeva puitekumppanuussopimus, joka kattaa kaikki komission, avaruusohjelmaviraston ja ESAn väliset rahoitussuhteet ja jolla varmistetaan niiden johdonmukaisuus ja joka on vuoden 2004 puitesopimuksen ja erityisesti sen 2 ja 5 artiklan mukainen. ESA ei kuitenkaan ole unionin elin eikä siihen sovelleta unionin oikeutta, joten on tärkeää määrätä, että ESA toteuttaa asianmukaiset toimenpiteet varmistaakseen unionin ja sen jäsenvaltioiden etujen suojelun ja että talousarvion toteuttamisen osalta sille annetut tehtävät ovat komission päätösten mukaisia. Sopimuksessa olisi myös oltava kaikki unionin taloudellisten etujen turvaamiseksi tarvittavat lausekkeet.
                  
               
                     (49)
                  
                  
                     Euroopan unionin satelliittikeskuksen (EUSK) toiminta riippumattomana eurooppalaisena voimavarana, joka tarjoaa asianmukaisten avaruusresurssien ja keskeisen täydentävän datan hyödyntämiseen perustuvia tietoja ja palveluita, tunnustettiin jo Euroopan parlamentin ja neuvoston päätöksen N:o 541/2014/EU (18) täytäntöönpanossa.
                  
               
                     (50)
                  
                  
                     Jotta käyttäjien edustus voidaan liittää osaksi valtiollisen satelliittiviestinnän (GOVSATCOM) hallintoa ja jotta voidaan koota yhteen käyttäjien tarpeita ja vaatimuksia kansallisten rajojen ja siviili- ja sotilastoiminnan välisen rajan yli, asiankuuluvilla unionin yksiköillä, joilla on läheiset yhteydet kyseisiin käyttäjiin, voi olla koordinoiva tehtävä tällaisten käyttäjäryhmien osalta; näitä unionin yksikköjä ovat Euroopan puolustusvirasto, Euroopan raja- ja merivartiovirasto (Frontex), Euroopan meriturvallisuusvirasto, Euroopan kalastuksenvalvontavirasto, Euroopan unionin lainvalvontayhteistyövirasto, sotilaskriisinhallinnan suunnittelu- ja toteutusvoimavara / siviilikriisinhallinnan suunnittelu- ja toteutusvoimavara ja EU:n hätäavun koordinointikeskus. Ylemmällä tasolla avaruusohjelmaviraston olisi koordinoitava käyttöön liittyviä näkökohtia siviilikäyttäjäyhteisöjen osalta, ja se voi seurata operatiivista käyttöä, kysyntää, vaatimustenmukaisuutta sekä kehittyviä tarpeita ja vaatimuksia.
                  
               
                     (51)
                  
                  
                     Koska avaruuteen liittyvät toimet ovat tärkeitä unionin taloudelle ja unionin kansalaisten elämälle ja koska näihin järjestelmiin perustuvat järjestelmät ja sovellukset ovat luonteeltaan kaksikäyttöisiä, ohjelman keskeisenä painopisteenä olisi oltava korkeatasoisen turvallisuuden saavuttaminen ja ylläpitäminen, erityisesti unionin ja sen jäsenvaltioiden etujen turvaamiseksi, myös turvallisuusluokiteltujen ja muiden arkaluonteisten turvallisuusluokittelemattomien tietojen osalta.
                  
               
                     (52)
                  
                  
                     Komission ja korkean edustajan olisi kummankin oman toimivaltansa puitteissa varmistettava ohjelman turvallisuus tämän asetuksen ja tapauksen mukaan neuvoston päätöksen (YUTP) 2021/698 (19) mukaisesti, sanotun kuitenkaan rajoittamatta jäsenvaltioiden oikeuksia kansallisen turvallisuuden alalla.
                  
               
                     (53)
                  
                  
                     Kun otetaan huomioon Euroopan ulkosuhdehallinnon (EUH) erityisasiantuntemus ja sen säännölliset yhteydet kolmansien maiden viranomaisiin ja kansainvälisiin järjestöihin, se voi avustaa komissiota sille ulkosuhteiden alalla kuuluvien, ohjelman turvallisuutta koskevien tiettyjen tehtävien hoidossa neuvoston päätöksen 2010/427/EU (20) mukaisesti.
                  
               
                     (54)
                  
                  
                     Rajoittamatta SEU 4 artiklan 2 kohdassa tarkoitettua jäsenvaltioiden yksinomaista vastuuta kansallisen turvallisuuden alalla ja jäsenvaltioiden oikeutta turvata keskeiset turvallisuusintressinsä SEUT 346 artiklan mukaisesti olisi vahvistettava erityinen turvallisuuden hallinta, jotta varmistetaan ohjelman sujuva toteuttaminen. Kyseisen hallinnan olisi perustuttava kolmeen keskeiseen periaatteeseen. Ensinnäkin on välttämätöntä, että jäsenvaltioiden laaja ja ainutlaatuinen kokemus turvallisuuskysymyksissä otetaan huomioon mahdollisimman laajasti. Toiseksi olisi erotettava toisistaan operatiiviset toiminnot ja turvallisuusjärjestelyjen hyväksyntätoiminnot, jotta vältetään eturistiriidat ja mahdolliset puutteet turvallisuussääntöjen soveltamisessa. Kolmanneksi ohjelman kaikkien tai tiettyjen komponenttien hallinnosta vastaavalla yksiköllä on myös parhaat edellytykset hallita sille annettujen tehtävien turvallisuutta. Ohjelman turvallisuus perustuisi Galileo-, EGNOS- ja Copernicus-ohjelmien toteuttamisesta viime vuosina saatuihin kokemuksiin. Vankka turvallisuushallinta edellyttää myös tehtävien asianmukaista jakoa eri toimijoiden välillä. Koska komissio on vastuussa ohjelmasta, sen olisi määritettävä kuhunkin ohjelman komponenttiin sovellettavat yleiset turvallisuusvaatimukset rajoittamatta kuitenkaan jäsenvaltioiden oikeuksia kansallisen turvallisuuden alalla.
                  
               
                     (55)
                  
                  
                     Sekä maassa että avaruudessa olevan unionin avaruusinfrastruktuurin kyberturvallisuus on keskeisellä sijalla varmistettaessa järjestelmien toiminta ja palvelujen jatkuvuus. Turvallisuusvaatimuksia laadittaessa olisi sen vuoksi otettava asianmukaisesti huomioon tarve suojata järjestelmiä ja niiden palveluja kyberhyökkäyksiltä myös käyttämällä uutta teknologiaa.
                  
               
                     (56)
                  
                  
                     Komission olisi tarvittaessa määritettävä turvallisuuden seurantarakenne riski- ja uhka-analyysin perusteella. Tämän turvallisuuden seurantaelimen olisi oltava yksikkö, joka vastaa päätöksen (YUTP) 2021/698 soveltamisalan puitteissa laadittuja ohjeita. Galileon osalta kyseisen elimen olisi oltava Galileon turvallisuuden valvontakeskus. Päätöksen (YUTP) 2021/698 täytäntöönpanon osalta turvallisuusjärjestelyjen hyväksyntälautakunnan tehtävänä olisi ainoastaan antaa neuvostolle tai korkealle edustajalle tietoja, jotka liittyvät järjestelmän turvallisuusjärjestelyjen hyväksyntään.
                  
               
                     (57)
                  
                  
                     Kun otetaan huomioon ohjelman ainutlaatuisuus ja monimutkaisuus sekä sen yhteydet turvallisuuteen, turvallisuusjärjestelyiden hyväksynnässä olisi noudatettava tunnustettuja ja vakiintuneita periaatteita. Näin ollen on välttämätöntä, että turvallisuusjärjestelyiden hyväksyntätoimet toteutetaan unionin ja sen jäsenvaltioiden turvallisuutta koskevan yhteisen vastuun pohjalta pyrkien rakentamaan yhteisymmärrystä ja ottaen mukaan kaikki ne, joita turvallisuuskysymys koskee, ja että otetaan käyttöön pysyvää riskien seurantaa koskeva menettely. On myös erityisen tärkeää, että tekniset turvallisuusjärjestelyjen hyväksyntätoimet annetaan alan ammattilaisille, jotka ovat asianmukaisesti pätevöityneet monimutkaisten järjestelmien hyväksyntään ja joista on tehty asianmukaisen tason turvallisuusselvitys.
                  
               
                     (58)
                  
                  
                     EU:n turvallisuusluokiteltuja tietoja olisi käsiteltävä neuvoston päätöksessä 2013/488/EU (21) ja komission päätöksessä (EU, Euratom) 2015/444 (22) vahvistettujen turvallisuussääntöjen mukaisesti. Neuvoston päätöksen mukaan jäsenvaltioiden on noudatettava siinä vahvistettuja periaatteita ja vähimmäisvaatimuksia, jotta varmistetaan, että EU:n turvallisuusluokiteltuihin tietoihin sovelletaan samantasoista suojaa.
                  
               
                     (59)
                  
                  
                     Tietojenvaihdon turvaamiseksi olisi tehtävä asianmukaiset sopimukset, jotta varmistetaan kolmansille maille ja kansainvälisille järjestöille ohjelman yhteydessä annettavien EU:n turvallisuusluokiteltujen tietojen suoja.
                  
               
                     (60)
                  
                  
                     Ohjelmaan kuuluu merkittävänä tavoitteena se, että varmistetaan unionin turvallisuus ja vahvistetaan strategista autonomiaa keskeisten teknologioiden ja arvoketjujen osalta, samalla kun säilytetään avoin talous sekä vapaa ja oikeudenmukainen kauppa ja hyödynnetään mahdollisuuksia, joita avaruus tarjoaa unionin ja sen jäsenvaltioiden turvallisuudelle. Erityisissä tapauksissa kyseinen tavoite edellyttää tarvittavien kelpoisuus- ja osallistumisedellytysten vahvistamista, jotta voidaan varmistaa unionin operatiivisten järjestelmien eheyden, turvallisuuden ja häiriönsietokyvyn suojelu. Tämä ei saisi heikentää tarvetta varmistaa kilpailukyky ja kustannustehokkuus. Arvioitaessa oikeussubjekteja, jotka ovat kolmannen maan tai kolmannen maan yhteisön määräysvallassa, komission olisi otettava huomioon Euroopan parlamentin ja neuvoston asetuksessa (EU) 2019/452 (23) säädetyt periaatteet ja kriteerit.
                  
               
                     (61)
                  
                  
                     Ohjelman yhteydessä on joitakin tietoja, joita ei ole turvallisuusluokiteltu mutta joita on käsiteltävä jo voimassa olevien unionin säädösten tai kansallisten lakien, sääntöjen ja määräysten mukaisesti, myös rajoittamalla jakelua.
                  
               
                     (62)
                  
                  
                     Satelliittinavigointi- ja maanhavainnointijärjestelmiä käytetään yhä enemmän yhä useammalla talouden keskeisellä toimialalla, erityisesti liikenteen, televiestinnän, maatalouden ja energian aloilla. Ohjelmassa olisi hyödynnettävä näiden alojen välistä synergiaa ottaen huomioon avaruusteknologian niille tuomat edut, tuettava yhteensopivien laitteiden kehitystä ja edistettävä asiaan liittyvien normien ja sertifikaattien kehittämistä. Synergia avaruustoiminnan ja unionin ja sen jäsenvaltioiden turvallisuuteen ja puolustukseen liittyvien toimien välillä lisääntyy myös. Kun satelliittinavigointi on kokonaisuudessaan omassa valvonnassa, voidaan taata unionin teknologinen riippumattomuus myös pitkällä aikavälillä infrastruktuurilaitteiden komponenttien osalta ja varmistaa sen strateginen autonomia.
                  
               
                     (63)
                  
                  
                     Galileon tavoitteena on ensimmäisen sellaisen erityisesti siviilikäyttöön tarkoitetun satelliittinavigointi- ja -paikannusinfrastruktuurin perustaminen ja käyttö, joka soveltuu monien julkisen ja yksityisen sektorin toimijoiden käyttöön Euroopassa ja kaikkialla maailmassa. Galileo toimii muista olemassa olevista tai mahdollisesti perustettavista järjestelmistä riippumattomasti ja edistää siten muun muassa unionin strategista autonomiaa. Galileon toinen sukupolvi olisi otettava asteittain käyttöön ennen vuotta 2030, aluksi rajatulla toimintakapasiteetilla.
                  
               
                     (64)
                  
                  
                     EGNOSilla pyritään parantamaan olemassa olevien maailmanlaajuisten satelliittinavigointijärjestelmien, erityisesti Galileon, lähettämien avointen signaalien laatua. EGNOS-ohjelman palvelujen olisi katettava ensisijaisesti jäsenvaltioiden alueet, jotka sijaitsevat maantieteellisesti Euroopassa ja joihin tätä tarkoitusta varten luetaan myös Kypros, Azorit, Kanariansaaret ja Madeira, vuoden 2026 loppuun mennessä. Ilmailualalla kaikkien näiden alueiden olisi voitava hyödyntää lennonvarmistuspalvelujen osalta kaikkia EGNOSin tukemia suoritustasoja. EGNOSin tarjoamien palvelujen maantieteellistä peittoaluetta voitaisiin teknisen toteutettavuuden rajoissa ja ihmishengen turvaavan palvelun osalta kansainvälisten sopimusten perusteella laajentaa myös muualle maailmaan. Rajoittamatta Euroopan parlamentin ja neuvoston asetuksen (EU) 2018/1139 (24) soveltamista ja ilmailutarkoituksiin vaadittavaa Galileon palvelun laadun seurantaa olisi huomattava, että vaikka Galileon lähettämiä signaaleja voidaan tehokkaasti käyttää ilma-alusten paikantamiseen lennon kaikissa vaiheissa tarvittavien lisäjärjestelmien avulla, mukaan lukien alueelliset, paikalliset ja ilma-alusten avioniikkajärjestelmät, ainoastaan alueelliset tai paikalliset lisäjärjestelmät, kuten EGNOS Euroopassa, voivat toimia ilmaliikenteen hallinnan palveluina (ATM) ja lennonvarmistuspalveluina (ANS). EGNOSin ihmishengen turvaavan palvelun olisi oltava Kansainvälisen siviili-ilmailujärjestön standardien, jäljempänä ’ICAOn standardit’, mukainen.
                  
               
                     (65)
                  
                  
                     On välttämätöntä varmistaa Galileon ja EGNOSin kestävyys ja niiden palvelujen jatkuvuus, saatavuus, tarkkuus, luotettavuus ja turvallisuus. Muuttuvassa ympäristössä ja nopeasti kehittyvillä markkinoilla myös niiden kehittämistä olisi jatkettava ja näiden järjestelmien uusia sukupolvia, niihin liittyvä avaruus- ja maasegmenttien kehitys mukaan luettuna, olisi valmisteltava.
                  
               
                     (66)
                  
                  
                     Euroopan parlamentin ja neuvoston asetuksessa (EU) N:o 1285/2013 (25) käytetty käsite ”kaupallinen palvelu” ei ole enää soveltuva, kun otetaan huomioon kyseisen palvelun kehitys. Sen sijaan komission täytäntöönpanopäätöksessä (EU) 2017/224 (26) on yksilöity kaksi erillistä palvelua eli huipputarkka palvelu ja todennuspalvelu.
                  
               
                     (67)
                  
                  
                     Jotta tarjottuja palveluja voitaisiin käyttää parhaalla mahdollisella tavalla, Galileon ja EGNOSin tarjoamien palvelujen olisi oltava yhteensopivia ja yhteentoimivia keskenään, myös käyttäjien tasolla, ja mahdollisuuksien mukaan myös muiden satelliittinavigointijärjestelmien ja perinteisten radionavigointikeinojen kanssa, jos tällaisesta yhteensopivuudesta ja yhteentoimivuudesta määrätään kansainvälisessä sopimuksessa, sanotun kuitenkaan vaikuttamatta unionin strategisen riippumattomuuden tavoitteeseen.
                  
               
                     (68)
                  
                  
                     Kun otetaan huomioon Galileon ja EGNOSin maassa sijaitsevan infrastruktuurin merkitys niille ja sen vaikutus niiden turvallisuuteen, komission olisi määrättävä infrastruktuurin sijainnista. Järjestelmien maassa sijaitsevan infrastruktuurin käyttöönotossa olisi edelleen meneteltävä avoimesti ja läpinäkyvästi, ja avaruusohjelmaviraston olisi osallistuttava tähän tarpeen mukaan toimivaltansa puitteissa.
                  
               
                     (69)
                  
                  
                     Jotta Galileon ja EGNOSin yhteiskunnallis-taloudelliset hyödyt voidaan maksimoida ja samalla edistetään unionin strategista autonomiaa, erityisesti arkaluonteisilla aloilla sekä turvallisuuden alalla, olisi edistettävä myös sääntelytoimien avulla EGNOSin ja Galileon tarjoamien palvelujen käyttöä muissa unionin politiikoissa, kun tämä on perusteltua ja hyödyllistä. Myös toimenpiteet, joilla edistetään näiden palvelujen käyttöä kaikissa jäsenvaltioissa, ovat tärkeä osa prosessia.
                  
               
                     (70)
                  
                  
                     Ohjelman komponenttien avulla olisi edistettävä digitaaliteknologian soveltamista avaruusjärjestelmissä, datan ja palvelujen jakelussa ja toimintaketjun loppupään kehittämisessä. Tässä yhteydessä olisi kiinnitettävä erityistä huomiota aloitteisiin ja toimiin, joita komissio ehdotti 14 päivänä syyskuuta 2016 antamissaan tiedonannoissa ”Verkkoyhteydet kilpailukykyisillä digitaalisilla sisämarkkinoilla – Kohti eurooppalaista gigabittiyhteiskuntaa” ja ”5G-Eurooppa: toimintasuunnitelma”.
                  
               
                     (71)
                  
                  
                     Copernicuksella olisi varmistettava, että saadaan autonomisesti ympäristöä koskevaa tietoa ja keskeistä teknologiaa maanhavainnointi- ja geoinformaatiopalveluita varten, jotta unioni voi tehdä päätöksiä ja toimia itsenäisesti muun muassa ympäristön, ilmastonmuutoksen, merten, merenkulun, maatalouden ja maaseudun kehittämisen, kulttuuriperinnön säilyttämisen, pelastustoiminnan, maakartoituksen ja infrastruktuurin seurannan, turvallisuuden sekä digitaalitalouden alalla.
                  
               
                     (72)
                  
                  
                     Copernicuksen olisi perustuttava Euroopan parlamentin ja neuvoston asetuksen (EU) N:o 377/2014 (27), jolla perustettiin unionin maanseuranta- ja valvontaohjelma (Copernicus), ja Euroopan parlamentin ja neuvoston asetuksen (EU) N:o 911/2010 (28), jolla perustettiin edeltäjäohjelma (Euroopan maanseurantaohjelma – GMES) ja sen ensivaiheen toiminnan toteuttamissäännöt, toimintoihin ja tuloksiin, ja siinä olisi varmistettava jatkuvuus niiden kanssa ja tehostettava niitä, kun otetaan huomioon maanhavainnointialaan vaikuttavat tutkimuksen viimeaikaiset kehityssuunnat, teknologian kehitys ja innovaatiot sekä massadatan analysoinnin ja tekoälyn kehitys ja alaan liittyvät unionin tason strategiat ja aloitteet, kuten esitetään komission 19 päivänä helmikuuta 2020 annetussa valkoisessa kirjassa ”Tekoälystä – Eurooppalainen lähestymistapa huippuosaamiseen ja luottamukseen” ja 19 päivänä helmikuuta 2020 annetussa tiedonannossa ”Euroopan datastrategia” . Uusien resurssien kehittämiseksi komission olisi tehtävä tiivistä yhteistyötä jäsenvaltioiden, ESAn, Euroopan sääsatelliittijärjestön (Eumetsat) sekä tarvittaessa muiden sellaisten yhteisöjen kanssa, joilla on asiaankuuluvia avaruusresursseja ja in situ -resursseja. Copernicuksen olisi mahdollisimman suuressa määrin hyödynnettävä jäsenvaltioiden, ESAn, Eumetsatin sekä muiden yhteisöjen kapasiteetteja avaruudesta tapahtuvaan maanhavainnointiin, kaupalliset aloitteet unionissa mukaan luettuina, jolloin myös edistetään elinvoimaisen kaupallisen avaruusalan kehitystä Euroopassa. Jos se on toteutettavissa ja soveltuvaa, Copernicuksen olisi myös hyödynnettävä käytettävissä olevia, pääasiassa jäsenvaltioiden toimittamia in situ- ja liitännäisdataa Euroopan parlamentin ja neuvoston direktiivin 2007/2/EY (29) mukaisesti. Komission olisi tehtävä yhteistyötä jäsenvaltioiden ja Euroopan ympäristökeskuksen kanssa, jotta varmistetaan in situ -datajoukkojen tehokas saanti ja käyttö Copernicusta varten.
                  
               
                     (73)
                  
                  
                     Copernicus olisi toteuttava julkisen sektorin hallussa olevien tietojen uudelleenkäytöstä annetun Euroopan parlamentin ja neuvoston direktiivin 2003/98/EY (30), tavoitteiden mukaisesti, joita ovat erityisesti avoimuus, palvelujen kehittämistä edistävien edellytysten luominen ja taloudelliseen kasvuun ja työpaikkojen luomiseen myötävaikuttaminen unionissa. Copernicus-datan ja Copernicus-tietojen tulisi olla vapaasti ja avoimesti saatavilla.
                  
               
                     (74)
                  
                  
                     Copernicuksen koko potentiaali unionin yhteiskunnan ja talouden hyväksi olisi vapautettava kokonaisuudessaan, jotta se ulottuisi laajemmalle kuin välittömiin edunsaajiin, tehostamalla omaksumista käyttäjien keskuudessa koskevia toimenpiteitä, mikä edellyttää lisätoimia datan saattamiseksi käyttökelpoiseksi muille kuin asiantuntijoille ja näin kasvun, työpaikkojen luomisen ja osaamisen siirron edistämiseksi.
                  
               
                     (75)
                  
                  
                     Copernicus on käyttäjälähtöinen ohjelma. Sen kehityksen olisi tämän vuoksi perustuttava Copernicuksen ydinkäyttäjien muuttuviin tarpeisiin, ja samalla siinä olisi otettava huomioon myös uusien käyttäjäyhteisöjen kehittyminen sekä julkisella että yksityisellä sektorilla. Copernicuksen olisi perustuttava niiden vaihtoehtojen analyysiin, joilla voidaan täyttää käyttäjien kehittyvät tarpeet, mukaan lukien toteuttamiseen liittyvät tarpeet, sekä unionin niiden politiikkojen seurantaan, jotka edellyttävät jatkuvaa ja todellista käyttäjien osallistumista, erityisesti vaatimusten määrittelyssä ja validoinnissa.
                  
               
                     (76)
                  
                  
                     Copernicus on jo toiminnassa. Tämän vuoksi on tärkeää varmistaa olemassa olevien infrastruktuurin ja palvelujen jatkuvuus sekä samalla sopeutua muuttuviin käyttäjien tarpeisiin, markkinaympäristöön, erityisesti uusiin yksityisiin avaruusalan toimijoihin ja yhteiskunnallis-poliittisiin muutoksiin, joihin on reagoitava nopeasti. Tämä edellyttää Copernicuksen toiminnallisen rakenteen uudelleenmäärittelyä, jotta se vastaa paremmin siirtymistä ensimmäisen vaiheen toiminnallisista palveluista edistyneempien ja tarkemmin kohdistettujen palvelujen tarjontaan uusille käyttäjäyhteisöille, ja lisäarvoa tuottavien toimintaketjun loppupään markkinoiden tukemista. Tämän vuoksi Copernicuksen toteuttamisessa olisi jatkossa omaksuttava lähestymistapa, jossa seurataan datan arvoketjua eli datan hankintaa, datan ja tiedon käsittelyä, jakelua ja hyödyntämistä sekä toimia, joilla edistetään omaksumista käyttäjien keskuudessa ja markkinoilla ja valmiuksien kehittämistä, kun taas Horisontti Eurooppa -puiteohjelman mukaisessa strategisessa suunnitteluprosessissa yksilöitäisiin tutkimus- ja innovointitoimet, joissa olisi hyödynnettävä Copernicusta.
                  
               
                     (77)
                  
                  
                     Datan hankinnan osalta Copernicuksen mukaisissa toimissa olisi pyrittävä täydentämään ja pitämään yllä nykyistä avaruusinfrastruktuuria, valmistelemaan elinkaarensa loppuun tulleiden satelliittien korvaamista pitkällä aikavälillä ja käynnistämään uusia hankkeita, jotka liittyvät erityisesti uusiin seurantajärjestelmiin, joilla tuetaan toimia maailmanlaajuisen ilmastonmuutoksen asettamaan haasteeseen vastaamiseksi, kuten ihmisen toiminnan aiheuttamien hiilidioksidi- ja muiden kasvihuonekaasupäästöjen seuranta. Copernicuksen mukaisissa toimissa olisi laajennettava maailmanlaajuisen seurannan kattavuutta napa-alueilla ja tuettava ympäristövaatimusten noudattamisen varmistamista, lakisääteistä ympäristöseurantaa ja -raportointia sekä innovatiivisia ympäristösovelluksia maataloudessa, metsätaloudessa, vesi- ja meriluonnonvarojen hallinnassa ja kulttuuriperinnön osalta, kuten viljelmien seuranta, vesivarojen hallinta ja tehostettu metsäpalojen seuranta. Tällaisella toiminnalla Copernicuksessa pitäisi saada vipuvaikutuksia ja hyödyntää mahdollisimman hyvin aiemmalla rahoituskaudella (2014–2020) tehdyt investoinnit, mukaan lukien jäsenvaltioiden, ESAn ja Eumetsatin tekemät investoinnit, ja samalla tarkastella uusia toiminta- ja liiketoimintamalleja, joilla täydennetään Copernicuksen kapasiteetteja. Copernicus voisi myös rakentua toimiville kumppanuussuhteille jäsenvaltioiden kanssa, jotta voidaan edelleen kehittää ohjelman turvallisuusulottuvuutta soveltuvien hallinnointijärjestelmien mukaisesti, jolloin turvallisuuden alalla voidaan vastata käyttäjien muuttuviin tarpeisiin.
                  
               
                     (78)
                  
                  
                     Copernicuksessa olisi osana datan ja tietojen käsittelytoimintoa varmistettava Copernicus-palvelujen pitkän aikavälin kestävyys ja jatkokehitys, tarjottava tietoja julkisen sektorin tarpeiden ja unionin kansainvälisistä sitoumuksista johtuvien tarpeiden täyttämiseksi ja maksimoitava mahdollisuudet kaupalliseen hyödyntämiseen. Copernicuksessa olisi erityisesti tarjottava Euroopan, kansallisella, paikallisella ja globaalilla tasolla tietoa ilmakehän koostumuksesta ja ilmanlaadusta; tietoa valtamerten tilasta ja dynamiikasta; maa- ja jääkartoitusta tukevaa tietoa, jolla edistetään unionin, kansallisen ja paikallisen tason politiikkojen toteuttamista; tietoa ilmastonmuutokseen sopeutumisen ja sen vaikutusten hillitsemisen tueksi; paikkatietoja hätätilanteiden hallinnan tueksi, ennaltaehkäisevät toimet mukaan lukien, ympäristövaatimusten noudattamisen varmistamisen tueksi ja siviiliturvallisuuden tueksi, unionin ulkoinen toiminta mukaan lukien. Komission olisi määritettävä asianmukaiset sopimusjärjestelyt, joilla tuetaan kestävää palvelujen tarjoamista.
                  
               
                     (79)
                  
                  
                     Copernicus-palvelujen toteuttamisessa komission olisi tukeuduttava toimivaltaisiin yhteisöihin, asianomaisiin unionin virastoihin, kansallisten elinten ryhmittymiin tai yhteenliittymiin tai muihin asianmukaisiin elimiin, jotka ovat mahdollisesti kelpoisia rahoitusosuussopimuksen tekemiseen. Näitä yhteisöjä valittaessa komission olisi varmistettava, että palvelujen toiminnassa ja tarjonnassa ei ilmene häiriöitä ja että turvallisuuden kannalta arkaluonteisten tietojen osalta kyseisillä yhteisöillä on varhaisvaroitus- ja kriisinhallintavalmiudet yhteisen ulko- ja turvallisuuspolitiikan ja erityisesti yhteisen turvallisuus- ja puolustuspolitiikan yhteydessä. Varainhoitoasetuksen 154 artiklan 2 kohdan mukaan henkilöiden ja yhteisöjen, joille on annettu tehtäväksi unionin varojen hoitaminen, on noudatettava syrjimättömyyden periaatetta kaikkiin jäsenvaltioihin nähden. Kyseisen periaatteen noudattaminen olisi varmistettava Copernicus-palvelujen tarjoamista koskevien rahoitusosuussopimusten avulla.
                  
               
                     (80)
                  
                  
                     Copernicus-palvelujen toteuttamisen pitäisi helpottaa myös palvelujen yleistä omaksumista, koska käyttäjät voisivat ennakoida palvelujen saatavuutta ja kehittymistä, sekä yhteistyötä jäsenvaltioiden ja muiden osapuolten kanssa. Tätä varten komission ja yhteisöjen, jolle on annettu tehtäväksi palvelujen tarjoaminen, olisi oltava tiiviisti yhteydessä keskeisiin Copernicuksen käyttäjäyhteisöihin kautta Euroopan kehittäessään Copernicuksen palvelu- ja tietovalikoimaa edelleen sen varmistamiseksi, että vastataan julkisen sektorin ja politiikan muuttuviin tarpeisiin, jolloin voidaan maksimoida maanhavainnointitietojen omaksuminen. Komission olisi tehtävä yhteistyötä jäsenvaltioiden kanssa Copernicuksen in situ -komponentin kehittämiseksi ja helpottaakseen Copernicuksen in situ -datajoukkojen liittämistä avaruusdatajoukkoihin Copernicus-palvelujen päivittämistä varten.
                  
               
                     (81)
                  
                  
                     Copernicuksen maksutonta, kattavaa ja avointa dataa koskevat periaatteet on arvioitu yhdeksi Copernicuksen täytäntöönpanon onnistuneimmista osatekijöistä, niillä on ollut huomattava rooli pyrittäessä ohjelman dataa ja tietoja koskevaan vahvaan kysyntään ja ne ovat tehneet Copernicuksesta yhden maailman suurimmista maanhavainnointitietojen tarjoajista. On selvästi tarpeen taata maksuttoman, kattavan ja avoimen datan tarjoamisen turvattu jatkuvuus pitkällä aikavälillä, ja datan saanti olisi turvattava, jotta saavutetaan Euroopan avaruusstrategiassa asetetut kunnianhimoiset tavoitteet. Copernicus-dataa luodaan pääasiassa unionin kansalaisten hyödyksi, ja kun data annetaan maksutta vapaaseen käyttöön, unionin yritysten ja tutkijoiden maailmanlaajuiset yhteistyömahdollisuudet moninkertaistuvat ja Euroopan avaruusekosysteemi tehostuu. Jos Copernicus-datan ja -tietojen saatavuutta rajoitetaan millään tavoin, rajoituksen olisi oltava tässä asetuksessa ja komission delegoidussa asetuksessa (EU) N:o 1159/2013 (31) vahvistettujen Copernicuksen dataperiaatteiden mukainen.
                  
               
                     (82)
                  
                  
                     Copernicuksen puitteissa tuotetut data ja tiedot olisi asetettava saataville täysimääräisesti, avoimesti ja maksuttomasti, ellei asianmukaisista edellytyksistä ja rajoituksista muuta johdu, jotta voidaan edistää niiden käyttöä ja jakamista ja vahvistaa Euroopan maanhavainnointimarkkinoita, etenkin toimintaketjun loppupäässä, ja mahdollistaa näin kasvu ja työpaikkojen luominen unionissa. Tällaista tarjontaa olisi jatkettava, jotta voidaan tarjota johdonmukaisuudeltaan, jatkuvuudeltaan, luotettavuudeltaan ja laadultaan korkeatasoista dataa ja tietoja. Tämä edellyttää Copernicus-datan ja -tietojen laajamittaista ja helppoa saantia, käsittelyä ja hyödyntämistä eri ajantasaisuuden tasoilla, minkä vuoksi komission olisi edelleen sovellettava yhdennettyä toimintatapaa sekä unionin että jäsenvaltioiden tasolla, mikä mahdollistaa myös muiden data- ja tietolähteiden liittämisen mukaan. Sen vuoksi komission olisi toteutettava tarvittavat toimenpiteet sen varmistamiseksi, että Copernicus-data ja -tiedot ovat helposti ja tarkoituksenmukaisesti saatavilla ja käytettävissä, erityisesti tiedottamalla datan ja tietojen saantipalveluista (Data and Information Access Services, DIAS) jäsenvaltioissa ja mahdollisuuksien mukaan edistämällä nykyisten eurooppalaisten maanhavainnointidatainfrastruktuurien yhteentoimivuutta, jotta voidaan luoda synergiaa niiden resursseihin nähden ja siten maksimoida Copernicus-datan ja -tietojen omaksuminen markkinoilla ja tukea sitä.
                  
               
                     (83)
                  
                  
                     Komission olisi tehtävä yhteistyötä datan toimittajien kanssa kolmannen osapuolen dataan liittyvistä lisenssiehdoista sopimiseksi, jotta helpotetaan tällaisen datan käyttöä Copernicuksessa, tämän asetuksen ja sovellettavien kolmannen osapuolen oikeuksien mukaisesti. Koska tietyt Copernicus-data ja -tiedot, mukaan lukien teräväpiirtokuvat, voivat vaikuttaa unionin tai jäsenvaltioiden turvallisuuteen, asianmukaisesti perustelluissa tapauksissa voidaan hyväksyä toimenpiteitä unionin tai jäsenvaltioiden turvallisuuteen kohdistuviin riskeihin tai uhkiin puuttumiseksi.
                  
               
                     (84)
                  
                  
                     Jotta maanhavainnointitietojen ja -teknologian käyttöä voitaisiin edistää ja helpottaa kansallisten, alueellisten ja paikallisten viranomaisten, pk-yritysten, tiedemaailman ja tutkijoiden parissa, erityisiä Copernicus-datan jakelua käsitteleviä verkkoja, mukaan lukien kansalliset ja alueelliset elimet, kuten Copernicus Relay- ja Copernicus Academy -verkostot, olisi tuettava toimilla, joilla edistetään omaksumista käyttäjien keskuudessa. Tätä varten komission ja jäsenvaltioiden olisi pyrittävä luomaan tiiviimpiä yhteyksiä Copernicuksen sekä unionin ja kansallisten politiikkojen välille kaupallisten sovellusten ja palvelujen kysynnän lisäämiseksi ja tarjoamaan yrityksille, erityisesti pk-yrityksille sekä startup-yrityksille, mahdollisuus kehittää Copernicus-dataan ja -tietoihin perustuvia sovelluksia tavoitteena kehittää Eurooppaan kilpailukykyinen maanhavainnointidatan ekosysteemi.
                  
               
                     (85)
                  
                  
                     Kansainvälisellä tasolla Copernicuksen olisi tarjottava tarkkaa ja luotettavaa tietoa kolmansien maiden ja kansainvälisten järjestöjen kanssa tehtävää yhteistyötä varten sekä unionin ulkoisia toimia ja kehitysyhteistyötä koskevan politiikan tueksi. Copernicusta olisi pidettävä Euroopan panoksena maailmanlaajuiseen maanhavainnointijärjestelmään, kaukokartoitussatelliitteja käsittelevään komiteaan, vuoden 1992 ilmastonmuutosta koskevan Yhdistyneiden Kansakuntien puitesopimuksen osapuolten konferenssiin, YK:n kestävän kehityksen tavoitteiden saavuttamiseen ja Sendain kehykseen katastrofiriskien vähentämiseksi. Komission olisi luotava tai pidettävä yllä asianmukaista yhteistyötä alaan liittyvien YK:n elinten ja Maailman ilmatieteellisen järjestön kanssa.
                  
               
                     (86)
                  
                  
                     Copernicusta toteuttaessaan komission olisi tarvittaessa tukeuduttava Euroopan kansainvälisiin elimiin, joiden kanssa sillä jo on kumppanuussuhde, erityisesti ESAan, avaruuskomponenttien kehittämisen, koordinoinnin, täytäntöönpanon ja jatkokehityksen, tapauksen mukaan kolmansien osapuolten datan saannin sekä kohdennettujen hankkeiden toiminnan osalta, jos muut yhteisöt eivät vastaa siitä. Komission olisi myös tukeuduttava Eumetsatiin kohdennettujen hankkeiden tai niiden osien toteuttamisessa ja tarvittaessa edistävistä hankkeista saatavan datan osalta järjestön asiantuntemuksen ja toimeksiannon mukaisesti.
                  
               
                     (87)
                  
                  
                     Palvelujen alalla komission olisi hyödynnettävä asianmukaisesti unionin virastojen, kuten Euroopan ympäristökeskuksen, Euroopan meriturvallisuusviraston, Frontexin, EUSK:n sekä Euroopan keskipitkien sääennusteiden keskuksen tarjoamia erityisiä kapasiteetteja ja unionin investointeja, joita Mercator Oceanin kautta on jo tehty meriympäristön seurantapalveluihin. Turvallisuuden osalta unionin tasolla pyrittäisiin kattavaan toimintatapaan yhdessä korkean edustajan kanssa. Komission yhteinen tutkimuskeskus on ollut aktiivisesti mukana GMES-aloitteen alusta saakka ja tukenut kehitystyötä Galileoa ja avaruussäätä koskevaa osakomponenttia varten. Asetuksen (EU) N:o 377/2014 mukaisesti Yhteinen tutkimuskeskus hallinnoi Copernicuksen hätätilanteiden hallintapalvelua ja Copernicuksen maakartoituspalvelun globaalia komponenttia; se osallistuu datan ja tietojen laatua ja tarkoitukseensopivuutta koskevaan tarkasteluun ja niiden jatkokehitykseen. Komission olisi hyödynnettävä edelleen yhteisen tutkimuskeskuksen tieteellisiä ja teknisiä neuvoja ohjelman toteuttamisessa.
                  
               
                     (88)
                  
                  
                     Euroopan parlamentin ja neuvoston esittämien pyyntöjen seurauksena unioni perusti tukikehyksen avaruusesineiden valvontaa ja seurantaa varten päätöksellä N:o 541/2014/EU. Avaruusromusta on tullut vakava uhka avaruustoiminnan turvallisuudelle ja kestävyydelle. Avaruusesineiden valvonta ja seuranta, jäljempänä ’SST-osakomponentti’, on tämän vuoksi ensiarvoisen tärkeää, jotta voidaan suojata ohjelman komponenttien jatkuvuus ja niiden panos unionin toimintalinjoille. SST-osakomponentilla pyritään torjumaan avaruusromun lisääntymistä ja näin osaltaan varmistamaan avaruuden kestävä ja taattu saatavuus ja käyttö, mikä on globaali yhteinen tavoite. Tässä yhteydessä SST-osakomponentti voisi tukea maan kiertoradan puhdistusta koskevien unionin hankkeiden valmistelua.
                  
               
                     (89)
                  
                  
                     SST-osakomponentin valmiuksien suorituskykyä ja autonomiaa olisi kehitettävä edelleen. Tätä varten SST-osakomponentin tuloksena olisi laadittava autonominen eurooppalainen avaruusesineluettelo SST-ilmaisimien verkoston datan pohjalta. Tarvittaessa unioni voisi harkita asettavansa osan datastaan saataville kaupallisiin, muihin kuin kaupallisiin ja tutkimustarkoituksiin. SST-osakomponentilla olisi myös edelleen tuettava SST-palvelujen toimintaa ja tarjoamista. Koska SST-palvelut ovat käyttäjälähtöisiä, olisi luotava asianmukaiset mekanismit, joilla kerätään käyttäjien vaatimuksia, myös sellaisia, jotka liittyvät turvallisuuteen ja asiaankuuluvien tietojen siirtoon julkisista laitoksista ja julkisiin laitoksiin, jotta voitaisiin parantaa järjestelmän tehokkuutta ja samalla ottaa huomioon kansallinen turvallisuus ja turvallisuuspolitiikka.
                  
               
                     (90)
                  
                  
                     SST-palvelujen tarjoamisen olisi perustuttava unionin ja jäsenvaltioiden väliseen yhteistyöhön sekä olemassa olevien ja tulevien kansallisten resurssien ja asiantuntemuksen käyttöön, mukaan lukien ESA:n kautta kehitetyt tai unionin kehittämät resurssit. Uusien SST-ilmaisimien kehittämiseen olisi oltava mahdollista tarjota taloudellista tukea. Kun otetaan huomioon SST:n arkaluonteisuus, SST-osakomponenttiin osallistuvien jäsenvaltioiden olisi jatkossakin valvottava kansallisia ilmaisimia ja niiden toimintoja, ylläpitoa ja uusimista sekä SST-palvelujen tarjontaan käytettävän datan käsittelyä.
                  
               
                     (91)
                  
                  
                     Niiden jäsenvaltioiden, joilla on käytettävissä olevien asianmukaisten SST-osakomponentin valmiuksien omistajuus tai käyttöoikeus, olisi voitava osallistua SST-palvelujen tarjoamiseen. Avaruusesineiden valvonta- ja seurantakonsortioon päätöksen N:o 541/2014/EU mukaisesti osallistuvilla jäsenvaltioilla olisi katsottava olevan käytettävissä olevien asianmukaisten SST-osakomponentin valmiuksien omistajuus tai käyttöoikeus. Jäsenvaltioiden, jotka haluavat osallistua SST-palvelujen tarjoamiseen, olisi toimitettava yksi yhteinen ehdotus ja osoitettava operatiiviseen rakenteeseen liittyvien muiden seikkojen mukaisuus. Näiden jäsenvaltioiden valintaa ja organisointia varten olisi laadittava asianmukaiset säännöt.
                  
               
                     (92)
                  
                  
                     Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa jäsenvaltioiden SST-palvelujen tarjoamiseen osallistumisen yksityiskohtaisten menettelyjen ja osatekijöiden vahvistamiseksi. Jos SST-palvelujen tarjoamiseen osallistumista haluavien jäsenvaltioiden yhteistä ehdotusta ei ole toimitettu tai jos komissio katsoo, ettei yhteinen ehdotus täytä vahvistettuja kriteerejä, komission olisi voitava käynnistää toinen vaihe, jolla vahvistetaan jäsenvaltioiden osallistuminen SST-palvelujen tarjoamiseen. Toisen vaiheen menettelyissä ja osatekijöissä olisi määriteltävä katettavat kiertoradat ja otettava huomioon tarve maksimoida jäsenvaltioiden osallistuminen SST-palvelujen tarjoamiseen. Jos kyseisiin menettelyihin ja osatekijöihin sisältyy mahdollisuus, että komissio valitsee useita ehdotuksia, jotka kattavat kaikki kiertoradat, olisi tarjottava myös jäsenvaltioiden ryhmien väliset asianmukaiset koordinointimekanismit ja tehokas ratkaisu, joka kattaa kaikki SST-palvelut. Tätä valtaa olisi käytettävä Euroopan parlamentin ja neuvoston asetuksen (EU) N:o 182/2011 (32) mukaisesti.
                  
               
                     (93)
                  
                  
                     Kun SST-osakomponentti on toiminnassa, siinä olisi noudatettava toiminnan täydentävyyden sekä korkealaatuisten ja käyttäjälähtöisten SST-palvelujen jatkuvuuden periaatteita, ja sen olisi perustuttava parhaaseen asiantuntemukseen. SST-osakomponentissa olisi näin ollen vältettävä tarpeetonta päällekkäisyyttä. Ylimääräisillä valmiuksilla olisi varmistettava SST-palvelujen jatkuvuus, laatu ja kestävyys. Asiantuntijaryhmien toiminnan olisi edistettävä tällaisen tarpeettoman päällekkäisyyden välttämistä.
                  
               
                     (94)
                  
                  
                     SST-osakomponentissa olisi lisäksi suosittava nykyisiä riskinvähentämistoimenpiteitä, kuten ulkoavaruuden rauhanomaista käyttöä käsittelevän komitean (COPUOS) antamia avaruusromun vähentämistä koskevia suuntaviivoja ja suuntaviivoja ulkoavaruustoiminnan pitkän aikavälin kestävyyden varmistamiseksi tai muita aloitteita, jotta varmistetaan ulkoavaruustoiminnan turvallisuus ja kestävyys. Jotta voidaan pienentää törmäysriskiä, SST-osakomponentissa pyrittäisiin myös saavuttamaan synergiaa sellaisten aloitteiden kanssa, joissa aktiivisin toimenpitein poistetaan ja passivoidaan avaruusromua. SST-osakomponentilla olisi osaltaan varmistettava ulkoavaruuden rauhanomainen käyttö ja tutkimus. Avaruustoiminnan lisääntymisellä voi olla vaikutusta kansainvälisiin aloitteisiin avaruusliikenteen hallinnan alalla. Unionin olisi seurattava näitä muutoksia, ja se voi ottaa ne huomioon nyt käsillä olevan monivuotisen rahoituskehyksen väliarvioinnin yhteydessä.
                  
               
                     (95)
                  
                  
                     SST:ssä, avaruussäässä (SWE) ja maapallon lähelle tulevia kohteita (NEO) koskevissa toimissa olisi otettava huomioon yhteistyö kansainvälisten kumppaneiden, erityisesti Yhdysvaltojen, kansainvälisten järjestöjen ja muiden kolmansien osapuolten, kanssa, erityisesti avaruudessa tapahtuvien törmäysten välttämiseksi, avaruusromun lisääntymisen estämiseksi ja valmiuden lisäämiseksi äärimmäisten avaruussäätapahtuminen ja maapallon lähelle tulevien kohteiden vaikutusten suhteen.
                  
               
                     (96)
                  
                  
                     Neuvoston turvallisuuskomitea suositteli riskinhallintarakenteen luomista sen varmistamiseksi, että tietoturvakysymykset otetaan asianmukaisesti huomioon päätöksen N:o 541/2014/EU täytäntöönpanossa. Sitä varten ja ottaen huomioon jo tehty työ, SST-osakomponenttiin osallistuvissa jäsenvaltioissa olisi luotava asianmukaiset riskinhallintarakenteet ja -menettelyt.
                  
               
                     (97)
                  
                  
                     Äärimmäiset ja merkittävät avaruussäätapahtumat voivat uhata kansalaisten turvallisuutta ja häiritä avaruudessa sijaitsevan ja maahan sijoitetun infrastruktuurin toimintoja. Osana ohjelmaa olisi sen vuoksi vahvistettava avaruussäätä koskeva osakomponentti, jäljempänä ’SWE-osakomponentti’, jolla pyritään arvioimaan avaruussään riskejä ja niitä vastaavia käyttäjien tarpeita, lisäämään tietoisuutta avaruussään riskeistä, varmistamaan käyttäjälähtöisten avaruussääpalvelujen toimittaminen ja parantamaan jäsenvaltioiden valmiuksia tarjota avaruussääpalvelua. Komission olisi asetettava tärkeysjärjestykseen alat, joilla operatiivisia avaruussääpalveluita on tarkoitus tarjota, ottaen huomioon käyttäjien tarpeet, riskit ja teknologinen valmius. Pitkällä aikavälillä voidaan vastata muiden alojen tarpeisiin. Avaruussääpalvelujen tarjoaminen unionin tasolla käyttäjien tarpeiden mukaisesti edellyttäisi kohdennettuja, koordinoituja ja jatkuvia tutkimus- ja kehittämistoimia avaruussääpalvelujen kehityksen tueksi. Avaruussääpalvelujen tarjoamisen olisi perustuttava olemassa oleviin kansallisiin ja unionin valmiuksiin, ja siinä olisi mahdollistettava jäsenvaltioiden sekä eurooppalaisten ja kansainvälisten järjestöjen laaja osallistuminen ja yksityisen sektorin mukaantulo.
                  
               
                     (98)
                  
                  
                     Komission 1 päivänä maaliskuuta 2017 antamassa valkoisessa kirjassa Euroopan tulevaisuudesta, EU:n 27:n jäsenvaltion valtion- tai hallitusten johtajien 25 päivänä maaliskuuta 2017 antamassa Rooman julistuksessa ja useissa Euroopan parlamentin päätöslauselmissa muistutetaan siitä, että unioni on keskeisessä asemassa, kun varmistetaan, että Eurooppa on turvallinen ja sopeutumiskykyinen ja kykenee vastaamaan esimerkiksi alueellisten konfliktien, terrorismin, kyberuhkien ja kasvavien muuttopaineiden asettamiin haasteisiin. Satelliittiviestinnän turvallinen ja taattu saanti on turvallisuusalan toimijoille välttämätön väline, ja tämän keskeisen turvallisuusresurssin yhdistäminen ja yhteiskäyttö unionin tasolla vahvistaa kansalaisiaan suojelevaa unionia.
                  
               
                     (99)
                  
                  
                     Eurooppa-neuvosto piti 19 ja 20 päivänä joulukuuta 2013 antamissaan päätelmissä myönteisenä sitä, että valtiollisen satelliittiviestinnän (GOVSATCOM) seuraavaa sukupolvea valmistellaan tiiviissä yhteistyössä jäsenvaltioiden, komission ja ESAn kesken. GOVSATCOM on myös nimetty yhdeksi tekijäksi EU:n ulko- ja turvallisuuspoliittisessa globaalistrategiassa kesäkuussa 2016. GOVSATCOMilla olisi osaltaan edistettävä EU:n vastausta hybridiuhkiin ja tarjottava tukea EU:n meriturvallisuusstrategialle ja EU:n arktiselle politiikalle.
                  
               
                     (100)
                  
                  
                     GOVSATCOM on käyttäjälähtöinen ohjelma, johon kuuluu vahva turvallisuusulottuvuus. Asiaan liittyvien toimijoiden olisi voitava tarkastella GOVSATCOMin käyttötilanteita kolmessa pääryhmässä: kriisinhallinta, johon voivat sisältyä yhteisen turvallisuus- ja puolustuspolitiikan siviili- tai sotilastoimet ja -operaatiot, luonnonkatastrofit ja ihmisen aiheuttamat katastrofit, humanitaariset kriisit ja merellä sattuvat hätätilanteet; valvonta, johon voivat sisältyä rajavalvonta, ennen rajaa tapahtuva valvonta, merirajojen valvonta, merivalvonta ja laittoman kaupan valvonta; sekä keskeinen infrastruktuuri, johon voivat sisältyä diplomaattiset verkostot, poliisiviestintä, digitaali-infrastruktuuri, kuten datakeskukset, palvelimet, kriittinen infrastruktuuri, kuten energia, liikenne, vesiesteet, kuten padot, ja avaruusinfrastruktuuri.
                  
               
                     (101)
                  
                  
                     GOVSATCOMin valmiuksia ja palveluja olisi käytettävä unionin ja jäsenvaltioiden toimijoiden turvallisuuden kannalta kriittisissä tehtävissä ja operaatioissa. Siksi tarvitaan asianmukaista riippumattomuuden tasoa kolmansista osapuolista (kolmannet maat ja kolmansien maiden yhteisöt) siten, että se kattaa kaikki GOVSATCOMin osatekijät, kuten avaruus- ja maateknologiat komponenttien, alajärjestelmien ja järjestelmien tasolla, valmistusteollisuus, avaruusjärjestelmien omistajat ja toiminnanharjoittajat ja maajärjestelmien komponenttien fyysinen sijainti.
                  
               
                     (102)
                  
                  
                     Satelliittiviestintä on rajallinen resurssi, jota rajoittavat satelliittien kapasiteetti, taajuudet ja maantieteellinen kattavuus. Kustannustehokkuuden parantamiseksi ja mittakaavaetujen hyödyntämiseksi GOVSATCOMissa on tämän vuoksi optimoitava GOVSATCOM-käyttäjien kysynnän ja GOVSATCOMia koskevien sopimusten nojalla toimitettavan tarjonnan vastaavuus GOVSATCOM-kapasiteettien ja -palvelujen osalta. Koska sekä kysyntä että potentiaalinen tarjonta muuttuvat ajan myötä, tarvitaan jatkuvaa seurantaa ja joustavuutta, jotta GOVSATCOM-palveluita voidaan sopeuttaa tilanteeseen.
                  
               
                     (103)
                  
                  
                     Toiminnalliset vaatimukset olisi määritettävä käyttötilanteita koskevan analyysin pohjalta. Nämä toiminnalliset vaatimukset muodostavat yhdessä turvallisuusvaatimusten kanssa lähtökohdan, josta käsin olisi laadittava palvelukokonaisuus. Palvelukokonaisuudessa olisi määritettävä GOVSATCOMin kautta tarjottaviin palveluihin sovellettava perustaso. Jotta kysyntä ja toimitetut palvelut vastaisivat mahdollisimman hyvin tosiaan, GOVSATCOMin palvelukokonaisuutta olisi voitava päivittää säännöllisesti.
                  
               
                     (104)
                  
                  
                     GOVSATCOMin ensimmäisessä vaiheessa eli noin vuoteen 2025 asti käytettäisiin nykyistä kapasiteettia. Tässä yhteydessä komission olisi hankittava GOVSATCOM-kapasiteetteja jäsenvaltioilta, joilla on kansallisia järjestelmiä ja avaruusvalmiuksia, sekä kaupallisilta satelliittiviestinnän tai -palvelujen tarjoajilta ottaen huomioon unionin keskeiset turvallisuusintressit. Tässä ensimmäisessä vaiheessa palveluita otettaisiin käyttöön asteittain. Jos ensimmäisen vaiheen aikana kysynnän ja tarjonnan tulevaa kehitystä koskeva yksityiskohtainen analyysi osoittaa, että toimintatapa on riittämätön kehittyvän kysynnän kattamiseksi, olisi voitava tehdä päätös toiseen vaiheeseen siirtymisestä ja uuden räätälöidyn avaruusinfrastruktuurin tai -kapasiteettien kehittämisestä yhden tai useamman julkisen ja yksityisen sektorin välisen kumppanuuden kautta, esimerkiksi unionin satelliittioperaattoreiden kanssa.
                  
               
                     (105)
                  
                  
                     Saatavilla olevien satelliittiviestintäresurssien optimoimiseksi, niiden saannin turvaamiseksi ennalta arvaamattomissa tilanteissa, kuten luonnonkatastrofeissa, ja toiminnan tehokkuuden sekä lyhyiden suoritusaikojen varmistamiseksi vaaditaan tarvittava maasegmentti, kuten GOVSATCOM-keskittymät ja mahdolliset muut maaelementit. Maasegmentti olisi suunniteltava toiminnallisten ja turvallisuusvaatimusten pohjalta. Riskien vähentämiseksi GOVSATCOM-keskittymään voi kuulua useita fyysisiä sijaintipaikkoja. Voidaan tarvita myös muita maasegmenttien osia, kuten ankkurointiasemia.
                  
               
                     (106)
                  
                  
                     Satelliittiviestinnän käyttäjille kaikkein tärkein operationaalinen rajapinta ovat käyttäjälaitteet. GOVSATCOMia koskevan toimintatavan olisi mahdollistettava se, että useimmat käyttäjät voivat edelleen käyttää olemassa olevia käyttäjälaitteitaan GOVSATCOM-palveluihin.
                  
               
                     (107)
                  
                  
                     Käyttäjät ovat todenneet, että toiminnan tehokkuuden vuoksi on tärkeää pyrkiä käyttäjälaitteiden yhteentoimivuuteen ja käyttäjälaitteisiin, joilla voidaan hyödyntää erilaisia satelliittijärjestelmiä. Voidaan tarvita tämän alan tutkimus- ja kehitystyötä.
                  
               
                     (108)
                  
                  
                     Toteutustasolla tehtävät ja vastuut olisi jaettava erikoistuneille yhteisöille, kuten Euroopan puolustusvirastolle, EUH:lle, ESAlle, avaruusohjelmavirastolle ja muille unionin virastoille siten, että varmistetaan niiden sovittaminen näiden yhteisöjen pääasialliseen tehtävään, erityisesti käyttäjään liittyvien seikkojen osalta.
                  
               
                     (109)
                  
                  
                     Toimivaltaisen GOVSATCOM-viranomaisella on tärkeänä tehtävänä valvoa, että käyttäjät ja muut GOVSATCOMin kannalta merkittävät kansalliset yhteisöt noudattavat jakamista ja priorisointia koskevia sääntöjä ja turvallisuusmenettelyitä, jotka on vahvistettu turvallisuusvaatimuksissa. Jäsenvaltion, joka ei ole nimennyt toimivaltaista GOVSATCOM-viranomaista, olisi joka tapauksessa nimettävä yhteyspiste mahdollisesti havaitun GOVSATCOM-palveluun vaikuttavan häirinnän käsittelemiseksi.
                  
               
                     (110)
                  
                  
                     Jäsenvaltioiden, neuvoston, komission ja EUH:n olisi voitava olla GOVSATCOMin osallistujia, kun ne päättävät myöntää luvan GOVSATCOMin käyttäjille tai tarjoavat kapasiteetteja, sijoituspaikkoja tai laitteistoja. Koska jäsenvaltiot voivat valita, myöntävätkö ne luvan GOVSATCOMin käyttäjille tai tarjoavatko ne kapasiteetteja, sijoituspaikkoja tai laitteistoja, jäsenvaltioita ei voitaisi velvoittaa ryhtymään GOVSATCOMin osallistujiksi tai ottamaan vastaan GOVSATCOM-infrastruktuuria alueelleen. GOVSATCOM-komponentti ei siis vaikuttaisi jäsenvaltioiden oikeuteen olla osallistumatta GOVSATCOMiin myös sellaisten niiden kansalliseen lainsäädäntöön tai valtiosääntöön sisältyvien vaatimusten mukaisesti, jotka liittyvät liittoutumattomuutta ja päätöstä olla osallistumatta sotilasliittoumiin koskeviin politiikkoihin.
                  
               
                     (111)
                  
                  
                     Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa GOVSATCOM-palvelujen toiminnallisten vaatimusten ja GOVSATCOM-palvelukokonaisuuden hyväksymisen osalta. Tätä valtaa olisi käytettävä asetuksen (EU) N:o 182/2011 mukaisesti.
                  
               
                     (112)
                  
                  
                     Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa GOVSATCOMin yhdistettyjen satelliittiviestintäkapasiteettien käyttöä koskevien yksityiskohtaisten jakamis- ja priorisointisääntöjen hyväksymisen osalta. Määritellessään yksityiskohtaisia jakamis- ja priorisointisääntöjä komission olisi otettava huomioon operationaaliset ja turvallisuusvaatimukset sekä analyysi riskeistä ja GOVSATCOMin osallistujien ennakoidusta kysynnästä. GOVSATCOM-palveluja olisi periaatteessa tarjottava GOVSATCOMin käyttäjille maksutta, mutta jos analyysi osoittaa, että kapasiteeteista on puutetta, ja jotta voidaan välttää markkinoiden vääristyminen, voitaisiin osana kyseisiä yksityiskohtaisia jakamis- ja priorisointisääntöjä kehittää hinnoittelupolitiikka. Tätä valtaa olisi käytettävä asetuksen (EU) N:o 182/2011 mukaisesti.
                  
               
                     (113)
                  
                  
                     Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa GOVSATCOMin maasegmentti-infrastruktuurin sijaintiin liittyen. Komission olisi voitava ottaa huomioon operationaaliset ja turvallisuusvaatimukset sekä nykyisen infrastruktuurin tällaisten sijaintipaikkojen valintaa varten. Tätä valtaa olisi käytettävä asetuksen (EU) N:o 182/2011 mukaisesti.
                  
               
                     (114)
                  
                  
                     Asetuksella (EU) N:o 912/2010 perustettiin unionin virasto, Euroopan GNSS-virasto, hallinnoimaan tiettyjä Galileo- ja EGNOS-satelliittinavigointiohjelmien osa-alueita. Tällä asetuksella annetaan Euroopan GNSS-virastolle uusia tehtäviä, jotka koskevat Galileon ja EGNOSin lisäksi myös muita ohjelman komponentteja, erityisesti turvallisuusjärjestelyiden hyväksyntää. Euroopan GNSS-viraston nimeä, tehtäviä ja organisatorisia näkökohtia olisi tämän vuoksi muutettava vastaavasti.
                  
               
                     (115)
                  
                  
                     Päätöksen 2010/803/EU (33) mukaisesti GNSS-viraston kotipaikka sijaitsee Prahassa. Viraston tehtävien suorittamiseksi sen henkilöstöä voitaisiin sijoittaa yhteen komission täytäntöönpanopäätöksessä (EU) 2016/413 (34) tarkoitetuista Galileon tai EGNOSin maassa sijaitsevista keskuksista toteuttamaan asiaa koskevassa sopimuksessa tarkoitettuja ohjelman toimintoja. Jotta virasto voisi toimia mahdollisimman tehokkaasti ja tuloksellisesti, pieni määrä henkilöstöä voitaisiin osoittaa myös paikallistoimistoihin yhteen tai useampaan jäsenvaltioon. Tällainen henkilöstön osoittaminen viraston kotipaikan tai Galileon tai EGNOSin maassa sijaitsevien keskusten ulkopuolelle ei saisi johtaa viraston keskeisten toimintojen siirtämiseen tällaisiin paikallistoimistoihin.
                  
               
                     (116)
                  
                  
                     Kun otetaan huomioon Euroopan GNSS-viraston laajentunut toimiala, jonka ei enää olisi rajoituttava Galileoon ja EGNOSiin, Euroopan GNSS-viraston nimi olisi muutettava. Euroopan GNSS-virastossa olisi kuitenkin taattava toiminnan jatkuvuus, mukaan lukien oikeuksia ja velvoitteita, henkilöstöä ja tehtyjen päätösten voimassaoloa koskeva jatkuvuus.
                  
               
                     (117)
                  
                  
                     Kun otetaan huomioon avaruusohjelmaviraston toimeksianto ja komission rooli ohjelman toteuttamisessa, on aiheellista säätää, että joitakin hallintoneuvoston päätöksiä ei saisi hyväksyä ilman komission edustajien puoltavaa ääntä.
                  
               
                     (118)
                  
                  
                     Rajoittamatta komission toimivaltaa hallintoneuvoston, turvallisuusjärjestelyjen hyväksyntälautakunnan ja toimitusjohtajan olisi hoidettava tehtäviään riippumattomasti ja toimittava yleisen edun mukaisesti.
                  
               
                     (119)
                  
                  
                     On mahdollista ja jopa todennäköistä, että osa ohjelman komponenteista perustuu arkaluonteisen tai turvallisuuteen liittyvän kansallisen infrastruktuurin käytölle. Tällaisissa tapauksissa olisi kansalliseen turvallisuuteen liittyvistä syistä tarpeen säätää, että hallintoneuvoston ja turvallisuusjärjestelyjen hyväksyntälautakunnan kokouksiin voivat osallistua jäsenvaltioiden ja komission edustajat tiedonsaantitarpeen perusteella. Ainoastaan niiden jäsenvaltioiden edustajat, joilla on tällaista infrastruktuuria, ja komission edustaja osallistuvat äänestykseen hallintoneuvostossa. Hallintoneuvoston ja turvallisuusjärjestelyjen hyväksyntälautakunnan työjärjestyksessä olisi esitettävä tilanteet, joissa kyseistä menettelyä sovellettava.
                  
               
                     (120)
                  
                  
                     Paremmasta lainsäädännöstä 13 päivänä huhtikuuta 2016 tehdyn toimielinten välisen sopimuksen (35) 22 ja 23 kohdan nojalla ohjelmaa olisi arvioitava erityisten seurantavaatimusten mukaisesti kerättyjen tietojen perusteella välttäen kuitenkin varsinkin jäsenvaltioille aiheutuvaa hallinnollista rasitusta ja ylisääntelyä. Näihin vaatimuksiin olisi tarvittaessa voitava sisällyttää mitattavissa olevia indikaattoreita, joiden perusteella arvioidaan ohjelman käytännön vaikutuksia.
                  
               
                     (121)
                  
                  
                     Copernicukseen ja Galileoon pohjautuvien palvelujen käytöllä ennakoidaan olevan merkittävä vaikutus Euroopan talouteen yleisesti. Tapauskohtaiset mittaukset ja tapaustutkimukset näyttävät kuitenkin hallitsevan tilannetta nykyisellään. Komission (Eurostat) olisi määritettävä asiaankuuluvat tilastolliset mittaukset ja indikaattorit, jotka muodostaisivat perustan unionin avaruustoiminnan vaikutusten järjestelmälliselle ja yleisesti hyväksytylle seurannalle.
                  
               
                     (122)
                  
                  
                     Euroopan parlamentille ja neuvostolle olisi tiedotettava viipymättä työohjelmista.
                  
               
                     (123)
                  
                  
                     Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa, joka koskee varojen kohdentamista uudelleen ohjelman talousarvion menoluokkien välillä, rahoitusosuussopimusten rahoitusosuuksia koskevien päätösten hyväksymistä, ohjelman komponenttien ja niissä tuotettavien palvelujen toteuttamisen ja kehityksen edellyttämien teknisten ja toiminnallisten vaatimusten määrittämistä, puitekumppanuussopimuksesta päättämistä, sellaisten toimenpiteiden hyväksymistä, joilla varmistetaan Galileon ja EGNOSin sujuva toiminta ja edistetään niiden hyödyntämistä markkinoilla, SST-palveluihin pääsyä ja asiaankuuluvia menettelyjä koskevien yksityiskohtaisten säännösten hyväksymistä, unionin SST-palvelujen kehittämistä koskevan monivuotisen suunnitelman ja asiaankuuluvien keskeisten tulosindikaattoreiden hyväksymistä, yksityiskohtaisten sääntöjen hyväksymistä jäsenvaltioiden SST-osakomponenttiin osallistumista koskevan organisatorisen kehyksen toiminnasta, avaruussääpalvelujen valitsemista, ja työohjelmien hyväksymistä. Tätä valtaa olisi käytettävä asetuksen (EU) N:o 182/2011 mukaisesti. Komissiota avustamassa olisi oltava ohjelmakomitea, joka kokoontuu erityisessä kokoonpanossa.
                  
               
                     (124)
                  
                  
                     Koska ohjelman komponentit ovat käyttäjälähtöisiä, ne edellyttävät käyttäjien jatkuvaa ja todellista osallistumista komponenttien täytäntöönpanoon ja kehitykseen, varsinkin palveluvaatimusten määrittelyyn ja validointiin. Käyttäjien saaman arvon lisäämiseksi käyttäjien panosta olisi aktiivisesti pyydettävä jäsenvaltioiden julkisen ja yksityisen sektorin loppukäyttäjille ja tarvittaessa kansainvälisille järjestöille esitettävillä säännöllisillä kyselyillä. Tätä varten olisi perustettava työryhmä, jäljempänä ’käyttäjäfoorumi’, avustamaan ohjelman komiteaa käyttäjien vaatimusten tunnistamisessa ja palvelujen vaatimustenmukaisuuden tarkastamisessa sekä tarjottavissa palveluissa olevien puutteiden määrittämisessä. Ohjelmakomitean työjärjestyksessä olisi vahvistettava tämän käyttäjäfoorumin organisaatio, jotta otetaan huomioon kunkin ohjelman komponentin ja kunkin komponentteihin kuuluvan palvelun erityispiirteet. Jäsenvaltioiden olisi mahdollisuuksien mukaan osallistuttava käyttäjäfoorumiin kansallisella tasolla järjestettävän käyttäjien järjestelmällisen ja koordinoidun kuulemisen perusteella.
                  
               
                     (125)
                  
                  
                     Koska moitteeton julkinen hallinnointi edellyttää ohjelman yhdenmukaista hallintoa, nopeampaa päätöksentekoa ja yhtäläistä tiedonsaantia, niiden yhteisöjen edustajat, joille on annettu tähän ohjelmaan liittyviä tehtäviä, voisivat osallistua tarkkailijoina asetuksen (EU) N:o 182/2011 mukaisesti perustetun ohjelmakomitean työskentelyyn. Unionin kanssa ohjelmaa tai sen komponentteja tai osakomponentteja koskevan kansainvälisen sopimuksen tehneiden kolmansien maiden ja kansainvälisten järjestöjen edustajat voisivat samoista syistä myös osallistua ohjelmakomitean työhön turvallisuusmääräysten rajoissa ja tällaisen sopimuksen ehtojen mukaisesti. Sellaisten yhteisöjen, joille on annettu ohjelmaan liittyviä tehtäviä, kolmansien maiden ja kansainvälisten järjestöjen edustajilla ei olisi oltava oikeutta osallistua ohjelmakomitean äänestysmenettelyihin. Edellytykset osallistumiselle tarkkailijana ja tilapäisenä osallistujana olisi vahvistettava ohjelmakomitean työjärjestyksessä.
                  
               
                     (126)
                  
                  
                     Jotta varmistetaan tuloksellinen arviointi, jolla mitataan ohjelman edistymistä tavoitteidensa saavuttamisessa, komissiolle olisi siirrettävä valta antaa SEUT 290 artiklan mukaisesti delegoituja säädöksiä, joilla täydennetään säännöksiä, jotka koskevat Copernicus-käyttäjille tarjottavia Copernicus-dataa ja -tietoja tällaista dataa ja tällaisia tietoja koskevien erittelyjen ja ehtojen sekä niihin pääsyä ja niiden käyttöä koskevien menettelyjen osalta, ja joilla muutetaan tämän asetuksen liitettä indikaattoreiden osalta sekä täydennetään tätä asetusta säännöksillä, jotka koskevat seuranta- ja arviointipuitteiden luomista. On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä.
                  
               
                     (127)
                  
                  
                     Jäsenvaltiot eivät voi riittävällä tavalla saavuttaa tämän asetuksen tavoitetta, koska se ylittää yksittäisen jäsenvaltion rahoitukselliset ja tekniset kapasiteetit, vaan se voidaan toiminnan laajuuden ja vaikutusten vuoksi saavuttaa parhaiten unionin tason toimin; sen vuoksi unioni voi toteuttaa toimenpiteitä SEU 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi.
                  
               
                     (128)
                  
                  
                     Jotta voidaan varmistaa ohjelman turvallisuusvaatimusten yhdenmukainen täytäntöönpano, komissiolle olisi siirrettävä täytäntöönpanovaltaa. Tätä valtaa olisi käytettävä asetuksen (EU) N:o 182/2011 mukaisesti. Jäsenvaltioiden olisi voitava valvoa mahdollisimman paljon ohjelman turvallisuusvaatimuksia. Kun komissio hyväksyy täytäntöönpanosäädöksiä ohjelman turvallisuuden alalla, sitä avustamassa olisi oltava jäsenvaltioiden edustajista koostuva ohjelmakomitea, joka kokoontuu erityisessä turvallisuuskokoonpanossa. Turvallisuuskysymysten arkaluonteisuuden vuoksi ohjelmakomitean puheenjohtajan olisi pyrittävä löytämään ratkaisuja, joilla on mahdollisimman laaja tuki komiteassa. Jos ohjelmakomitea ei anna lausuntoa, komission ei olisi hyväksyttävä täytäntöönpanosäädöksiä, joissa säädetään ohjelman yleisistä turvallisuusvaatimuksista.
                  
               
                     (129)
                  
                  
                     Ohjelma olisi perustettava seitsemäksi vuodeksi, jotta sen kesto vastaisi neuvoston asetuksessa (EU, Euratom) 2020/2093 (36) vahvistetun vuosia 2021–2027 koskevan monivuotisen rahoituskehyksen, jäljempänä ’monivuotinen rahoituskehys 2021–2027’, kestoa. Tätä aikarajaa ei olisi sovellettava virastoon, joka toteuttaa omia tehtäviään.
                  
               
                     (130)
                  
                  
                     Jotta varmistetaan jatkuvuus tuen tarjonnassa asiaankuuluvalla politiikan alalla ja jotta toteutus monivuotisen rahoituskehyksen 2021–2027 alusta lähtien, tämän asetuksen olisi tultava voimaan kiireellisesti ja sitä olisi sovellettava taannehtivasti 1 päivästä tammikuuta 2021.
                  
               
                     (131)
                  
                  
                     Asetukset (EU) N:o 912/2010, (EU) N:o 1285/2013 ja (EU) N:o 377/2014 sekä päätös N:o 541/2014/EU olisi sen vuoksi kumottava,
                  
               OVAT HYVÄKSYNEET TÄMÄN ASETUKSEN:
         I OSASTO
         
            YLEISET SÄÄNNÖKSET
         
         
            1 artikla
            Kohde
            Tällä asetuksella perustetaan unionin avaruusohjelma, jäljempänä ’ohjelma’, monivuotisen rahoituskehyksen 2021–2027 ajan kestävälle kaudelle. Siinä vahvistetaan ohjelman tavoitteet, talousarvio vuosiksi 2021–2027, unionin rahoituksen muodot ja rahoitusta koskevat säännöt sekä ohjelman toteuttamista koskevat säännöt.
            Tällä asetuksella perustetaan Euroopan unionin avaruusohjelmavirasto, jäljempänä ’avaruusohjelmavirasto’, jolla korvataan asetuksen (EU) N:o 912/2010 nojalla perustettu Euroopan GNSS-virasto ja joka on Euroopan GNSS-viraston seuraaja, ja säädetään avaruusohjelmaviraston toimintasäännöistä.
         
         
            2 artikla
            Määritelmät
            Tässä asetuksessa tarkoitetaan
            
                        1)
                     
                     
                        ’avaruusaluksella’ rataa kiertävää esinettä, joka on suunniteltu tiettyä toimintoa tai tehtävää kuten viestintää, navigointia tai maan havainnointi varten, mukaan lukien satelliittien kantorakettien ylimmät vaiheet ja ilmakehään palaamaan tarkoitetut alukset; avaruusaluksen, joka ei enää voi täyttää sille tarkoitettua tehtävää, ei katsota olevan toiminnassa; mahdollista uudelleenaktivointia odottavien reservissä tai valmiustilassa olevien avaruusalusten katsotaan olevan toiminnassa;
                     
                  
                        2)
                     
                     
                        ’avaruusesineellä’ mitä tahansa ulkoavaruudessa olevaa ihmisen valmistamaa esinettä;
                     
                  
                        3)
                     
                     
                        ’maapallon lähelle tulevilla kohteilla’ (’NEO’) aurinkokunnan luonnollisia kohteita, jotka lähestyvät maata;
                     
                  
                        4)
                     
                     
                        ’avaruusromulla’ kaikkia maan kiertoradalla olevia tai maan ilmakehään palaavia avaruusesineitä, mukaan lukien avaruusalukset tai niiden fragmentit ja osat, jotka eivät ole toiminnassa tai joita ei enää käytetä mihinkään tarkoitukseen, myös rakettien ja keinotekoisten satelliittien osia tai toimimattomia keinotekoisia satelliitteja;
                     
                  
                        5)
                     
                     
                        ’avaruussäätapahtumilla’ (’SWE’) auringossa ja maan ympärillä luonnollisesti ilmeneviä avaruusympäristön vaihteluita, mukaan lukien auringon soihtupurkaukset, auringon energiapartikkelit, aurinkotuulen vaihtelut, koronan massapurkaukset, geomagneettiset myrskyt ja geomagneettinen aktiivisuus, säteilymyrskyt ja ionosfäärin häiriöt, jotka voivat vaikuttaa maahan tai avaruudessa sijaitseviin infrastruktuureihin;
                     
                  
                        6)
                     
                     
                        ’avaruustilannetietoisuudella’ tai ’SSAlla’, kokonaisvaltaista toimintatapaa, johon kuuluu perusteellinen tietämys ja ymmärrys avaruuden tärkeimmistä vaaroista, joita ovat avaruusesineiden väliset törmäykset, avaruusesineiden hajoaminen ja paluu ilmakehään, avaruussääilmiöt ja maapallon lähelle tulevat kohteet;
                     
                  
                        7)
                     
                     
                        ’avaruusesineiden valvonta- ja seurantajärjestelmällä’ tai ’SST-järjestelmällä’, maassa sijaitsevien ja avaruudessa sijaitsevien ilmaisimien muodostamaa verkostoa, joka kykenee valvomaan ja seuraamaan avaruusesineitä ja johon kuuluu käsittelyvalmiuksia, joiden tarkoituksena on tuottaa dataa, tietoja ja palveluita maata kiertävistä avaruusesineistä;
                     
                  
                        8)
                     
                     
                        ’SST-ilmaisimella’ laitetta tai laitteiden yhdistelmää, kuten maahan tai avaruuteen sijoitettavia tutkia, lasereita ja teleskooppeja, joilla voidaan suorittaa avaruuden valvontaa tai seurantaa ja mitata avaruusesineiden fyysisiä parametreja, kuten kokoa, sijaintia ja nopeutta;
                     
                  
                        9)
                     
                     
                        ’SST-datalla’ SST-ilmaisimilla mitattuja avaruusesineiden ja avaruusromun fyysisiä parametreja tai SST-ilmaisimien havainnoista johdettuja avaruusesineiden kiertorataparametreja SST-osakomponentin puitteissa;
                     
                  
                        10)
                     
                     
                        ’SST-tiedoilla’ vastaanottajan helposti ymmärrettävissä olevaa käsiteltyä SST-dataa;
                     
                  
                        11)
                     
                     
                        ’paluulinkillä’ Galileon etsintä- ja pelastuspalvelun (SAR) toimintakapasiteettia; Galileon etsintä- ja pelastuspalvelulla osallistutaan Kansainvälisen siviili-ilmailujärjestön (ICAO) määrittelemään ilma-alusten maailmanlaajuiseen seurantaan;
                     
                  
                        12)
                     
                     
                        ’Copernicuksen Sentineleillä’ Copernicuksen omia satelliitteja, avaruusaluksia tai avaruusalusten hyötykuormaa avaruudesta tapahtuvaa maanhavainnointia varten;
                     
                  
                        13)
                     
                     
                        ’Copernicus-datalla’ Copernicuksen Sentinelien tuottamaa dataa, metadata mukaan luettuna;
                     
                  
                        14)
                     
                     
                        ’Copernicuksen kolmannen osapuolen datalla ja tiedoilla’ Copernicuksen käyttöön lisensioituja tai saataville asetettuja paikkadataa ja -tietoja, jotka ovat peräisin muista lähteistä kuin Copernicuksen Sentineleistä;
                     
                  
                        15)
                     
                     
                        ’Copernicuksen in situ -datalla’ havaintodataa maan pinnalle, mereen tai ilmaan sijoitetuista ilmaisimista sekä Copernicuksen käyttöön lisensoituja tai toimitettuja viite- ja liitännäistietoja;
                     
                  
                        16)
                     
                     
                        ’Copernicus-tiedoilla’ käsittelyn tai mallintamisen tuloksena Copernicus-palvelujen tuottamia tietoja, metadata mukaan luettuna;
                     
                  
                        17)
                     
                     
                        ’Copernicukseen osallistuvilla valtioilla’ kolmansia maita, jotka osallistuvat Copernicukseen taloudellisesti ja unionin kanssa tehdyn kansainvälisen sopimuksen mukaisesti;
                     
                  
                        18)
                     
                     
                        ’Copernicuksen ydinkäyttäjillä’ unionin toimielimiä ja elimiä sekä unionissa tai Copernicukseen osallistuvissa valtioissa Euroopan, kansallisia tai alueellisia julkisia elimiä, joille on annettu julkisen palvelun tehtävä muun muassa ympäristöä, pelastustoimintaa tai turvallisuutta, infrastruktuurin turvallisuus mukaan luettuna, koskevan siviilialan politiikan määrittelyssä, toteuttamisessa, toteuttamisen valvonnassa tai seurannassa, ja jotka hyödyntävät Copernicus-dataa ja -tietoja ja joilla on lisätehtävänä Copernicuksen kehityksen vieminen eteenpäin;
                     
                  
                        19)
                     
                     
                        ’muilla Copernicus-käyttäjillä’ tutkimus- ja koulutusorganisaatioita, kaupallisia ja yksityisiä elimiä, hyväntekeväisyysjärjestöjä, kansalaisjärjestöjä ja kansainvälisiä järjestöjä, jotka hyödyntävät Copernicus-dataa ja Copernicus-tietoja;
                     
                  
                        20)
                     
                     
                        ’Copernicus-käyttäjillä’ Copernicuksen ydinkäyttäjiä ja muita Copernicus-käyttäjiä;
                     
                  
                        21)
                     
                     
                        ’Copernicus-palveluilla’ unionin ja jäsenvaltioiden yleisen ja yhteisen edun mukaisia lisäarvopalveluita, joita rahoitetaan ohjelmasta ja joiden avulla maanhavainnointidata, in situ -data ja muu oheisdata muunnetaan käsitellyksi, yhdistetyksi ja tulkituksi tiedoksi, joka on räätälöity Copernicuksen käyttäjien tarpeisiin;
                     
                  
                        22)
                     
                     
                        ’GOVSATCOM-käyttäjällä’ viranomaista, julkista valtaa käyttävää elintä, kansainvälistä järjestöä taikka luonnollista henkilöä tai oikeushenkilöä, joka on asianmukaisesti valtuutettu ja jolle on annettu turvallisuuden kannalta kriittisten toimien, operaatioiden ja infrastruktuurien valvontaan ja hallintaan liittyviä tehtäviä;
                     
                  
                        23)
                     
                     
                        ’GOVSATCOM-keskittymällä’ operatiivista keskusta, jonka päätehtävänä on luoda turvallisesti yhteys GOVSATCOMin käyttäjien ja GOVSATCOMin valmiuksien ja palvelujen tarjoajien välillä ja siten optimoida tarjonta ja kysyntä missä tahansa vaiheessa;
                     
                  
                        24)
                     
                     
                        ’GOVSATCOMin käyttötilanteella’ operationaalista tilannetta tietyssä ympäristössä, jossa GOVSATCOM-palveluita tarvitaan;
                     
                  
                        25)
                     
                     
                        ’EU:n turvallisuusluokitelluilla tiedoilla’ mitä tahansa tietoja tai aineistoja, joille on määritelty EU:n turvallisuusluokka ja joiden luvaton ilmitulo saattaisi vaihtelevassa määrin vahingoittaa unionin tai yhden tai useamman jäsenvaltion etuja;
                     
                  
                        26)
                     
                     
                        ’arkaluonteisilla turvallisuusluokittelemattomilla tiedoilla’ turvallisuusluokittelemattomia tietoja sellaisena kuin niihin viitataan komission päätöksen (EU, Euratom) 2015/443 (37) 9 artiklassa, jossa luodaan arkaluonteisten turvallisuusluokittelemattomien tietojen suojelua koskeva velvoite, jota sovelletaan yksinomaan komissioon ja unionin virastoihin ja elimiin, joiden on lainsäädännön nojalla noudatettava komission turvallisuussääntöjä;
                     
                  
                        27)
                     
                     
                        ’rahoitusta yhdistävällä toimella’ unionin talousarviosta tuettavia toimia, muun muassa varainhoitoasetuksen 2 artiklan 6 alakohdassa tarkoitettuja rahoitusta yhdistäviä välineitä, joiden tarkoituksena on yhdistää sekä unionin talousarviosta rahoitettavia tukimuotoja, joita ei makseta takaisin, tai rahoitusvälineitä tai talousarviotakuita että kehitysrahoituslaitosten tai muiden julkisten rahoituslaitosten sekä kaupallisten rahoituslaitosten ja sijoittajien rahoittamia, takaisin maksettavia tukimuotoja;
                     
                  
                        28)
                     
                     
                        ’oikeussubjektilla’ luonnollista henkilöä tai unionin oikeuden, kansallisen oikeuden tai kansainvälisen oikeuden perusteella muodostettua ja tunnustettua oikeushenkilöä, jolla on oikeushenkilöllisyys ja joka voi toimia omissa nimissään ja käyttää oikeuksia ja jolle voidaan asettaa velvoitteita, tai varainhoitoasetuksen 197 artiklan 2 kohdan c alakohdassa tarkoitettua yhteisöä, jolla ei ole oikeushenkilöllisyyttä;
                     
                  
                        29)
                     
                     
                        ’luotetulla taholla’ oikeussubjektia, joka on komissiosta tai kolmannesta osapuolesta riippumaton ja joka saa dataa komissiolta tai kyseiseltä kolmannelta osapuolelta kyseisen datan turvallista tallennusta ja käsittelyä varten.
                     
                  
         
            3 artikla
            Ohjelman komponentit
            
               1.   Ohjelma koostuu seuraavista komponenteista:
               
                           a)
                        
                        
                           ’Galileo’, itsenäinen siviilihallinnon alainen maailmanlaajuinen siviilisatelliittinavigointijärjestelmä (GNSS), joka koostuu satelliittien ryhmästä, keskuksista ja maailmanlaajuisesta maa-asemien verkostosta ja joka tarjoaa paikannus-, navigointi- ja ajanmäärityspalveluita ja johon on integroitu turvallisuustarpeet ja -vaatimukset;
                        
                     
                           b)
                        
                        
                           ’Euroopan geostationaarinen navigointilisäjärjestelmä’ tai ’EGNOS’, siviilialan alueellinen satelliittinavigointijärjestelmä, joka on siviilihallinnon alainen ja koostuu maa-asemien ja -keskusten verkostosta ja useista geosynkronisiin satelliitteihin asennetuista transpondereista ja joka vahvistaa ja korjaa Galileon ja muiden maailmanlaajuisten satelliittinavigointijärjestelmien lähettämiä avoimia signaaleja muun muassa ilmaliikenteen hallinnan palveluita, lennonvarmistuspalveluita ja muita liikennejärjestelmiä varten;
                        
                     
                           c)
                        
                        
                           ’Copernicus’, operatiivinen, itsenäinen, käyttäjälähtöinen, siviilihallinnon alainen siviilialan maanhavainnointijärjestelmä, joka perustuu nykyisiin kansallisiin ja eurooppalaisiin kapasiteetteihin ja tarjoaa paikkatietodataa ja -palveluita, joka koostuu satelliiteista, maainfrastruktuurista, datan ja tiedon käsittelyjärjestelmistä ja jakeluinfrastruktuurista ja pohjautuu maksuttoman, kattavan ja avoimen datan periaatteisiin ja johon on tapauksen mukaan integroitu turvallisuustarpeet ja -vaatimukset;
                        
                     
                           d)
                        
                        
                           ’avaruustilannetietoisuus’, johon kuuluu seuraavat osakomponentit:
                           
                                       i)
                                    
                                    
                                       ’SST-osakomponentti’, avaruusesineiden valvonta- ja seurantajärjestelmä, jolla pyritään parantamaan, käyttämään ja tuottamaan dataa, tietoja ja palveluita, jotka liittyvät maata kiertävien avaruusesineiden valvontaan ja seurantaan;
                                    
                                 
                                       ii)
                                    
                                    
                                       ’SWE-osakomponentti’ seurantaparametrit, jotka liittyvät avaruussäätapahtumiin; ja
                                    
                                 
                                       iii)
                                    
                                    
                                       ’NEO-osakomponentti’, maapallon lähelle tulevia kohteita koskevien riskien seuranta;
                                    
                                 
                     
                           e)
                        
                        
                           ’GOVSATCOM’, siviili- ja viranomaishallinnon alainen satelliittiviestintäpalvelu, jolla voidaan tarjota satelliittiviestintäkapasiteetteja ja -palveluita unionin ja jäsenvaltioiden viranomaisille, jotka vastaavat turvallisuuden kannalta kriittisten tehtävien ja infrastruktuurien hallinnasta.
                        
                     
            
               2.   Ohjelmaan sisältyy lisätoimenpiteitä, joilla varmistetaan tehokas ja itsenäinen avaruuteen pääsy ohjelmaa varten ja edistetään innovatiivista ja kilpailukykyistä eurooppalaista avaruusalaa sekä toimintaketjun alku- että loppupäässä, lujitetaan unionin avaruusekosysteemiä ja vahvistetaan unionin asemaa maailmanlaajuisena toimijana.
            
         
         
            4 artikla
            Tavoitteet
            
               1.   Ohjelmalla on seuraavat yleiset tavoitteet:
               
                           a)
                        
                        
                           tuottaa tai auttaa osaltaan tuottamaan laadukkaita, ajantasaisia ja tarvittaessa suojattuja avaruusaiheisia dataa, tietoja ja palveluja keskeytyksettä ja mahdollisuuksien mukaan globaalilla tasolla, millä vastataan nykyisiin ja tuleviin tarpeisiin ja pystytään tukemaan unionin politiikan painopisteitä ja niihin liittyvää näyttöön perustuvaa ja riippumatonta päätöksentekoa, myös ilmastonmuutoksen sekä liikenteen ja turvallisuuden osalta;
                        
                     
                           b)
                        
                        
                           maksimoida yhteiskunnallis-taloudelliset hyödyt, erityisesti edistämällä innovatiivisen ja kilpailukykyisen eurooppalaisen toimintaketjun alku- ja loppupään kehittämistä, pk-yritykset ja startup-yritykset mukaan luettuina, millä mahdollistetaan kasvu ja työpaikkojen luominen unionissa, sekä edistämällä ohjelman komponenttien tuottamien datan, tietojen ja palvelujen mahdollisimman laajaa omaksumista ja hyödyntämistä sekä unionissa että sen ulkopuolella, varmistaen samalla synergia ja täydentävyys asetuksen (EU) 2021/695 mukaisesti toteutettavien unionin tutkimuksen ja teknologisen kehittämisen toimien kanssa;
                        
                     
                           c)
                        
                        
                           parantaa unionin ja sen jäsenvaltioiden turvallisuutta sekä vahvistaa unionin autonomiaa etenkin teknologian osalta;
                        
                     
                           d)
                        
                        
                           edistää unionin asemaa avaruusalan maailmanlaajuisena toimijana, kannustaa kansainvälistä yhteistyötä, vahvistaa eurooppalaista avaruusdiplomatiaa myös tukemalla vastavuoroisuuden ja oikeudenmukaisen kilpailun periaatteita ja vahvistaa sen roolia tartuttaessa globaaleihin haasteisiin ja tuettaessa globaaleja aloitteita, myös kestävän kehityksen osalta, ja lisättäessä tietoisuutta avaruudesta ihmiskunnan yhteisenä perintönä;
                        
                     
                           e)
                        
                        
                           vahvistaa kaiken avaruusesineisiin ja avaruusromun lisääntymiseen sekä avaruusympäristöön liittyvän ulkoavaruustoiminnan turvallisuutta ja kestävyyttä toteuttamalla asianmukaisia toimenpiteitä, mukaan lukien avaruusalusten hävittämiseen niiden operatiivisen käyttöiän lopussa sekä avaruusromun hävittämiseen liittyvien teknologioiden kehittäminen ja käyttöönotto.
                        
                     
            
               2.   Ohjelmalla on seuraavat erityistavoitteet:
               
                           a)
                        
                        
                           Galileo ja EGNOS: toimittaa huippuluokan suojattuja paikannus-, navigointi- ja ajanmäärityspalveluita pitkällä aikavälillä ja varmistaa palvelujen jatkuvuus ja luotettavuus;
                        
                     
                           b)
                        
                        
                           Copernicus: toimittaa kestävästi pitkällä aikavälillä tarjottavaa tarkkaa ja luotettavaa maanhavainnointidataa, -tietoa ja -palveluita, joihin sisällytetään muita datalähteitä, jotta voidaan tukea unionin ja sen jäsenvaltioiden politiikan ja käyttäjien vaatimuksiin perustuvien toimien laatimista, toteuttamista ja seurantaa;
                        
                     
                           c)
                        
                        
                           SSA: tehostaa SST-osakomponentin valmiuksia avaruusesineiden ja avaruusromun tarkkailua, seurantaa ja tunnistamista varten, jotta voidaan entisestään lisätä unionin tason SST-osakomponentin kapasiteettien tuloksellisuutta ja autonomiaa, tarjota avaruussääpalveluita sekä kartoittaa ja verkostoida jäsenvaltioiden valmiuksia NEO-osakomponentin osalta;
                        
                     
                           d)
                        
                        
                           GOVSATCOM: varmistaa pitkällä aikavälillä luotettavien, turvallisten ja kustannustehokkaiden satelliittiviestintäpalvelujen saatavuus GOVSATCOMin käyttäjille;
                        
                     
                           e)
                        
                        
                           tukea autonomisen, turvallisen ja kustannustehokkaan avaruuteen pääsyn valmiuksia ottaen huomioon unionin olennaiset turvallisuusintressit;
                        
                     
                           f)
                        
                        
                           edistää unionin vahvan avaruustalouden kehitystä myös tukemalla avaruusekosysteemiä ja vahvistamalla kilpailukykyä, innovointia, yrittäjyyttä, osaamista ja valmiuksien luomista kaikissa jäsenvaltioissa ja kaikilla unionin alueilla kiinnittäen erityistä huomiota unionin pk-yrityksiin ja startup-yrityksiin sekä luonnollisiin henkilöihin ja oikeushenkilöihin, jotka toimivat tai haluavat toimia kyseisellä alalla.
                        
                     
         
         
            5 artikla
            Avaruuteen pääsy
            
               1.   Ohjelmasta tuetaan ohjelman tarpeiden mukaisten laukaisupalvelujen hankintaa ja yhdistämistä sekä jäsenvaltioiden ja kansainvälisten järjestöjen pyynnöstä yhdistämistä näitä varten.
            
            
               2.   Synergiassa unionin muiden ohjelmien ja rahoitusjärjestelmien kanssa ja vaikuttamatta ESAn toimintaan avaruuteen pääsyn alalla ohjelmasta voidaan tukea
               
                           a)
                        
                        
                           avaruuslaukaisujärjestelmiin tehtäviä mukautuksia, teknologian kehitys mukaan luettuna, jotka ovat tarpeen satelliittien laukaisemiseksi, mukaan lukien avaruuteen pääsyä koskevat vaihtoehtoiset teknologiat ja innovatiiviset järjestelmät, ohjelman komponenttien täytäntöönpanoa varten;
                        
                     
                           b)
                        
                        
                           maassa sijaitsevan avaruusinfrastruktuurin mukautuksia, mukaan lukien uusi kehitys, joka on tarpeen ohjelman toteuttamiseksi.
                        
                     
         
         
            6 artikla
            Unionin innovatiivista ja kilpailukykyistä avaruusalaa tukevat toimet
            
               1.   Ohjelmalla edistetään valmiuksien kehittämistä koko unionissa tukemalla
               
                           a)
                        
                        
                           innovaatiotoimia, joilla parhaiten hyödynnetään avaruusteknologiaa, -infrastruktuuria tai -palveluita, ja toimia, joilla helpotetaan tutkimus- ja innovointitoimien tuloksena syntyvien innovatiivisten ratkaisujen käyttöönottoa ja tuetaan toimintaketjun loppupään kehitystä erityisesti luomalla synergiaa unionin muiden ohjelmien ja rahoitusvälineiden, InvestEU-ohjelma mukaan luettuna, kanssa;
                        
                     
                           b)
                        
                        
                           toimia, joilla pyritään edistämään julkista kysyntää ja julkisen sektorin innovointia, jotta voidaan hyödyntää kaikki julkisten palvelujen kansalaisille ja yrityksille tarjoamat mahdollisuudet;
                        
                     
                           c)
                        
                        
                           yrittäjyyttä, myös varhaisvaiheesta laajentumiseen, 21 artiklan mukaisesti ja soveltamalla muita 18 artiklassa ja III osaston I luvussa tarkoitettuja rahoituksen saantia koskevia säännöksiä ja käyttämällä ensimmäisen sopimuksen toimintatapaa;
                        
                     
                           d)
                        
                        
                           liiketoiminnalle suotuisan avaruusekosysteemin syntymistä hyödyntämällä yritysten yhteistyötä avaruusalan yhteistyöalustojen verkoston muodossa,
                           
                                       i)
                                    
                                    
                                       joihin kokoontuu kansallisella ja alueellisella tasolla avaruus- ja digitaalialan ja muiden alojen toimijoita ja käyttäjiä; ja
                                    
                                 
                                       ii)
                                    
                                    
                                       jotka pyrkivät tarjoamaan tukea, mahdollisuuksia ja palveluja kansalaisille ja yrityksille yrittäjyyden ja osaamisen edistämiseksi, lisäämään synergiaa toimintaketjun loppupäässä ja edistämään yhteistyötä Euroopan parlamentin ja neuvoston asetuksella (EU) 2021/694 (38) perustetun Digitaalinen Eurooppa -ohjelman mukaisesti perustettujen digitaalisten innovointikeskusten kanssa;
                                    
                                 
                     
                           e)
                        
                        
                           koulutuksen tarjontaa erityisesti ammattilaisille, yrittäjille, vastavalmistuneille ja opiskelijoille etenkin luomalla synergiaa kansallisten ja alueellisten aloitteiden kanssa korkean tason pätevyyden edistämiseksi;
                        
                     
                           f)
                        
                        
                           käsittely- ja testausmahdollisuuksien saantia yksityisen ja julkisen sektorin ammattilaisille, opiskelijoille ja yrittäjille;
                        
                     
                           g)
                        
                        
                           sertifiointi- ja standardointitoimia;
                        
                     
                           h)
                        
                        
                           eurooppalaisten toimitusketjujen vahvistamista koko unionissa edistämällä yritysten, etenkin pk-yritysten ja startup-yritysten, laajaa osallistumista kaikkiin ohjelman komponentteihin erityisesti 14 artiklan avulla sekä toimia, joilla tuetaan niiden maailmanlaajuista kilpailukykyä.
                        
                     
            
               2.   Toteutettaessa 1 kohdassa tarkoitettuja toimia on tuettava valmiuksien kehittämistä jäsenvaltioissa, joilla on kehittyvä avaruusteollisuus, jotta voidaan tarjota kaikille jäsenvaltioille yhtäläiset mahdollisuudet osallistua ohjelmaan.
            
         
         
            7 artikla
            Kolmansien maiden ja kansainvälisten järjestöjen osallistuminen ohjelmaan
            
               1.   Galileo, EGNOS ja Copernicus sekä osakomponentit SWE ja NEO, mutta ei SST-osakomponentti, ovat avoinna Euroopan vapaakauppaliiton (EFTA) jäsenten, jotka ovat Euroopan talousalueen (ETA) jäseniä, osallistumiselle Euroopan talousalueesta tehdyssä sopimuksessa vahvistettujen edellytysten mukaisesti.
               Seuraavat maat voivat osallistua Copernicus-komponenttiin sekä SWE- ja NEO-osakomponentteihin mutta eivät SST-osakomponenttiin:
               
                           a)
                        
                        
                           liittyvät maat, ehdokasmaat ja mahdolliset ehdokkaat niitä koskevissa puitesopimuksissa ja assosiaationeuvoston päätöksissä tai vastaavissa sopimuksissa vahvistettujen, kyseisten maiden osallistumista unionin ohjelmiin koskevien yleisten periaatteiden ja ehtojen mukaisesti sekä unionin ja kyseisten maiden välisissä sopimuksissa vahvistettuja erityisiä edellytyksiä noudattaen;
                        
                     
                           b)
                        
                        
                           Euroopan naapuruuspolitiikan piiriin kuuluvat maat niitä koskevissa puitesopimuksissa ja assosiaationeuvoston päätöksissä tai vastaavissa sopimuksissa vahvistettujen, kyseisten maiden osallistumista unionin ohjelmiin koskevien yleisten periaatteiden ja ehtojen mukaisesti sekä unionin ja kyseisten maiden välisissä sopimuksissa vahvistettuja erityisiä edellytyksiä noudattaen.
                        
                     
            
               2.   Kolmannen maan tai kansainvälisen järjestön osallistumisesta unionin ohjelmaan SEUT 218 artiklan nojalla tehdyssä erityisessä sopimuksessa vahvistettujen edellytysten mukaisesti
               
                           a)
                        
                        
                           Galileo- ja EGNOS-komponentteihin saavat osallistua 1 kohdan toisen alakohdan a ja b alakohdassa tarkoitetut maat;
                        
                     
                           b)
                        
                        
                           GOVSATCOM-palveluun saavat osallistua Eftan jäsenet, jotka ovat ETA:n jäseniä, ja 1 kohdan toisen alakohdan a ja b alakohdassa tarkoitetut maat; sekä
                        
                     
                           c)
                        
                        
                           Galileo-, EGNOS-, Copernicus-, GOVSATCOM-komponentteihin ja SWE- ja NEO-osakomponentteihin, mutta ei SST-osakomponenttiin, saavat osallistua kolmannet maat, jotka eivät sisälly 1 kohtaan, ja kansainväliset järjestöt.
                        
                     Tämän kohdan ensimmäisessä alakohdassa tarkoitetulla erityisellä sopimuksella
               
                           a)
                        
                        
                           varmistetaan asianmukainen tasapaino unionin ohjelmiin osallistuvan kolmannen maan tai kansainvälisen järjestön maksamien rahoitusosuuksien ja sen saamien hyötyjen välillä;
                        
                     
                           b)
                        
                        
                           vahvistetaan ohjelmiin osallistumisen edellytykset, mukaan lukien yksittäisiin ohjelmiin maksettavat rahoitusosuudet, ja ohjelmien hallintokustannusten laskentatapa;
                        
                     
                           c)
                        
                        
                           ei anneta kolmannelle maalle tai kansainväliselle järjestölle unionin ohjelmaa koskevaa päätösvaltaa;
                        
                     
                           d)
                        
                        
                           taataan unionin oikeus varmistaa varainhoidon moitteettomuus ja suojata taloudellisia etujaan.
                        
                     Tämän kohdan toisen alakohdan b alakohdassa tarkoitettuja maksettavia rahoitusosuuksia pidetään käyttötarkoitukseensa sidottuina tuloina varainhoitoasetuksen 21 artiklan 5 kohdan mukaisesti.
            
            
               3.   Ohjelman komponentit tai osakomponentit ovat avoinna kolmansien maiden ja kansainvälisten järjestöjen osallistumiselle tämän artiklan mukaisesti ainoastaan sillä edellytyksellä, että unionin ja sen jäsenvaltioiden olennaiset turvallisuusintressit taataan, myös 43 artiklan mukaisen turvallisuusluokiteltujen tietojen suojaamisen osalta.
            
         
         
            8 artikla
            Kolmansien maiden ja kansainvälisten järjestöjen pääsy SST-palveluihin, GOVSATCOM-palveluihin ja Galileon julkisesti säänneltyyn palveluun
            
               1.   Kolmannet maat tai kansainväliset järjestöt voivat saada pääsyn GOVSATCOM-palveluihin edellyttäen, että ne:
               
                           a)
                        
                        
                           tekevät Euroopan unionin toiminnasta tehdyn sopimuksen 218 artiklan mukaisesti sopimuksen, jossa vahvistetaan pääsyä GOVSATCOM-palveluihin koskevat ehdot; ja
                        
                     
                           b)
                        
                        
                           noudattavat tämän asetuksen 43 artiklaa.
                        
                     
            
               2.   Kolmannet maat ja kansainväliset järjestöt, joiden päätoimipaikka ei ole unionissa, voivat saada pääsyn 55 artiklan 1 kohdan d alakohdassa tarkoitettuihin SST-palveluihin ainoastaan, jos ne:
               
                           a)
                        
                        
                           tekevät SEUT 218 artiklan mukaisesti sopimuksen, jossa vahvistetaan pääsyä tällaisiin SST-palveluihin koskevat ehdot; ja
                        
                     
                           b)
                        
                        
                           noudattavat tämän asetuksen 43 artiklaa.
                        
                     
            
               3.   SEUT 218 artiklan mukaisesti tehtyä sopimusta ei edellytetä 55 artiklan 1 kohdan a, b ja c alakohdassa tarkoitettujen yleisesti saatavilla olevien SST-palvelujen osalta. Pääsy näihin palveluihin edellyttää mahdollisten käyttäjien 56 artiklan mukaisesti esittämää pyyntöä.
            
            
               4.   Kolmansien maiden ja kansainvälisten järjestöjen pääsyyn Galileon tarjoamaan julkisesti säänneltyyn palveluun sovelletaan Euroopan parlamentin ja neuvoston päätöksen N:o 1104/2011/EU (39) 3 artiklan 5 kohtaa.
            
         
         
            9 artikla
            Omaisuuden omistus ja käyttö
            
               1.   Unioni on kaiken ohjelman komponenteissa luodun tai kehitetyn aineellisen ja aineettoman omaisuuden omistaja paitsi 2 kohdassa säädetyissä tapauksissa. Tätä varten komissio varmistaa, että asiaankuuluvissa sopimuksissa tai muissa järjestelyissä, jotka koskevat toimia, joiden tuloksena voi olla tällaisen omaisuuden luominen tai kehittäminen, on määräyksiä, joilla varmistetaan unionin omistusoikeus kyseiseen omaisuuteen.
            
            
               2.   Edellä olevaa 1 kohtaa ei sovelleta aineelliseen ja aineettomaan omaisuuteen, joka on luotu tai kehitetty ohjelman komponenteissa, kun toimet, jotka voivat johtaa tällaisen omaisuuden luomiseen tai kehittymiseen,
               
                           a)
                        
                        
                           toteutetaan unionin täysin rahoittamien avustusten tai palkintojen mukaisesti;
                        
                     
                           b)
                        
                        
                           eivät ole täysin unionin rahoittamia; tai
                        
                     
                           c)
                        
                        
                           liittyvät Euroopan unionin turvallisuusluokiteltuja tietoja sisältävien PRS-vastaanottimien kehittämiseen, valmistukseen tai käyttöön tai tällaisten vastaanottimien komponentteihin.
                        
                     
            
               3.   Komissio varmistaa, että tämän artiklan 2 kohdassa tarkoitettuihin toimiin liittyvät sopimukset tai muut järjestelyt sisältävät määräyksiä, joissa vahvistetaan tällaiseen omaisuuteen sovellettava asianmukainen omistusjärjestely, ja että niillä varmistetaan tämän artiklan 2 kohdan c alakohdan osalta että unioni voi käyttää PRS-vastaanottimia päätöksen N:o 1104/2011/EU mukaisesti.
            
            
               4.   Komissio pyrkii tekemään kolmansien osapuolten kanssa sopimuksia tai muita järjestelyjä, jotka koskevat:
               
                           a)
                        
                        
                           ohjelman komponenteissa luodun tai kehitetyn aineellisen ja aineettoman omaisuuden aiempia omistusoikeuksia;
                        
                     
                           b)
                        
                        
                           omistusoikeuden tai lisenssioikeuksien hankkimista ohjelman toteuttamiseksi tarvittavaan muuhun aineelliseen ja aineettomaan omaisuuteen.
                        
                     
            
               5.   Komissio varmistaa asianmukaisen rakenteen avulla, että 1 ja 2 kohdassa tarkoitetun unionin omistuksessa olevan aineellisen ja aineettoman omaisuuden käyttö on optimaalista.
            
            
               6.   Kun 1 ja 2 kohdassa tarkoitettu omaisuus koostuu teollis- ja tekijänoikeuksista, komissio hallinnoi tällaisia oikeuksia mahdollisimman tehokkaasti ottaen huomioon:
               
                           a)
                        
                        
                           tarpeen suojella ja arvottaa tällaista omaisuutta;
                        
                     
                           b)
                        
                        
                           kyseisten sidosryhmien oikeutetut edut;
                        
                     
                           c)
                        
                        
                           markkinoiden ja uuden teknologian harmonisen kehityksen tarpeellisuuden; ja
                        
                     
                           d)
                        
                        
                           ohjelman komponenteissa tarjottavien palvelujen jatkuvuuden tarpeen.
                        
                     Tätä varten komissio varmistaa erityisesti, että asiaankuuluviin sopimuksiin ja muihin järjestelyihin sisältyy mahdollisuus siirtää tällaiset teollis- ja tekijänoikeudet kolmansille osapuolille tai myöntää kolmannen osapuolen lisenssejä tällaisin oikeuksiin, myös kyseisen teollis- ja tekijänoikeuden luojalle, ja että avaruusohjelmavirasto voi vapaasti käyttää näitä oikeuksia, kun se on tarpeen sille tämän asetuksen mukaisesti kuuluvien tehtävien hoitamiseksi.
               Jäljempänä 28 artiklan 4 kohdassa säädettyyn rahoitusta koskevaan puitekumppanuussopimukseen tai 32 artiklan 1 kohdassa tarkoitettuihin rahoitusosuussopimuksiin on sisällytettävä asiaa koskevat määräykset, jotta ESA ja muut yhteisöt, joille on annettu tehtäviä, voivat tarvittaessa käyttää tämän kohdan ensimmäisessä alakohdassa tarkoitettuja teollis- ja tekijänoikeuksia niille tämän asetuksen mukaisesti kuuluvien tehtävien hoitamiseksi, ja tätä käyttöä koskevat ehdot.
            
         
         
            10 artikla
            Takuu
            
               1.   Ohjelman komponenttien tuottamat palvelut, data ja tiedot tarjotaan ilman nimenomaista tai implisiittistä takuuta niiden laadusta, tarkkuudesta, saatavuudesta, luotettavuudesta, nopeudesta tai soveltuvuudesta mihinkään tiettyyn tarkoitukseen, sanotun kuitenkaan rajoittamatta oikeudellisesti sitovilla säännöksillä asetettuja velvoitteita.
            
            
               2.   Komissio varmistaa, että tällaisten palvelujen, datan ja tietojen käyttäjille tiedotetaan asianmukaisesti 1 kohdasta.
            
         
         II OSASTO
         
            RAHOITUSOSUUDET JA TALOUSARVIOJÄRJESTELYT
         
         
            11 artikla
            Talousarvio
            
               1.   Ohjelman toteuttamiseen ja siihen liittyvien riskien kattamiseen varatut rahoituspuitteet 1 päivänä tammikuuta 2021 alkavalle ja 31 päivänä joulukuuta 2027 päättyvälle kaudelle ovat 14,880 miljardia euroa käypinä hintoina.
               Ensimmäisessä alakohdassa tarkoitettu määrä jaetaan menoluokkiin seuraavasti:
               
                           a)
                        
                        
                           Galileo ja EGNOS: 9,017 miljardia euroa;
                        
                     
                           b)
                        
                        
                           Copernicus: 5,421 miljardia euroa;
                        
                     
                           c)
                        
                        
                           SSA ja GOVSATCOM: 0,442 miljardia euroa.
                        
                     
            
               2.   Komissio voi kohdentaa uudelleen varoja tämän artiklan 1 kohdassa tarkoitettujen menoluokkien välillä enimmäismäärään asti, joka on 7,5 prosenttia varat vastaanottavasta tai luovuttavasta menoluokasta. Komissio voi täytäntöönpanosäädöksillä kohdentaa uudelleen varoja tämän artiklan 1 kohdassa tarkoitettujen menoluokkien välillä tilanteissa, joissa uudelleen kohdennettavien varojen yhteismäärä on suurempi kuin 7,5 prosenttia varat vastaanottavalle tai luovuttavalle menoluokalle osoitetusta määrästä. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
            
               3.   Edellä 3 artiklan 2 kohdassa säädettyjä lisätoimia ja erityisesti 5 ja 6 artiklassa tarkoitettuja toimia rahoitetaan ohjelman komponenteissa.
            
            
               4.   Ohjelmaan kohdennetuista unionin talousarviomäärärahoista katetaan kaikki 4 artiklassa tarkoitettujen tavoitteiden saavuttamisen edellyttämä toiminta. Tällaisiin menoihin voivat kuulua seuraavat:
               
                           a)
                        
                        
                           tutkimukset ja asiantuntijakokoukset, erityisesti ohjelman kustannus- ja aikarajoitteiden noudattamisen arvioimiseksi;
                        
                     
                           b)
                        
                        
                           tiedotus- ja viestintätoimet, mukaan lukien ulkoinen viestintä unionin politiikan prioriteeteista, jos ne liittyvät välittömästi tämän asetuksen tavoitteisiin, erityisesti siltä osin kuin tavoitteena on luoda synergiaa unionin muiden toimintalinjojen kanssa;
                        
                     
                           c)
                        
                        
                           tietotekniikkaverkot, joiden tehtävänä on käsitellä tai vaihtaa tietoja, ja komission toteuttamat hallinnolliset toimenpiteet, myös turvallisuusalalla;
                        
                     
                           d)
                        
                        
                           ohjelman toteuttamista koskeva tekninen ja hallinnollinen apu, kuten valmistelu-, seuranta-, valvonta-, tarkastus- ja arviointitoiminta, mukaan lukien sisäiset tietotekniikkajärjestelmät.
                        
                     
            
               5.   Toimet, jotka saavat rahoitusta unionin eri ohjelmista kumulatiivisesti, tarkastetaan vain kerran, ja tarkastuksen on katettava kaikki kyseiset ohjelmat ja niihin sovellettavat säännöt.
            
            
               6.   Ohjelmaan liittyvät, useamman kuin yhden varainhoitovuoden aikana toteutettavia toimia koskevat talousarviositoumukset voidaan jakaa vuotuisiin eriin useiden vuosien ajalle.
            
            
               7.   Jäsenvaltioille yhteistyöhön perustuvan hallinnoinnin puitteissa myönnettyjä varoja voidaan asianomaisen jäsenvaltion pyynnöstä siirtää ohjelman käyttöön yhteisiä varoja koskevan asetuksen 26 artiklassa esitettyjen vaatimusten mukaisesti. Komissio käyttää kyseisiä varoja joko suoraan varainhoitoasetuksen 62 artiklan 1 kohdan ensimmäisen alakohdan a alakohdan mukaisesti tai kyseisen alakohdan c alakohdan mukaisesti. Kyseiset varat on käytettävä asianomaisen jäsenvaltion hyväksi.
            
         
         
            12 artikla
            Käyttötarkoitukseensa sidotut tulot
            
               1.   Ohjelman komponenttien tuottamat tulot maksetaan unionin talousarvioon ja kohdennetaan tulot tuottaneen komponentin rahoitukseen.
            
            
               2.   Jäsenvaltiot voivat myöntää ohjelman komponentille lisärahoitusosuuden lisäelementtien kattamiseksi sillä edellytyksellä, että tällaisista lisäelementeistä ei aiheudu rahoituksellista tai teknistä rasitetta tai viivästystä kyseisen komponentin toteutukseen. Komissio määrittää täytäntöönpanosäädöksillä, täyttyvätkö kyseiset edellytykset. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
            
               3.   Tässä artiklassa tarkoitettua lisärahoitusta on pidettävä ulkoisena käyttötarkoitukseensa sidottuna tulona varainhoitoasetuksen 21 artiklan 2 kohdan mukaisesti.
            
         
         
            13 artikla
            Unionin rahoituksen toteutus ja muodot
            
               1.   Ohjelman toteutuksessa käytetään suoraa hallinnointia varainhoitoasetuksen mukaisesti tai välillistä hallinnointia varainhoitoasetuksen 62 artiklan 1 kohdan ensimmäisen alakohdan c alakohdassa tarkoitettujen elinten kanssa.
            
            
               2.   Ohjelmasta voidaan myöntää rahoitusta missä tahansa varainhoitoasetuksessa vahvistetussa muodossa, erityisesti avustuksina, palkintoina ja hankintoina. Lisäksi ohjelmasta voidaan myöntää rahoitusta sellaisten rahoitusvälineiden avulla, jotka kuuluvat rahoitusta yhdistäviin toimiin.
            
            
               3.   Jos Copernicus-ohjelman talousarvio toteutetaan välillisen hallinnoinnin kautta, talousarvion toteuttamistehtävistä vastaavien yhteisöjen hankintasääntöjä voidaan soveltaa varainhoitoasetuksen 62 ja 154 artiklan sallimissa rajoissa. Asiaankuuluvissa rahoitusosuussopimuksissa on määriteltävä näihin hankintasääntöihin tarvittavat erityiset mukautukset.
            
         
         III OSASTO
         
            RAHOITUSSÄÄNNÖKSET
         
         
            I LUKU
         
         
            
               Hankinnat
            
         
         
            14 artikla
            Hankintaperiaatteet
            
               1.   Hankintaviranomaisen on noudatettava seuraavia periaatteita ohjelmaa varten toteutettavissa hankintamenettelyissä:
               
                           a)
                        
                        
                           edistetään kaikissa jäsenvaltioissa kautta unionin ja koko toimitusketjussa kaikkien talouden toimijoiden, etenkin startup-yritysten, uusien tarjoajaehdokkaiden sekä pk-yritysten, mahdollisimman laajaa ja avointa osallistumista, myös kun tarjoajat käyttävät alihankintaa;
                        
                     
                           b)
                        
                        
                           varmistetaan todellinen kilpailu ja vältetään mahdollisuuksien mukaan tukeutumista liiaksi yhteen toimittajaan, erityisesti kriittisten laitteiden ja palvelujen osalta, samalla kun otetaan huomioon teknologisen riippumattomuuden ja palvelujen jatkuvuuden tavoitteet;
                        
                     
                           c)
                        
                        
                           poiketen siitä, mitä varainhoitoasetuksen 167 artiklassa säädetään, käytetään aina, kun se on tarkoituksenmukaista useita toimituslähteitä, jotta voidaan paremmin varmistaa kaikkien ohjelman komponenttien, niiden kustannusten ja aikataulun yleinen hallinta;
                        
                     
                           d)
                        
                        
                           noudatetaan periaatteita, jotka koskevat vapaata pääsyä ja oikeudenmukaista kilpailua koko teollisessa toimitusketjussa, avoimeen ja oikea-aikaiseen tiedottamiseen perustuvia tarjouskilpailuja sekä sovellettavien hankintasääntöjen ja -menettelyjen, valinta- ja myöntämisperusteiden ja muiden merkityksellisten tietojen selkeää ilmoittamista, jotta annetaan kaikille mahdollisille tarjoajille, pk-yritykset ja startup-yritykset mukaan luettuina, tasapuoliset toimintaedellytykset;
                        
                     
                           e)
                        
                        
                           edistetään unionin autonomiaa, erityisesti teknologian osalta;
                        
                     
                           f)
                        
                        
                           noudatetaan ohjelman komponenttien turvallisuusvaatimuksia ja edistetään unionin ja sen jäsenvaltioiden keskeisten turvallisuus- ja puolustusintressien suojelemista;
                        
                     
                           g)
                        
                        
                           edistetään palvelujen jatkuvuutta ja luotettavuutta;
                        
                     
                           h)
                        
                        
                           noudatetaan soveltuvia yhteiskunnallisia ja ympäristökriteereitä.
                        
                     
            
               2.   Komission hankintalautakunta valvoo ohjelman kaikkia komponentteja koskevaa hankintamenettelyä ja seuraa ohjelman toteuttamisesta vastaaville yhteisöille osoitetun unionin talousarvion sopimuksen mukaista toteutusta. Kunkin ohjelman toteuttamisesta vastaavan yhteisön edustaja kutsutaan osallistumaan tarvittaessa.
            
         
         
            15 artikla
            Monivaiheiset ehdolliset hankintasopimukset
            
               1.   Operatiivisten ja infrastruktuurikohtaisten toimien osalta hankintaviranomainen voi tehdä hankinnat tämän artiklan mukaisilla monivaiheisilla ehdollisilla hankintasopimuksilla.
            
            
               2.   Hankinta-asiakirjoissa mainitaan monivaiheisiin ehdollisiin hankintasopimuksiin sisältyvät osatekijät. Asiakirjoissa määritellään erityisesti sopimuksen kohde, hinta tai järjestelyt hinnan määrittämiseksi sekä urakoiden, tavarantoimitusten ja palvelujen toteuttamista kussakin osassa koskevat järjestelyt.
            
            
               3.   Monivaiheiseen ehdolliseen sopimukseen on sisällyttävä:
               
                           a)
                        
                        
                           kiinteämääräinen osa, mikä merkitsee kiinteää sitoumusta toteuttaa kyseiseen osaan liittyvät urakat, tavarantoimitukset tai palvelut; ja
                        
                     
                           b)
                        
                        
                           yksi tai useampi osa, joka on ehdollinen sekä määrärahojen että toteutuksen suhteen.
                        
                     
            
               4.   Kiinteämääräiseen osaan ja jokaiseen ehdolliseen osaan kuuluvien velvoitteiden on muodostettava yhtenäinen kokonaisuus ottaen huomioon kaikkien edeltävien osien velvoitteet.
            
            
               5.   Jokaisen ehdollisen osan toteuttaminen edellyttää hankintaviranomaisen päätöstä, josta ilmoitetaan toimeksisaajalle sopimuksen mukaisesti.
            
         
         
            16 artikla
            Todellisten kustannusten korvaamiseen perustuvat hankintasopimukset
            
               1.   Hankintaviranomainen voi valita sopimuksen, joka perustuu todellisten kustannusten korvaamiseen kokonaan tai osittain 3 kohdassa säädetyin edellytyksin.
            
            
               2.   Todellisten kustannusten korvaamiseen perustuvan hankintasopimuksen nojalla maksettava hinta muodostuu toimeksisaajalle
               
                           a)
                        
                        
                           sopimuksen toteuttamisessa tosiasiallisesti aiheutuneiden kaikkien välittömien kustannusten, kuten sopimuksen täyttämisen edellyttämien työvoima- ja materiaalikustannusten, kulutushyödykkeistä johtuvien kustannusten sekä laitteiden ja infrastruktuurin käytöstä aiheutuneiden kustannusten,
                        
                     
                           b)
                        
                        
                           välillisten kustannusten,
                        
                     
                           c)
                        
                        
                           vahvistetun voiton ja
                        
                     
                           d)
                        
                        
                           tulostavoitteiden täyttämiseen ja toimitusaikataulun noudattamiseen perustuvan asianmukaisen kannustuspalkkion kokonaismäärän korvaamisesta.
                        
                     
            
               3.   Hankintaviranomainen voi valita todellisten kustannusten korvaamiseen kokonaan tai osittain perustuvan sopimuksen, kun tarkan kiinteän hinnan määrittäminen on vaikeaa tai epätarkoituksenmukaista sopimuksen toteuttamiselle ominaisten epävarmuustekijöiden vuoksi, koska
               
                           a)
                        
                        
                           sopimus sisältää erittäin monimutkaisia osia tai edellyttää uuden teknologian käyttöä, minkä vuoksi siihen liittyy merkittävä määrä teknisiä riskejä; tai
                        
                     
                           b)
                        
                        
                           sopimuksen kohteena olevat toimet on operationaalisista syistä aloitettava viipymättä, vaikka tarkan kiinteän hinnan määrittäminen ei vielä ole mahdollista huomattavien epävarmuustekijöiden vuoksi tai koska sopimuksen toteuttaminen riippuu osittain muiden sopimusten toteuttamisesta.
                        
                     
            
               4.   Todellisten kustannusten korvaamiseen perustuvassa sopimuksessa on vahvistettava enimmäishinta. Todellisten kustannusten korvaamiseen kokonaan tai osittain perustuvan sopimuksen enimmäishinta on korkein mahdollinen maksettava hinta. Hintaa voidaan mukauttaa varainhoitoasetuksen 172 artiklan mukaisesti.
            
         
         
            17 artikla
            Alihankinta
            
               1.   Rohkaistakseen uusia tarjoajaehdokkaita, pk-yrityksiä sekä startup-yrityksiä ja niiden rajat ylittävää osallistumista ja tarjotakseen mahdollisimman laajan maantieteellisen kattavuuden samalla suojaten unionin autonomiaa, hankintaviranomaisen on pyydettävä, että tarjoaja teettää osan sopimuksen kohteesta alihankintana kilpailuttamalla asianmukaisilla alihankintatasoilla yrityksiä, jotka eivät kuulu tarjoajan kanssa samaan ryhmään.
            
            
               2.   Tarjoajan on perusteltava kaikki poikkeamat 1 kohdan mukaisesta pyynnöstä.
            
            
               3.   Jos sopimuksen arvo on yli 10 miljoonaa euroa, hankintaviranomaisen on pyrittävä varmistamaan, että vähintään 30 prosenttia sopimuksen arvosta teetetään alihankintana kilpailutuksen perusteella eri alihankinnan tasoilla yrityksissä, jotka eivät kuulu pääurakoitsijan ryhmään, jotta erityisesti varmistetaan pk-yritysten rajat ylittävä osallistuminen. Komissio ilmoittaa 107 artiklan 1 kohdassa tarkoitetulle komitealle tämän tavoitteen saavuttamisesta tämän asetuksen voimaantulon jälkeen allekirjoitettujen sopimusten osalta.
            
         
         
            II LUKU
         
         
            
               Avustukset, palkinnot ja rahoitusta yhdistävät toimet
            
         
         
            18 artikla
            Avustukset ja palkinnot
            
               1.   Unioni voi kattaa enintään 100 prosenttia tukikelpoisista kustannuksista, sanotun kuitenkaan rajoittamatta yhteisrahoitusperiaatteen soveltamista.
            
            
               2.   Poiketen siitä, mitä varainhoitoasetuksen 181 artiklan 6 kohdassa säädetään, asiasta vastaava tulojen ja menojen hyväksyjä voi kiinteämääräisiä osuuksia soveltaessaan hyväksyä tai määrätä edunsaajan välillisten kustannusten rahoitukseksi enintään 25 prosenttia toimen avustuskelpoisista välittömistä kokonaiskustannuksista.
            
            
               3.   Poiketen siitä, mitä tämän artiklan 2 kohdassa säädetään, välilliset kustannukset voidaan ilmoittaa kertakorvauksena tai yksikkökustannusten mukaisesti maksettavina korvauksina, jos tästä määrätään 100 artiklassa tarkoitetussa työohjelmassa.
            
            
               4.   Poiketen siitä, mitä varainhoitoasetuksen 204 artiklassa säädetään, kolmannelle osapuolelle suoritettavan rahoitustuen enimmäismäärä on 200 000 euroa.
            
         
         
            19 artikla
            Yhteiset avustusten hakupyynnöt
            
               1.   Komissio tai ohjelman toteuttamisesta vastaava yhteisö voi julkaista yhteisen ehdotuspyynnön varainhoitoasetuksen 62 artiklan 1 kohdan ensimmäisen alakohdan c alakohdassa tarkoitettujen yhteisöjen, elinten tai henkilöiden kanssa.
            
            
               2.   Kun kyseessä on tämän artiklan 1 kohdassa tarkoitettu yhteinen ehdotuspyyntö:
               
                           a)
                        
                        
                           sovelletaan varainhoitoasetuksen VIII osaston säännöksiä;
                        
                     
                           b)
                        
                        
                           arviointimenettelyihin osallistuu asiantuntijaryhmä, jonka jäsenet ovat kunkin osapuolen tasapuolisesti nimittämiä; ja
                        
                     
                           c)
                        
                        
                           arviointikomiteoiden on noudatettava varainhoitoasetuksen 150 artiklan säännöksiä.
                        
                     
            
               3.   Avustussopimuksessa on täsmennettävä teollis- ja tekijänoikeuksiin sovellettava järjestely.
            
         
         
            20 artikla
            Avustukset esikaupallisiin hankintoihin ja innovatiivisten ratkaisujen hankintoihin
            
               1.   Toimiin voi kuulua tai niiden ensisijaisena tavoitteena voi olla esikaupallinen hankinta tai innovatiivisten ratkaisujen julkinen hankinta, jotka toteuttavat edunsaajat ovat Euroopan parlamentin ja neuvoston direktiiveissä 2014/24/EU (40), 2014/25/EU (41) ja 2009/81/EY (42) määriteltyjä hankintaviranomaisia tai hankintayksiköitä.
            
            
               2.   Innovatiivisten ratkaisujen hankintamenettelyissä
               
                           a)
                        
                        
                           on noudatettava avoimuuden, syrjimättömyyden, tasapuolisen kohtelun, moitteettoman varainhoidon ja oikeasuhteisuuden periaatteita sekä kilpailusääntöjä;
                        
                     
                           b)
                        
                        
                           voidaan esikaupallisen hankinnan osalta säätää erityisehdoista, kuten hankinnan kohteena olevien toimintojen toteuttamispaikan rajaamisesta jäsenvaltioiden ja ohjelmaan osallistuvien kolmansien maiden alueeseen;
                        
                     
                           c)
                        
                        
                           voidaan sallia useampien hankintasopimusten tekeminen samassa menettelyssä (useiden hankintalähteiden käyttö); ja
                        
                     
                           d)
                        
                        
                           on määrättävä hankintasopimusten myöntämisestä kokonaistaloudellisesti edullisimman tarjouksen esittäneelle tarjoajalle ja varmistettava samalla, että eturistiriitoja ei esiinny.
                        
                     
            
               3.   Toimeksisaaja, joka tuottaa tuloksia esikaupallisen hankinnan yhteydessä, omistaa vähintään tuloksiin liittyvät teollis- ja tekijänoikeudet. Hankintaviranomaisilla on oltava vähintään tulosten maksuttomat käyttöoikeudet omaa käyttöä varten sekä oikeus myöntää tai velvoittaa toimeksisaaja myöntämään rinnakkaislisenssejä kolmansille osapuolille tulosten hyödyntämiseksi hankintaviranomaista varten oikeudenmukaisin ja kohtuullisin ehdoin ilman oikeutta myöntää alilisenssejä. Jos toimeksisaaja ei hyödynnä tuloksia kaupallisesti tietyn ajan kuluessa esikaupallisen hankinnan jälkeen sopimuksessa määritellyllä tavalla, hankintaviranomaiset voivat edellyttää, että se siirtää kaikki tulosten omistusoikeudet hankintaviranomaisille.
            
         
         
            21 artikla
            Rahoitusta yhdistävät toimet
            Tämän ohjelman mukaiset rahoitusta yhdistävät toimet toteutetaan asetuksen (EU) 2021/523 ja varainhoitoasetuksen X osaston mukaisesti.
         
         
            III LUKU
         
         
            
               Muut rahoitussäännökset
            
         
         
            22 artikla
            Kumulatiivinen ja vaihtoehtoinen rahoitus
            
               1.   Toimi, joka on saanut rahoitusta ohjelmasta, voi saada rahoitusta myös jostakin muusta unionin ohjelmasta, edellyttäen että rahoitusosuudet eivät kata samoja kuluja. Rahoitusta myöntävän asianomaisen unionin ohjelman sääntöjä sovelletaan vastaavaan rahoitusosuuteen. Kumulatiivisen rahoituksen määrä ei saa ylittää toimen tukikelpoisia kokonaiskustannuksia, ja eri unionin ohjelmista myönnettävä tuki voidaan laskea määräsuhteen mukaisesti tukiehtoja koskevissa asiakirjoissa vahvistetulla tavalla.
            
            
               2.   Toimet, joille on myönnetty tämän ohjelman puitteissa huippuosaamismerkki, toimet voivat saada tukea Euroopan aluekehitysrahastosta tai Euroopan sosiaalirahasto plussasta yhteisiä säännöksiä koskevan asetuksen 73 artiklan 4 kohdan mukaisesti, jos ne täyttävät seuraavat kumulatiiviset edellytykset:
               
                           a)
                        
                        
                           ne on arvioitu ohjelmaan perustuvan ehdotuspyynnön yhteydessä;
                        
                     
                           b)
                        
                        
                           ne täyttävät kyseisessä ehdotuspyynnössä esitetyt laatua koskevat vähimmäisvaatimukset;
                        
                     
                           c)
                        
                        
                           niitä ei voida rahoittaa kyseisen ehdotuspyynnön perusteella talousarviorajoitteiden takia.
                        
                     
         
         
            23 artikla
            Yhteishankinnat
            
               1.   Varainhoitoasetuksen 165 artiklan säännösten lisäksi komissio tai avaruusohjelmavirasto voivat toteuttaa yhteishankintoja ESAn tai muiden sellaisten kansainvälisten järjestöjen kanssa, jotka osallistuvat ohjelman komponenttien toteuttamiseen.
            
            
               2.   Varainhoitoasetuksen 165 artiklan nojalla sovellettavia hankintasäännöksiä sovelletaan analogisesti sillä edellytyksellä, että joka tapauksessa sovelletaan unionin toimielimiin sovellettavia menettelysäännöksiä.
            
         
         
            24 artikla
            Kelpoisuus- ja osallistumisedellytykset unionin operatiivisten järjestelmien turvallisuuden, eheyden ja häiriönsietokyvyn säilyttämistä varten
            
               1.   Komissio soveltaa tämän osaston mukaisia hankintoihin, avustuksiin tai palkintoihin 2 kohdassa esitettyjä kelpoisuus- ja osallistumisedellytyksiä, jos se katsoo tämän olevan tarpeen ja asianmukaista unionin operatiivisten järjestelmien turvallisuuden, eheyden ja häiriönsietokyvyn säilyttämistä varten, ottaen huomioon tavoitteen edistää unionin strategista autonomiaa erityisesti keskeisillä teknologian aloilla ja keskeisissä arvoketjuissa hyödynnettävien teknologioiden osalta, samalla kun säilytetään avoin talous.
               Ennen kuin komissio soveltaa kelpoisuus- ja osallistumisedellytyksiä tämän kohdan ensimmäisen alakohdan mukaisesti, se ilmoittaa tästä 107 artiklan 1 kohdan e alakohdassa tarkoitetulle ohjelmakomitealle ja ottaa mahdollisimman tarkoin huomioon jäsenvaltioiden näkemykset kyseisten kelpoisuus- ja osallistumisedellytysten soveltamisalasta ja perusteluista.
            
            
               2.   Kelpoisuus- ja osallistumisedellytykset ovat seuraavat:
               
                           a)
                        
                        
                           osallistumiskelpoinen oikeussubjekti on sijoittautunut johonkin jäsenvaltioon ja sen johtorakenteiden on sijoittautunut kyseiseen jäsenvaltioon;
                        
                     
                           b)
                        
                        
                           osallistumiskelpoinen oikeussubjekti on sitoutunut suorittamaan kaikki asiaankuuluvat toiminnat yhdessä tai useammassa jäsenvaltiossa; ja
                        
                     
                           c)
                        
                        
                           osallistumiskelpoinen oikeussubjekti ei ole kolmannen maan tai kolmannen maan yhteisön määräysvallassa.
                        
                     Tässä artiklassa määräysvallalla tarkoitetaan kykyä käyttää ratkaisevaa vaikutusvaltaa oikeussubjektissa joko suoraan tai yhden tai useamman muun oikeussubjektin välityksellä.
               Tässä artiklassa johtorakenteella tarkoitetaan kansallisen lain mukaisesti nimettyä ja tapauksen mukaan toimitusjohtajalle tai muulle vastaavan päätösvallan omaavalle henkilölle raportoivaa oikeussubjektin elintä, jolle on annettu valtuudet määritellä oikeussubjektin strategia, tavoitteet ja yleinen johtaminen ja joka valvoo ja seuraa yrityksen johdon päätöksentekoa.
            
            
               3.   Komissio voi poiketa 2 kohdan ensimmäisen alakohdan a tai b alakohdan mukaisista edellytyksistä tietyn oikeussubjektin osalta seuraavien kumulatiivisten edellytysten pohjalta tehdyn arvioinnin perusteella:
               
                           a)
                        
                        
                           tiettyjen 1 kohdassa tarkoitettuja toimintoja varten tarvittavien teknologioiden, tavaroiden tai palvelujen korvikkeita ei ole helposti saatavilla jäsenvaltioissa;
                        
                     
                           b)
                        
                        
                           oikeussubjekti on sijoittautunut ETA- tai EFTA-maahan, joka on tehnyt 7 artiklassa tarkoitetun kansainvälisen sopimuksen unionin kanssa, sen johtorakenteet ovat sijoittautuneet kyseiseen maahan, ja hankintaan, avustukseen tai palkintoon liittyvät toiminnat suoritetaan kyseisessä maassa tai yhdessä tai useammassa tällaisessa maassa; ja
                        
                     
                           c)
                        
                        
                           toteutetaan riittävät toimenpiteet EU:n turvallisuusluokiteltujen tietojen suojaamisen varmistamiseksi 43 artiklan nojalla sekä ohjelman komponenttien, niiden toiminnan ja niiden palvelujen eheyden, turvallisuuden ja häiriönsietokyvyn varmistamiseksi.
                        
                     Poiketen siitä, mitä tämän kohdan ensimmäisen alakohdan b alakohdassa säädetään, komissio voi luopua 2 kohdan ensimmäisen alakohdan a ja b alakohdan mukaisten ehtojen soveltamisesta muuhun kolmanteen maahan kuin ETA- tai EFTA-maahan sijoittautuneeseen oikeussubjektiin ainoastaan, jos ETA- ja EFTA-maissa ei ole helposti saatavilla korvikkeita ja ensimmäisen alakohdan a ja c alakohdan edellytykset täyttyvät.
            
            
               4.   Komissio voi poiketa 2 kohdan ensimmäisen alakohdan c alakohdan mukaisesta edellytyksestä, jos jäsenvaltioon sijoittautunut oikeussubjekti antaa seuraavat takeet:
               
                           a)
                        
                        
                           oikeussubjektiin kohdistuvaa määräysvaltaa ei harjoiteta tavalla, jolla vähennetään tai rajoitetaan sen mahdollisuuksia:
                           
                                       i)
                                    
                                    
                                       toteuttaa hankinta, avustus tai palkinto; ja
                                    
                                 
                                       ii)
                                    
                                    
                                       tuottaa tuloksia, erityisesti raportointivelvollisuuksien nojalla;
                                    
                                 
                     
                           b)
                        
                        
                           määräysvaltaa harjoittava kolmas maa tai kolmannen maan yhteisö sitoutuu pidättymään harjoittamasta määräyssoikeuksia oikeussubjektiin nähden tai edellyttämästä siltä raportointivelvollisuuden täyttämistä hankinnan, avustuksen tai palkinnon osalta; ja
                        
                     
                           c)
                        
                        
                           oikeussubjekti noudattaa 34 artiklan 7 kohtaa.
                        
                     
            
               5.   Sen jäsenvaltion toimivaltaisten viranomaisten, johon oikeussubjekti on sijoittautunut, on arvioitava, noudattaako oikeussubjekti 3 kohdan c alakohdassa esitettyjä edellytyksiä ja 4 kohdassa tarkoitettuja takeita. Komissio toimii tämän arvioinnin mukaisesti.
            
            
               6.   Komissio esittää 107 artiklan 1 kohdan e alakohdassa tarkoitetulle ohjelmakomitealle seuraavat:
               
                           a)
                        
                        
                           tämän artiklan 1 kohdassa tarkoitettujen kelpoisuus- ja osallistumisedellytysten soveltamisala;
                        
                     
                           b)
                        
                        
                           tämän artiklan mukaisesti myönnettyjen poikkeusten yksityiskohdat ja perustelut; ja
                        
                     
                           c)
                        
                        
                           poikkeuksen perustana oleva arviointi, jollei tämän artiklan 3 ja 4 kohdasta muuta johdu ja paljastamatta kaupallisesti arkaluonteista tietoa.
                        
                     
            
               7.   Tämän artiklan 2 ja 3 kohdassa esitetyt edellytykset ja 4 kohdassa esitetyt takeet on tapauksen mukaan sisällytettävä hankintoja, avustuksia tai palkintoja koskeviin asiakirjoihin, ja kun kyseessä on hankinta, edellytyksiä on sovellettava koko hankintasopimuksen elinkaareen.
            
            
               8.   Tällä artiklalla ei rajoiteta päätöksen N:o 1104/2011/EU ja komission 15 päivänä syyskuuta 2015 antaman delegoidun päätöksen (43), asetuksen (EU) 2019/452, päätöksen 2013/488/EU ja päätöksen (EU, Euratom) 2015/444 soveltamista eikä se vaikuta jäsenvaltioiden sovellettavien kansallisten lakien ja asetusten mukaisesti toteuttamaan turvallisuustutkintaan, joka koskee sellaisiin toimintoihin osallistuvia oikeussubjekteja, jotka edellyttävät pääsyä EU:n turvallisuusluokiteltuihin tietoihin.
               Jos tämän artiklan soveltamisesta johtuvat sopimukset ovat turvallisuusluokiteltuja, komission 1 kohdan mukaisesti soveltamat kelpoisuus- ja osallistumisedellytykset eivät saa rajoittaa kansallisten turvallisuusviranomaisten toimivaltaa.
               Tällä artiklalla ei puututa mahdollisiin olemassa oleviin yhteisöturvallisuusselvitys- ja henkilöturvallisuusselvitysmenettelyihin jäsenvaltiossa tai muuteta niitä eikä se ole ristiriidassa niiden kanssa.
            
         
         
            25 artikla
            Unionin taloudellisten etujen suojaaminen
            Jos jokin kolmas maa osallistuu ohjelmaan kansainvälisen sopimuksen nojalla tehdyn päätöksen tai muun oikeudellisen välineen nojalla, kolmannen maan on myönnettävä toimivaltaiselle tulojen ja menojen hyväksyjälle, OLAFille ja tilintarkastustuomioistuimelle tarvittavat oikeudet ja valtuudet, jotta ne voivat käyttää toimivaltaansa kattavasti. OLAFin osalta tällaisiin oikeuksiin kuuluu oikeus tehdä tutkimuksia, paikalla suoritettavat todentamiset ja tarkastukset mukaan luettuina, asetuksen (EU, Euratom) N:o 883/2013 mukaisesti.
         
         IV OSASTO
         
            OHJELMAN HALLINNOINTI
         
         
            26 artikla
            Hallinnoinnin periaatteet
            Ohjelman hallinnoinnin on perustuttava seuraaviin periaatteisiin:
            
                        a)
                     
                     
                        selkeä tehtävien ja vastuun jako ohjelman kunkin komponentin ja toimen toteuttamiseen osallistuvien eri yhteisöjen, erityisesti jäsenvaltioiden, komission, avaruusohjelmaviraston, ESAn ja Eumetsatin välillä perustuen kunkin organisaation toimivaltaan ja välttäen mahdollisia päällekkäisyyksiä tehtävien ja vastuun osalta;
                     
                  
                        b)
                     
                     
                        hallintorakenteen tarkoituksenmukaisuus ohjelman kunkin komponentin ja toimen erityistarpeiden mukaan;
                     
                  
                        c)
                     
                     
                        ohjelman tiivis valvonta, mukaan lukien kaikkien yhteisöjen tiukka pitäytyminen suunnitelluissa kustannuksissa, aikataulussa ja suorituskyvyssä omassa roolissaan ja omissa tehtävissään, tämän asetuksen mukaisesti;
                     
                  
                        d)
                     
                     
                        avoin ja kustannustehokas hallinta;
                     
                  
                        e)
                     
                     
                        palvelun jatkuvuus ja tarvittavan infrastruktuurin jatkuvuus, mukaan lukien suojaaminen asiaan liittyviltä uhilta;
                     
                  
                        f)
                     
                     
                        ohjelman komponenteissa tarjottavien datan, tiedon ja palvelujen käyttäjien tarpeiden sekä asiaan liittyvän tieteellisen ja teknisen kehityksen järjestelmällinen ja jäsennelty huomioon ottaminen;
                     
                  
                        g)
                     
                     
                        jatkuvat riskien valvonta- ja vähentämistoimet.
                     
                  
         
            27 artikla
            Jäsenvaltioiden tehtävät
            
               1.   Jäsenvaltiot voivat osallistua ohjelmaan. Ohjelmaan osallistuvien jäsenvaltioiden on tarjottava teknistä osaamistaan, tietotaitoaan ja apuaan erityisesti turvallisuuden alalla tai tarvittaessa ja mahdollisuuksien mukaan tarjoamalla unionin saataville dataa, tietoja, palveluita tai hallussaan olevaa tai alueellaan sijaitsevaa infrastruktuuria, myös varmistamalla Copernicuksen in situ -datan tehokas ja esteetön saanti ja käyttö ja tekemällä yhteistyötä komission kanssa parantaakseen ohjelman edellyttämän Copernicuksen in situ -datan saatavuutta ottaen huomioon asiaankuuluvat lisenssit ja velvoitteet.
            
            
               2.   Komissio voi antaa rahoitusosuussopimuksilla erityistehtäviä jäsenvaltioiden organisaatioille, jos kyseinen jäsenvaltio on nimennyt tällaiset organisaatiot. Komissio hyväksyy täytäntöönpanosäädöksellä rahoitusosuuksia koskevat päätökset rahoitusosuussopimusten osalta. Nämä täytäntöönpanosäädökset hyväksytään 107 artiklan 2 kohdassa tarkoitettua neuvoa-antavaa menettelyä noudattaen.
            
            
               3.   Tietyissä asianmukaisesti perustelluissa tapauksissa 29 artiklassa tarkoitettujen tehtävien osalta avaruusohjelmavirasto voi antaa rahoitusosuussopimuksilla erityistehtäviä jäsenvaltioiden organisaatioille, jos kyseinen jäsenvaltio on nimennyt tällaiset organisaatiot.
            
            
               4.   Jäsenvaltioiden on toteutettava kaikki tarvittavat toimenpiteet ohjelman moitteettoman toiminnan varmistamiseksi, myös tukemalla asianmukaisella tasolla ohjelman edellyttämien taajuuksien suojaamista.
            
            
               5.   Jäsenvaltiot ja komissio voivat tehdä yhteistyötä lisätäkseen ohjelman komponenttien tarjoamien datan, tiedon ja palvelujen omaksumista.
            
            
               6.   Jäsenvaltioiden osuuden 107 artiklan 6 kohdassa tarkoitettuun käyttäjäfoorumiin on mahdollisuuksien mukaan perustuttava kansallisella tasolla järjestettävään loppukäyttäjien yhteisöjen järjestelmälliseen ja koordinoituun kuulemiseen, joka koskee etenkin Galileoa, EGNOSia ja Copernicusta.
            
            
               7.   Jäsenvaltioiden ja komission on tehtävä yhteistyötä voidakseen kehittää sellaisen Copernicuksen in situ -komponentin ja sellaiset maassa toimivat kalibrointipalvelut, joita avaruusjärjestelmien käytön omaksuminen edellyttää, ja helpottaakseen Copernicuksen in situ- ja viitedatajoukkojen käyttöä siten, että niistä saadaan täysi hyöty, käyttäen perustana nykyisiä kapasiteetteja.
            
            
               8.   Turvallisuuden alalla jäsenvaltioiden on suoritettava 34 artiklan 6 kohdassa tarkoitetut tehtävät.
            
         
         
            28 artikla
            Komission tehtävät
            
               1.   Komissiolla on kokonaisvastuu ohjelman toteuttamisesta, myös turvallisuuden alalla, rajoittamatta kuitenkaan jäsenvaltioiden oikeuksia kansallisen turvallisuuden alalla. Komissio määrittää tämän asetuksen mukaisesti ohjelman painopisteet ja pitkän aikavälin kehityksen käyttäjien vaatimusten mukaisesti ja valvoo ohjelman toteuttamista, sanotun kuitenkaan vaikuttamatta muihin unionin toimintapolitiikkoihin.
            
            
               2.   Komissio vastaa ohjelman kaikkien sellaisten komponenttien tai osakomponenttien hallinnosta, joita ei ole annettu jonkin toisen yhteisön vastuulle, erityisesti GOVSATCOMin, NEO-osakomponentin ja SWE-osakomponentin sekä 55 artiklan 1 kohdan d alakohdassa tarkoitettujen toimien hallinnosta.
            
            
               3.   Komissio varmistaa, että tehtävät ja vastuut jaetaan selkeästi ohjelmaan osallistuvien yhteisöjen välillä, ja koordinoi näiden yhteisöjen toimintaa. Komissio varmistaa myös, että kaikki yhteisöt, joille on annettu ohjelman toteuttamiseen liittyviä tehtäviä, suojaavat unionin etua, takaavat unionin varojen moitteettoman hoidon ja noudattavat varainhoitoasetusta ja tätä asetusta.
            
            
               4.   Komissio tekee avaruusohjelmaviraston ja, vuonna 2004 tehdyn puitesopimuksen huomioon ottaen, ESAn kanssa varainhoitoasetuksen 130 artiklan säännösten mukaisen rahoitusta koskevan puitekumppanuussopimuksen.
            
            
               5.   Jos se on tarpeen ohjelman moitteettoman toiminnan ja ohjelman komponenteissa tuotettavien palvelujen sujuvan tarjoamisen varmistamiseksi, komissio vahvistaa täytäntöönpanosäädöksillä näiden komponenttien ja niissä tuotettavien palvelujen toteuttamisen ja kehityksen edellyttämät tekniset ja toiminnalliset vaatimukset kuultuaan ensin käyttäjiä, mukaan lukien 107 artiklan 6 kohdassa tarkoitetun käyttäjäfoorumin avulla, ja muita sidosryhmiä. Määritellessään näitä teknisiä ja toiminnallisia vaatimuksia komissio välttää yleisen turvallisuustason madaltamista ja noudattaa ehdottomasti vaatimuksia yhteensopivuudesta aiempien järjestelmien kanssa.
               Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
            
               6.   Komissio varmistaa, että ohjelman komponenteissa tuotettavan datan ja palvelujen omaksumista ja käyttöä julkisella ja yksityisellä sektorilla edistetään ja se maksimoidaan, sanotun kuitenkaan vaikuttamatta avaruusohjelmaviraston tai muiden tehtäviä saaneiden yhteisöjen tehtäviin, myös tukemalla tällaisten palvelujen ja käyttäjäystävällisten käyttöliittymien asianmukaista kehitystä ja edistämällä pitkällä aikavälillä vakaata ympäristöä. Se kehittää asianmukaista synergiaa ohjelman eri komponenttien sovellusten välillä. Se varmistaa ohjelman ja unionin muiden toimien ja ohjelmien välisen täydentävyyden, johdonmukaisuuden, synergian ja yhteydet.
            
            
               7.   Komissio varmistaa tarvittaessa ohjelman puitteissa toteutettujen toimien johdonmukaisuuden avaruusalalla unionin, kansallisella tai kansainvälisellä tasolla toteutettavien toimien kanssa. Se tukee jäsenvaltioiden välistä yhteistyötä ja, jos se on ohjelman kannalta oleellista, helpottaa niiden teknisten valmiuksien ja kehityksen lähentymistä avaruusalalla. Tämän vuoksi komissio tekee tarvittaessa yhteistyötä avaruusohjelmaviraston ja ESAn kanssa näiden toimivaltaan kuuluvilla aloilla.
            
            
               8.   Komissio ilmoittaa 107 artiklassa tarkoitetulle ohjelmakomitealle hankintamenettelyssä hankintamenettelyjen arvioinnin väliaikaiset ja lopulliset tulokset sekä julkisten ja yksityisten yhteisöjen kanssa tehtävät sopimukset, mukaan lukien alihankintasopimukset.
            
         
         
            29 artikla
            Avaruusohjelmaviraston rooli
            
               1.   Avaruusohjelmavirastolla on seuraavat omat tehtävät:
               
                           a)
                        
                        
                           varmistaa turvallisuusjärjestelyjen hyväksyntälautakuntansa välityksellä ohjelman kaikkien komponenttien turvallisuusjärjestelyiden hyväksyntä V osaston II luvun mukaisesti;
                        
                     
                           b)
                        
                        
                           toteuttaa 34 artiklan 3 ja 5 kohdassa tarkoitetut muut tehtävät;
                        
                     
                           c)
                        
                        
                           toteuttaa Galileon ja EGNOSin tarjoamien palvelujen osalta viestintä-, markkinakehitys- ja edistämistoimia, etenkin toimia, jotka liittyvät omaksumiseen markkinoilla ja käyttäjien tarpeiden koordinointiin;
                        
                     
                           d)
                        
                        
                           toteuttaa Copernicuksen tarjoamien datan, tiedon ja palvelujen osalta viestintä-, markkinakehitys- ja edistämistoimia, sanotun kuitenkaan vaikuttamatta muiden tehtäviä saaneiden yhteisöjen ja komission toteuttamiin toimiin;
                        
                     
                           e)
                        
                        
                           tarjota asiantuntemusta komissiolle, mukaan lukien toimintaketjun loppupään avaruuteen liittyvien tutkimuspainopisteiden valmistelu.
                        
                     
            
               2.   Komissio antaa avaruusohjelmaviraston hoidettaviksi seuraavat tehtävät:
               
                           a)
                        
                        
                           EGNOSin ja Galileon käytön hallinnointi 44 artiklassa säädetyn mukaisesti;
                        
                     
                           b)
                        
                        
                           GOVSATCOMin käyttäjiin liittyvien seikkojen yleisen tason koordinointi tiiviissä yhteistyössä jäsenvaltioiden, asianomaisten unionin virastojen, EUH:n ja muiden yhteisöjen kanssa kriisinhallintatehtäviä ja -operaatioita varten;
                        
                     
                           c)
                        
                        
                           ohjelman komponentteihin perustuvien toimintaketjun loppupään sovellusten kehittämiseen liittyvät toteutustoimet ja Galileon, EGNOSin ja Copernicuksen tarjoamiin dataan ja palveluihin perustuvat keskeiset elementit ja integroidut sovellukset myös silloin, kun tällaisiin toimiin on saatu rahoitusta Horisontti Eurooppa -puiteohjelman yhteydessä tai jos se on tarpeen 4 artiklan 1 kohdan b alakohdassa tarkoitettujen tavoitteiden saavuttamiseksi;
                        
                     
                           d)
                        
                        
                           toimet, jotka liittyvät ohjelman muiden komponenttien kuin Galileon ja EGNOSin tarjoamien datan, tiedon ja palvelujen omaksumiseen käyttäjien keskuudessa rajoittamatta Copernicuksen toimintoja ja muille yhteisöille annettuja Copernicuksen tehtäviä;
                        
                     
                           e)
                        
                        
                           edellä 6 artiklassa tarkoitetut erityistoimet.
                        
                     
            
               3.   Komissio voi 102 artiklan 5 kohdassa tarkoitettujen arviointien perusteella antaa avaruusohjelmaviraston hoidettavaksi muita tehtäviä edellyttäen, että ne eivät ole päällekkäisiä muiden tehtäviä saaneiden yhteisöjen ohjelman yhteydessä suorittamien tehtävien kanssa ja että niillä pyritään parantamaan ohjelman toimien toteuttamisen tehokkuutta.
            
            
               4.   Kun avaruusohjelmavirastolle annetaan tehtäviä, niiden toteuttamista varten on varmistettava asianmukaiset rahoitus- ja henkilöresurssit sekä hallinnolliset resurssit.
            
            
               5.   Poiketen siitä, mitä varainhoitoasetuksen 62 artiklan 1 kohdassa säädetään, ja edellyttäen, että komissio arvioi unionin etujen suojaamisen, avaruusohjelmavirasto voi antaa rahoitusosuussopimusten avulla tiettyjä toimia muiden yhteisöjen suoritettavaksi näiden vastuualueella komissioon sovellettavien välillisen hallinnoinnin edellytysten mukaisesti.
            
         
         
            30 artikla
            ESAn rooli
            
               1.   Edellyttäen, että unionin etua suojataan, ESAlle annetaan seuraavat tehtävät:
               
                           a)
                        
                        
                           Copernicuksen
                           
                                       i)
                                    
                                    
                                       osalta avaruuskomponentin koordinointi ja avaruuskomponentin täytäntöönpano ja kehitys;
                                    
                                 
                                       ii)
                                    
                                    
                                       Copernicuksen avaruusinfrastruktuurin suunnittelu, kehittäminen ja rakentaminen, mukaan lukien infrastruktuurin käyttö ja tähän liittyvät hankinnat paitsi, jos siitä vastaavat muut yhteisöt; ja
                                    
                                 
                                       iii)
                                    
                                    
                                       tarvittaessa kolmannen osapuolen datan saanti;
                                    
                                 
                     
                           b)
                        
                        
                           Galileon ja EGNOSin osalta järjestelmien kehittäminen ja maasegmentin osien ja satelliittien suunnittelu ja kehittäminen, mukaan lukien testaus ja validointi;
                        
                     
                           c)
                        
                        
                           kaikkien ohjelman komponenttien osalta ESAn asiantuntemuksen piiriin kuuluvat toimintaketjun alkupään tutkimus- ja kehitystoimet.
                        
                     
            
               2.   Komissio tekemän arvioinnin perusteella ESAn hoidettavaksi voidaan antaa muita tehtäviä ohjelman tarpeiden perusteella edellyttäen, että ne eivät ole päällekkäisiä toisen yhteisön ohjelman yhteydessä suorittamien tehtävien kanssa ja että niillä pyritään parantamaan ohjelman toimien toteuttamisen tehokkuutta.
            
            
               3.   Rajoittamatta 31 artiklassa tarkoitettua rahoitusta koskevaa puitekumppanuussopimusta komissio tai avaruusohjelmavirasto voi pyytää ESAa tarjoamaan teknistä asiantuntemusta tai tietoja, jotka ovat tarpeen niille tällä asetuksella annettujen tehtävien toteuttamiseksi yhteisesti sovittavien edellytysten mukaisesti.
            
         
         
            31 artikla
            Rahoitusta koskeva puitekumppanuussopimus
            
               1.   Edellä 28 artiklan 4 kohdassa tarkoitetussa rahoitusta koskevassa puitekumppanuussopimuksessa on
               
                           a)
                        
                        
                           määriteltävä selkeästi komission, avaruusohjelmaviraston ja ESAn roolit, vastuut ja velvollisuudet ohjelman kunkin komponentin osalta sekä tarvittavat koordinointi- ja valvontamekanismit;
                        
                     
                           b)
                        
                        
                           edellytettävä, että ESA soveltaa unionin turvallisuussääntöjä, jotka on määritelty unionin ja sen toimielinten ja virastojen ESAn kanssa tekemissä turvallisuussopimuksissa, erityisesti turvallisuusluokitellun tiedon käsittelyn osalta;
                        
                     
                           c)
                        
                        
                           määrättävä ehdoista, joiden mukaisesti ESAlle osoitettuja varoja hallinnoidaan, etenkin julkisten hankintojen osalta, mukaan lukien unionin julkisia hankintoja koskevien sääntöjen soveltaminen suoritettaessa hankintoja unionin nimissä ja sen puolesta tai varainhoitoasetuksen 154 asetuksessa tarkoitetun yhteisön, jolle on annettu tehtäviä, sääntöjen soveltaminen, hallinnointimenettelyt, tulosindikaattoreilla mitattavat odotetut tulokset, toimenpiteet, joita toteutetaan, jos sopimusten täytäntöönpano on kustannusten, aikataulun ja tulosten osalta puutteellista tai siihen liittyy petoksia, sekä viestintästrategia ja kaiken aineellisen ja aineettoman omaisuuden omistamista koskevat säännöt; näiden ehtojen on oltava tämän asetuksen III ja V osaston ja varainhoitoasetuksen mukaisia;
                        
                     
                           d)
                        
                        
                           edellytettävä, että aina kun avaruusohjelmavirasto tai ESA perustaa tarjousten arviointilautakunnan rahoitusta koskevan puitekumppanuussopimuksen mukaisesti toteutettavaa hankintaa varten, komission asiantuntijat ja tarvittaessa muun yhteisön, jolle on annettu tehtäviä, asiantuntijat osallistuvat jäseninä lautakunnan kokouksiin. Osallistuminen ei rajoita tarjousten arviointilautakunnan teknistä riippumattomuutta;
                        
                     
                           e)
                        
                        
                           vahvistettava seuranta- ja valvontatoimenpiteitä, joihin kuuluvat esimerkiksi seuraavat:
                           
                                       i)
                                    
                                    
                                       kustannusten ennakointimalli;
                                    
                                 
                                       ii)
                                    
                                    
                                       säännöllinen tiedottaminen komissiolle tai, tapauksen mukaan, avaruusohjelmavirastolle kustannuksista ja aikataulusta; ja
                                    
                                 
                                       iii)
                                    
                                    
                                       jos poiketaan suunnitelmien mukaisista talousarvioista, tuloksista ja aikataulusta, korjaavat toimenpiteet, joilla varmistetaan tehtävien toteuttaminen osoitettujen määrärahojen puitteissa;
                                    
                                 
                     
                           f)
                        
                        
                           vahvistetaan periaatteet, jotka koskevat ESAlle ohjelman kunkin komponentin osalta suoritettavaa korvausta, jonka on vastattava olosuhteita, joissa toimet on toteutettava, ottaen asianmukaisesti huomioon kriisitilanteet ja epävakaat tilanteet, ja tarvittaessa sen on oltava tulosperusteinen; korvaus saa kattaa ainoastaan yleiskustannuksia, jotka liittyvät unionin ESAlle tehtäväksi antamiin toimiin;
                        
                     
                           g)
                        
                        
                           määrättävä, että ESA toteuttaa asianmukaiset toimenpiteet suojatakseen unionin etuja ja noudattaa komission kunkin ohjelman komponentin osalta tämän asetuksen soveltamisen yhteydessä tekemiä päätöksiä.
                        
                     
            
               2.   Komissio päättää rahoitusta koskevasta puitekumppanuussopimuksesta täytäntöönpanosäädöksillä. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen. Euroopan parlamentille ja neuvostolle ilmoitetaan täysimääräisesti hyvissä ajoin etukäteen rahoitusta koskevan puitekumppanuussopimuksen tekemisestä ja sen täytäntöönpanosta.
            
            
               3.   Tämän artiklan 1 kohdassa tarkoitetun rahoitusta koskevan puitekumppanuussopimuksen nojalla 29 artiklan 2 ja 3 kohdassa tarkoitetut tehtävät annetaan avaruusohjelmavirastolle ja 30 artiklan 1 kohdassa tarkoitetut tehtävät ESAlle rahoitusosuussopimusten avulla. Komissio hyväksyy täytäntöönpanosäädöksillä rahoitusosuussopimuksia koskevan rahoitusosuuspäätöksen. Nämä täytäntöönpanosäädökset hyväksytään 107 artiklan 2 kohdassa tarkoitettua neuvoa-antavaa menettelyä noudattaen. Euroopan parlamentille ja neuvostolle ilmoitetaan täysimääräisesti hyvissä ajoin etukäteen tehtävistä rahoitusosuussopimuksista ja niiden täytäntöönpanosta.
            
         
         
            32 artikla
            Eumetsatin ja muiden yhteisöjen tehtävät
            
               1.   Komissio voi rahoitusosuussopimuksella antaa seuraavien tehtävien toteuttamisen kokonaan tai osittain muiden kuin 29 ja 30 artiklassa tarkoitettujen yhteisöjen tehtäväksi:
               
                           a)
                        
                        
                           Copernicuksen avaruusinfrastruktuurin tai sen osien parantaminen, käytön valmistelu ja käyttö sekä tarvittaessa edistävistä hankkeista saatavan datan saannin hallinta, jotka voidaan antaa tehtäväksi Eumetsatille;
                        
                     
                           b)
                        
                        
                           Copernicus-palvelujen tai niiden osien toteuttamisen antaminen tehtäväksi asianmukaisille virastoille, elimille tai järjestöille, esimerkiksi Euroopan ympäristökeskukselle Frontexille, Euroopan meriturvallisuusvirastolle, EUSK:lle ja Euroopan keskipitkien sääennusteiden keskukselle; tällaisille virastoille, elimille tai järjestöille annetut tehtävät on suoritettava unionissa sijaitsevissa paikoissa; virasto, elin tai järjestö, joka on jo siirtämässä saamiaan tehtäviä unioniin, saa jatkaa kyseisten tehtävien suorittamista unionin ulkopuolisessa paikassa rajoitetun ajan, joka päättyy viimeistään 31 päivänä joulukuuta 2023.
                        
                     
            
               2.   Perusteiden, joiden mukaisesti tällaiset yhteisöt, joille annetaan tehtäviä, valitaan, on kuvastettava erityisesti niiden kykyä varmistaa toiminnan jatkuvuus ja tarvittaessa turvallisuus siten, että ohjelman toimintaan ei tule häiriöitä.
            
            
               3.   Mahdollisuuksien mukaan tämän artiklan 1 kohdassa tarkoitettujen rahoitusosuussopimusten ehtojen on oltava johdonmukaisia 31 a artiklan 1 kohdassa tarkoitettujen rahoitusta koskevien puitekumppanuussopimusten ehtojen kanssa.
            
            
               4.   Ohjelman komiteaa on kuultava rahoitusosuuspäätöksestä, joka koskee tämän artiklan 1 kohdassa tarkoitettua rahoitusosuussopimusta 107 artiklan 2 kohdassa tarkoitettua neuvoa-antavaa menettelyä noudattaen. Ohjelman komitealle on ilmoitettava etukäteen rahoitusosuussopimuksista, jotka komission edustama unioni tekee tämän artiklan 1 kohdassa tarkoitettujen yhteisöjen kanssa.
            
         
         V OSASTO
         
            OHJELMAN TURVALLISUUS
         
         
            I LUKU
         
         
            
               Ohjelman turvallisuus
            
         
         
            33 artikla
            Turvallisuusperiaatteet
            Ohjelman turvallisuuden on perustuttava seuraaviin periaatteisiin:
            
                        a)
                     
                     
                        otetaan huomioon jäsenvaltioiden kokemus turvallisuuden alalla ja hyödynnetään niiden parhaita käytäntöjä esimerkkeinä;
                     
                  
                        b)
                     
                     
                        käytetään neuvoston ja komission turvallisuussääntöjä, joissa määrätään muun muassa operatiivisten toimintojen ja hyväksyntään liittyvien toimintojen erottamisesta.
                     
                  
         
            34 artikla
            Turvallisuuden hallinta
            
               1.   Komissio varmistaa toimivaltansa puitteissa avaruusohjelmaviraston tuella korkeatasoisen turvallisuuden erityisesti seuraavissa kysymyksissä:
               
                           a)
                        
                        
                           maa- ja avaruusinfrastruktuurin sekä palvelujen tarjoamisen suojaaminen, erityisesti fyysisiltä tai kyberhyökkäyksiltä, datavirtojen häiriöt mukaan luettuina;
                        
                     
                           b)
                        
                        
                           teknologian siirtojen valvonta ja hallinta;
                        
                     
                           c)
                        
                        
                           hankitun pätevyyden ja osaamisen kehittäminen ja säilyttäminen unionissa;
                        
                     
                           d)
                        
                        
                           arkaluonteisten turvallisuusluokittelemattomien tietojen ja luokiteltujen tietojen suojaaminen.
                        
                     
            
               2.   Tämän artiklan 1 kohdan soveltamiseksi komissio varmistaa, että jokaisesta ohjelman komponentista tehdään riski- ja uhka-analyysi. Kyseisen analyysin perusteella se määrittää vuoden 2023 loppuun mennessä täytäntöönpanosäädöksillä kutakin ohjelman komponenttia koskevat yleiset turvallisuusvaatimukset. Tässä yhteydessä komissio ottaa huomioon näiden vaatimusten vaikutukset kyseisen komponentin moitteettomaan toimintaan, varsinkin kustannusten, riskinhallinnan ja aikataulun kannalta, ja varmistaa, ettei yleinen turvallisuustaso heikenny eikä kyseiseen komponenttiin perustuvien olemassa olevien laitteiden toiminta vaarannu, ja ottaa huomioon kyberturvallisuusriskit. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
               Komissio antaa tämän asetuksen voimaantulon jälkeen tiedoksi alustavan luettelon täytäntöönpanosäädöksistä, jotka annetaan ohjelman komitealle ja joista se keskustelee turvallisuuskokoonpanossa. Luetteloon liitetään näiden täytäntöönpanosäädösten toimittamisen alustava aikataulu.
            
            
               3.   Ohjelman komponentin hallinnoinnista vastaava yhteisö on vastuussa kyseisen komponentin operatiivisesta turvallisuudesta, ja tämän vuoksi sen on toteutettava riski- ja uhka-analyysi ja kaikki tarvittavat toimet kyseisen komponentin turvallisuuden varmistamiseksi ja seuraamiseksi, erityisesti teknisten eritelmien ja operatiivisten menettelyjen määrittäminen, ja seurattava, että kaikki tarvittavat toimet noudattavat tämän artiklan 2 kohdassa tarkoitettuja yleisiä turvallisuusvaatimuksia. Galileon ja EGNOSin osalta kyseinen yhteisö on 29 artiklan mukaisesti avaruusohjelmavirasto.
            
            
               4.   Komissio määrittää riski- ja uhka-analyysin perusteella tarvittaessa rakenteen, jonka avulla seurataan turvallisuutta ja päätöksen (YUTP) 2021/698 mukaisesti laadittuja ohjeita. Rakenne toimii 1 kohdassa tarkoitettujen turvallisuusvaatimusten mukaisesti. Galileon osalta kyseisen rakenne on Galileon turvallisuuden valvontakeskus.
            
            
               5.   Avaruusohjelmaviraston velvollisuutena on
               
                           a)
                        
                        
                           varmistaa ohjelman kaikkien komponenttien turvallisuusjärjestelyjen hyväksyntä tämän osaston II luvun mukaisesti rajoittamatta jäsenvaltioiden toimivaltaa;
                        
                     
                           b)
                        
                        
                           varmistaa Galileon turvallisuuden valvontakeskuksen toiminta tämän artiklan 2 kohdassa tarkoitettujen vaatimusten sekä päätöksen (YUTP) 2021/698 soveltamisalan puitteissa laadittujen ohjeiden mukaisesti;
                        
                     
                           c)
                        
                        
                           suorittaa sille päätöksen N:o 1104/2011/EU nojalla annetut tehtävät;
                        
                     
                           d)
                        
                        
                           asettaa tekninen asiantuntemuksensa komission käyttöön ja antaa komissiolle kaikki tiedot, joita se tarvitsee tämän asetuksen mukaisten tehtäviensä hoitamiseen.
                        
                     
            
               6.   Jäsenvaltioiden on niiden alueella sijaitsevien ja ohjelmaan kiinteästi kuuluvien maainfrastuktuurien suojaamista varten:
               
                           a)
                        
                        
                           toteutettava toimenpiteet, jotka vastaavat vähintään toimenpiteitä, joita edellytetään
                           
                                       i)
                                    
                                    
                                       neuvoston direktiivissä 2008/114/EY (44) tarkoitettujen Euroopan elintärkeiden infrastruktuurien suojaamiseksi; ja
                                    
                                 
                                       ii)
                                    
                                    
                                       niiden omien kansallisten elintärkeiden infrastruktuurien suojaamiseksi;
                                    
                                 
                     
                           b)
                        
                        
                           suoritettava tämän asetuksen 42 artiklassa tarkoitetut turvallisuusjärjestelyjen hyväksyntää koskevat tehtävät.
                        
                     
            
               7.   Ohjelmaan osallistuvien yhteisöjen on toteutettava kaikki tarvittavat, myös riskianalyysissä määritettyjen ongelmien perusteella havaitut, toimenpiteet ohjelman turvallisuuden varmistamiseksi.
            
         
         
            35 artikla
            Käytettävien järjestelmien ja palvelujen turvallisuus
            Jos järjestelmien käyttö saattaa vaikuttaa unionin tai sen jäsenvaltioiden turvallisuuteen, sovelletaan päätöksessä (YUTP) 2021/698 vahvistettuja menettelyjä.
         
         
            II LUKU
         
         
            
               Turvallisuusjärjestelyjen hyväksyntä
            
         
         
            36 artikla
            Turvallisuusjärjestelyjen hyväksyntäviranomainen
            Avaruusohjelmavirastoon perustettava turvallisuusjärjestelyjen hyväksyntälautakunta toimii ohjelman kaikkien komponenttien turvallisuusjärjestelyjen hyväksyntäviranomaisena.
         
         
            37 artikla
            Turvallisuusjärjestelyjen hyväksynnän yleiset periaatteet
            Turvallisuusjärjestelyjen hyväksyntätoimet on toteutettava ohjelman kaikissa komponenteissa seuraavien periaatteiden mukaisesti:
            
                        a)
                     
                     
                        turvallisuusjärjestelyjen hyväksyntää koskevat toimet ja päätökset on tehtävä siten, että unionin ja jäsenvaltioiden yhteinen vastuu turvallisuudesta toteutuu;
                     
                  
                        b)
                     
                     
                        turvallisuusjärjestelyjen hyväksyntälautakunnan päätöksenteossa on pyrittävä yhteiseen näkemykseen;
                     
                  
                        c)
                     
                     
                        turvallisuusjärjestelyjen hyväksyntätoimia toteutetaan riskinarvioinnin ja riskienhallinnan avulla arvioimalla asianomaisen komponentin turvallisuuteen liittyviä riskejä sekä näiden riskien vähentämiseksi toteutettavien toimien vaikutuksia kustannuksiin tai aikatauluun ottaen huomioon, että tavoitteena on olla heikentämättä kyseisen komponentin yleistä turvallisuustasoa;
                     
                  
                        d)
                     
                     
                        turvallisuusjärjestelyjen hyväksyntää koskevia turvallisuusjärjestelyjen hyväksyntälautakunnan päätöksiä valmistelevat ja tekevät ammattilaiset, joilla on asianmukainen pätevyys monimutkaisten järjestelmien hyväksyntään, joista on tehty tasoltaan riittävä turvallisuusselvitys ja jotka toimivat puolueettomasti;
                     
                  
                        e)
                     
                     
                        kaikkia asiaan liittyviä osapuolia, joiden turvallisuusetu on kyseessä asianomaisen komponentin yhteydessä, pyritään kuulemaan;
                     
                  
                        f)
                     
                     
                        kaikki asiaankuuluvat komponentin sidosryhmät toteuttavat turvallisuusjärjestelyjen hyväksyntätoimia turvallisuusjärjestelyjen hyväksymisstrategian mukaisesti, sanotun kuitenkaan rajoittamatta komission roolia;
                     
                  
                        g)
                     
                     
                        turvallisuusjärjestelyjen hyväksyntää koskevat turvallisuusjärjestelyjen hyväksyntälautakunnan päätökset perustuvat asiaa koskevassa, mainitun lautakunnan laatimassa turvallisuusjärjestelyjen hyväksymisstrategiassa määritellyn menettelyn mukaisesti jäsenvaltioiden turvallisuusjärjestelyjen hyväksynnästä vastaavien kansallisten viranomaisten tekemiin turvallisuusjärjestelyjen hyväksyntää koskeviin paikallisiin päätöksiin;
                     
                  
                        h)
                     
                     
                        pysyvällä, avoimella ja täysin ymmärrettävällä seurantamenettelyllä varmistetaan, että asianomaisen komponentin turvallisuusriskit ovat tiedossa, turvatoimet on määritelty näiden riskien vähentämiseksi hyväksyttävälle tasolle unionin ja sen jäsenvaltioiden turvallisuustarpeet huomioon ottaen, jotta komponentti toimisi moitteettomasti, ja että näitä toimenpiteitä sovelletaan syvyyssuuntaisen turvallisuuden käsitteen mukaisesti. Turvatoimien vaikuttavuutta on arvioitava jatkuvasti. Tämän turvallisuusriskien arviointiin ja hallintaan liittyvän menettelyn toteuttavat asianomaisen komponentin sidosryhmät yhdessä toistuvana prosessina;
                     
                  
                        i)
                     
                     
                        turvallisuusjärjestelyjen hyväksyntälautakunta tekee turvallisuusjärjestelyjen hyväksyntää koskevat päätökset ehdottoman itsenäisesti myös komissioon ja muihin asianomaisen komponentin toteuttamisesta ja siihen liittyvien palvelujen tarjonnasta vastaaviin elimiin samoin kuin avaruusohjelmaviraston toimitusjohtajaan ja hallintoneuvostoon nähden;
                     
                  
                        j)
                     
                     
                        turvallisuusjärjestelyjen hyväksyntätoimia toteutettaessa on otettava asianmukaisesti huomioon tarve sovittaa toimet asianmukaisesti yhteen komission ja turvallisuussääntöjen täytäntöönpanosta vastaavien viranomaisten välillä;
                     
                  
                        k)
                     
                     
                        turvallisuusjärjestelyjen hyväksyntälautakunnan suorittama EGNOSin turvallisuusjärjestelyjen hyväksyntä ei rajoita Euroopan lentoturvallisuusviraston toteuttamia, ilmailua koskevia turvallisuusjärjestelyjen hyväksyntätoimia.
                     
                  
         
            38 artikla
            Turvallisuusjärjestelyjen hyväksyntälautakunnan tehtävät
            
               1.   Turvallisuusjärjestelyjen hyväksyntälautakunta suorittaa tehtävänsä ja erityisesti turvallisuuskysymyksiin liittyvät tehtävänsä tämän vaikuttamatta komissiolle kuuluviin tehtäviin tai avaruusohjelmaviraston muille elimille annettuihin tehtäviin ja turvallisuusjärjestelyjen hyväksymistä koskevaan jäsenvaltioiden toimivaltaan.
            
            
               2.   Turvallisuusjärjestelyjen hyväksyntälautakunnalla on seuraavat tehtävät:
               
                           a)
                        
                        
                           se määrittää ja hyväksyy turvallisuusjärjestelyjen hyväksymisstrategian, jossa esitetään:
                           
                                       i)
                                    
                                    
                                       ohjelman komponenttien tai niiden osien sekä edellisten ja muiden järjestelmien tai komponenttien mahdollisen yhteenliittämisen turvallisuusjärjestelyjen hyväksynnän suorittamista ja ylläpitämistä varten tarvittavien toimintojen laajuus;
                                    
                                 
                                       ii)
                                    
                                    
                                       ohjelman komponenttien tai niiden osien turvallisuusjärjestelyjen hyväksyntämenettely, joka on yksityiskohtaisuudeltaan suhteutettu vaadittuun turvaamistasoon ja jossa tuodaan hyväksyntäedellytykset selkeästi esiin;
                                    
                                 
                                       iii)
                                    
                                    
                                       hyväksyntämenettelyyn osallistuvien asiaankuuluvien sidosryhmien tehtävät;
                                    
                                 
                                       iv)
                                    
                                    
                                       hyväksyntäaikataulu, joka noudattaa ohjelman komponenttien eri vaiheita, erityisesti infrastruktuurin käyttöönoton, palvelujen tarjoamisen ja järjestelmän kehittämisen osalta;
                                    
                                 
                                       v)
                                    
                                    
                                       jäsenvaltioiden turvallisuusasioissa toimivaltaisten kansallisten yhteisöjen suorittaman turvallisuusjärjestelyjen hyväksynnän periaatteet, kun kyseessä ovat ohjelman komponenttien yhteydessä perustettuihin järjestelmiin liitetyt verkot tai komponenttien osat ja komponenttien yhteydessä käyttöön otettuihin järjestelmiin liitetyt laitteet;
                                    
                                 
                     
                           b)
                        
                        
                           se tekee turvallisuusjärjestelyjen hyväksyntää koskevat päätökset, jotka koskevat erityisesti satelliittien laukaisun hyväksymistä, lupaa käyttää ohjelman komponenttien tai komponentteihin kuuluvien osien yhteydessä perustettuja järjestelmiä niiden eri konfiguraatioissa ja niiden tarjoamia erilaisia palveluja varten, aina avaruussignaaliin asti ja se mukaan lukien, sekä lupaa käyttää maa-asemia;
                        
                     
                           c)
                        
                        
                           se tekee 45 artiklassa tarkoitettuun PRS-palveluun tai ohjelman komponenteista peräisin oleviin muihin suojattuihin palveluihin liitettyjen verkkojen ja laitteiden osalta ainoastaan päätökset, jotka koskevat elimille myönnettävää lupaa kehittää tai valmistaa arkaluonteisia PRS-teknologioita, PRS-vastaanottimia tai PRS-turvamoduuleja tai muita teknologioita tai laitteita, jotka on tarkastettava 34 artiklan 2 kohdassa tarkoitettujen yleisten turvallisuusvaatimusten mukaisesti, ottaen huomioon turvallisuusasioissa toimivaltaisten kansallisten yhteisöjen antamat neuvot ja yleiset turvallisuusriskit;
                        
                     
                           d)
                        
                        
                           se tarkastelee kaikkia turvallisuusjärjestelyjen hyväksyntään liittyviä asiakirjoja ja hyväksyy ne, lukuun ottamatta asiakirjoja, joiden hyväksyminen kuuluu tämän asetuksen 34 artiklan 2 kohdan ja päätöksen N:o 1104/2011/EU 8 artiklan nojalla komissiolle;
                        
                     
                           e)
                        
                        
                           se antaa toimivaltansa puitteissa neuvoja komissiolle tämän asetuksen 34 artiklan 2 kohdassa ja päätöksen N:o 1104/2011/EU 8 artiklassa tarkoitettujen säädösten tekstiluonnosten laadinnassa, myös turvallisuusmenettelyjen vahvistamisessa, ja antaa lopullisen kantansa sisältävän lausunnon;
                        
                     
                           f)
                        
                        
                           se tarkastelee turvallisuusriskinarviointia, joka on laadittu tämän asetuksen 37 artiklan h alakohdassa tarkoitetun valvontamenettelyn mukaan, ottaen huomioon yhdenmukaisuuden tämän kohdan c alakohdassa tarkoitettujen asiakirjojen sekä tämän asetuksen 34 artiklan 2 kohdan ja päätöksen N:o 1104/2011/EU 8 artiklan mukaisesti laadittujen asiakirjojen kanssa, ja hyväksyy turvallisuusriskinarvioinnin; se toimii yhteistyössä komission kanssa riskinvähentämistoimenpiteiden määrittelemiseksi;
                        
                     
                           g)
                        
                        
                           se tarkistaa ohjelman komponenttien turvallisuusjärjestelyjen hyväksyntään liittyvien turvatoimien toteuttamisen tekemällä tai teettämällä turvallisuutta koskevia arviointeja, tarkastuksia, auditointeja tai katsauksia tämän asetuksen 42 artiklan 2 alakohdan mukaisesti;
                        
                     
                           h)
                        
                        
                           se vahvistaa elektroniselta salakuuntelulta suojaavien hyväksyttyjen tuotteiden (TEMPEST) ja toimenpiteiden valinnan ja ohjelman komponenttien turvallisuuden varmistamiseen käytettyjen hyväksyttyjen salaustuotteiden valinnan;
                        
                     
                           i)
                        
                        
                           se hyväksyy ohjelman komponenttien tai niiden osien yhteydessä perustettujen järjestelmien ja muiden järjestelmien yhteenliittämisen tai tarvittaessa osallistuu asiaankuuluvien turvallisuusasioissa toimivaltaisten yksikköjen kanssa yhteiseen hyväksymiseen;
                        
                     
                           j)
                        
                        
                           se sopii asianomaisen jäsenvaltion kanssa 42 artiklan 4 kohdassa tarkoitetusta pääsyn valvontaa koskevasta mallista;
                        
                     
                           k)
                        
                        
                           se laatii riskiraportteja ja ilmoittaa riskinarvioinnistaan komissiolle, hallintoneuvostolle ja toimitusjohtajalle ja antaa niille neuvoja jäännösriskin käsittelyvaihtoehdoista tietyn turvallisuusjärjestelyjen hyväksyntää koskevan päätöksen osalta;
                        
                     
                           l)
                        
                        
                           se avustaa tiiviissä yhteistyössä komission kanssa neuvostoa ja korkeaa edustajaa päätöksen (YUTP) 2021/698 täytäntöönpanossa neuvoston tai korkean edustajan nimenomaisesta pyynnöstä;
                        
                     
                           m)
                        
                        
                           se suorittaa tehtäviensä hoitamisen kannalta tarvittavat kuulemiset;
                        
                     
                           n)
                        
                        
                           se vahvistaa ja julkaisee työjärjestyksensä.
                        
                     
            
               3.   Rajoittamatta jäsenvaltioiden toimivaltaa ja velvollisuuksia perustetaan turvallisuusjärjestelyjen hyväksyntälautakunnan alainen ja sen valvonnassa toimiva jäsenvaltioita edustava erityiselin suorittamaan erityisesti seuraavia tehtäviä:
               
                           a)
                        
                        
                           ohjelman lentojen salausavainten hallinta;
                        
                     
                           b)
                        
                        
                           Galileon PRS-salausavainten kirjanpitoon, tietoturvalliseen käsittelyyn, tallennukseen, jakeluun ja loppukäsittelyyn liittyvien menettelyjen perustamisen ja toimeenpanon tarkistaminen, seuranta ja arviointi.
                        
                     
         
         
            39 artikla
            Turvallisuusjärjestelyjen hyväksyntälautakunnan kokoonpano
            
               1.   Turvallisuusjärjestelyjen hyväksyntälautakunnassa on yksi edustaja kustakin jäsenvaltiosta, yksi edustaja komissiosta ja yksi henkilö, joka edustaa korkeaa edustajaa. Turvallisuusjärjestelyjen hyväksyntälautakunnan jäsenten toimikausi on neljä vuotta, ja se voidaan uusia.
            
            
               2.   Turvallisuusjärjestelyjen hyväksyntälautakunnan kokouksiin osallistuminen perustuu tiedonsaantitarpeeseen. Tarvittaessa ESAn edustajia ja avaruusohjelmaviraston edustajia, jotka eivät osallistu turvallisuusjärjestelyjen hyväksyntään, voidaan kutsua turvallisuusjärjestelyjen hyväksyntälautakunnan kokouksiin tarkkailijoiksi. Poikkeustapauksissa unionin virastojen, kolmansien maiden tai kansainvälisten järjestöjen edustajia voidaan myös kutsua turvallisuusjärjestelyjen hyväksyntälautakunnan kokouksiin tarkkailijoina, kun käsitellään näihin kolmansiin maihin tai kansainvälisiin järjestöihin suoraan liittyviä asioita, varsinkin asioita, jotka koskevat niiden omistamaa tai niiden alueelle perustettua infrastruktuuria. Kolmansien maiden tai kansainvälisten järjestöjen edustajien osallistumisesta ja sen ehdoista määrätään asianomaisissa sopimuksissa, ja näiden osallistumisehtojen on oltava turvallisuusjärjestelyjen hyväksyntälautakunnan työjärjestyksen mukaiset.
            
         
         
            40 artikla
            Turvallisuusjärjestelyjen hyväksyntälautakunnan äänestyssäännöt
            Jos tämän asetuksen 37 artiklan b alakohdassa tarkoitettuihin yleisiin periaatteisiin perustuvaa yhteistä näkemystä ei saavuteta, hyväksyntälautakunta tekee päätökset määräenemmistöllä SEU 16 artiklan mukaisesti. Komission edustaja ja korkeaa edustajaa edustava henkilö eivät osallistu äänestykseen. Turvallisuusjärjestelyjen hyväksyntälautakunnan puheenjohtaja allekirjoittaa lautakunnan hyväksymät päätökset lautakunnan puolesta.
         
         
            41 artikla
            Turvallisuusjärjestelyjen hyväksyntälautakunnan päätösten tiedoksi antaminen ja niiden vaikutukset
            
               1.   Turvallisuusjärjestelyjen hyväksyntälautakunta toimittaa päätöksensä komissiolle.
            
            
               2.   Komissio pitää turvallisuusjärjestelyjen hyväksyntälautakunnan jatkuvasti ajan tasalla lautakunnan päätösten vaikutuksista ohjelman komponenttien asianmukaiseen toteuttamiseen ja jäännösriskin käsittelysuunnitelmien täytäntöönpanosta. Turvallisuusjärjestelyjen hyväksyntälautakunta panee merkille kaikki tällaiset komissiolta saamansa tiedot.
            
            
               3.   Komissio tiedottaa viipymättä Euroopan parlamentille ja neuvostolle turvallisuusjärjestelyjen hyväksyntää koskevan päätösten tekemisen vaikutuksesta ohjelman komponenttien asianmukaiseen toteutukseen. Jos komissio katsoo, että hyväksyntälautakunnan tekemä päätös voisi vaikuttaa merkittävästi kyseisten komponenttien asianmukaiseen toteuttamiseen, esimerkiksi niiden kustannuksiin, aikatauluun tai tuloksiin, se ilmoittaa asiasta välittömästi Euroopan parlamentille ja neuvostolle.
            
            
               4.   Hallintoneuvostolle tiedotetaan määräajoin hyväksyntälautakunnan työn edistymisestä.
            
            
               5.   Hyväksyntälautakunnan työskentelyaikataulu ei saa haitata 100 artiklassa tarkoitettuun työohjelmaan sisältyville toimille asetettua aikataulua.
            
         
         
            42 artikla
            Jäsenvaltioiden tehtävät turvallisuusjärjestelyjen hyväksynnässä
            
               1.   Jäsenvaltioiden on välitettävä turvallisuusjärjestelyjen hyväksyntälautakunnalle kaikki tiedot, joiden ne katsovat olevan turvallisuusjärjestelyjen hyväksynnän kannalta merkityksellisiä.
            
            
               2.   Jäsenvaltioiden on annettava turvallisuusasioissa toimivaltaisten kansallisten yksikköjen suostumuksella ja valvonnassa turvallisuusjärjestelyjen hyväksyntälautakunnan nimeämille asianmukaisesti valtuutetuille henkilöille, myös lautakunnan päättämiä turvallisuustarkastuksia, auditointeja ja testejä varten ja 37 artiklan h alakohdassa tarkoitettua turvallisuusriskin seurantamenettelyä varten, pääsy kaikkiin tietoihin ja kaikille lainkäyttövaltaansa kuuluville järjestelmien turvallisuuteen liittyville laitosalueille ja sijoituspaikkoihin kansallisten lakiensa ja asetustensa mukaisesti. Kyseisessä pääsyssä ei saa syrjiä jäsenvaltioiden kansalaisia heidän kansalaisuutensa perusteella.
            
            
               3.   Nämä 2 kohdassa tarkoitetut auditoinnit ja testit toteutetaan seuraavien periaatteiden mukaisesti:
               
                           a)
                        
                        
                           korostetaan turvallisuuden ja tehokkaan riskinhallinnan merkitystä tarkastetuissa yhteisöissä;
                        
                     
                           b)
                        
                        
                           suositellaan vastatoimia niiden erityisten vaikutusten lieventämiseksi, joita turvallisuusluokiteltujen tietojen luottamuksellisuuden, eheyden tai saatavuuden menetyksellä on.
                        
                     
            
               4.   Kunkin jäsenvaltion on vastattava pääsyn valvontaa koskevan mallin suunnittelusta; malli on yhteenveto tai luettelo hyväksyttävistä sijoituspaikoista tai laitosalueista. Pääsyn valvontaa koskevasta mallista on sovittava etukäteen jäsenvaltioiden ja turvallisuusjärjestelyjen hyväksyntälautakunnan välillä varmistaen siten, että kaikki jäsenvaltiot toteuttavat samantasoisen pääsyn valvonnan;
            
            
               5.   Jäsenvaltioiden on vastattava paikallistasolla alueellaan sijaitsevien ohjelman komponenttien turvallisuusjärjestelyjen hyväksynnän alueeseen kuuluvien laitosalueiden turvallisuusjärjestelyjen hyväksynnästä ja raportoitava tästä turvallisuusjärjestelyjen hyväksyntälautakunnalle.
            
         
         
            III LUKU
         
         
            
               Turvallisuusluokiteltujen tietojen suojaaminen
            
         
         
            43 artikla
            Turvallisuusluokiteltujen tietojen suojaaminen
            
               1.   Ohjelmaan liittyvien turvallisuusluokiteltujen tietojen vaihdon edellytyksenä on unionin ja kolmannen maan tai kansainvälisen järjestön välinen kansainvälinen sopimus turvallisuusluokiteltujen tietojen vaihdosta tai tapauksen mukaan unionin toimivaltaisen toimielimen tai elimen ja asiaankuuluvien kolmannen maan viranomaisten tai kansainvälisen järjestön tekemä järjestely, joka koskee turvallisuusluokiteltujen tietojen vaihtoa, sekä niissä vahvistetut ehdot.
            
            
               2.   Kolmansissa maissa oleskelevat luonnolliset henkilöt ja kolmansiin maihin sijoittautuneet oikeushenkilöt voivat käsitellä ohjelmaa koskevia Euroopan unionin turvallisuusluokiteltuja tietoja ainoastaan, jos niihin sovelletaan kyseisissä kolmansissa maissa sellaisia turvallisuussäännöksiä, joilla varmistetaan vähintään vastaava suoja kuin päätöksessä (EU, Euratom) 2015/444 säädetyillä komission turvallisuussäännöillä ja päätöksen 2013/488/EU liitteissä esitetyillä neuvoston turvallisuussäännöillä. Kolmannessa maassa tai kansainvälisessä järjestössä sovellettavien turvallisuussäännösten vastaavuus on määriteltävä unionin ja kyseisen kolmannen maan tai kansainvälisen järjestön välillä SEUT 218 artiklassa säädetyn menettelyn mukaisesti tehtävässä tietoturvallisuussopimuksessa, mukaan lukien tarvittaessa yhteisöturvallisuutta koskevat asiat, ja ottaen huomioon päätöksen 2013/488/EU 13 artikla.
            
            
               3.   Luonnolliselle henkilölle tai oikeushenkilölle, kolmannelle maalle tai kansainväliselle järjestölle voidaan myöntää pääsy Euroopan unionin turvallisuusluokiteltuihin tietoihin, jos se katsotaan tarpeelliseksi tapauskohtaisesti tällaisten tietojen luonteen ja sisällön, vastaanottajan tiedonsaantitarpeen ja unionille koituvan edun arvioinnin perusteella, sanotun kuitenkaan rajoittamatta päätöksen 2013/488/EU 13 artiklan ja päätöksessä (EU, Euratom) 2015/444 säädettyjen yhteisöturvallisuuden alaa koskevien sääntöjen soveltamista.
            
         
         VI OSASTO
         
            Galileo ja EGNOS
         
         
            44 artikla
            Avustuskelpoiset toimet
            Galileon ja EGNOSin käyttö kattaa seuraavat avustuskelpoiset toimet:
            
                        a)
                     
                     
                        avaruudessa sijaitsevan infrastruktuurin hallinta, käyttö, huolto, jatkuva parantaminen, kehittäminen ja suojaaminen, mukaan lukien parannukset ja vanhentumisen hallinta;
                     
                  
                        b)
                     
                     
                        maassa sijaitsevan infrastruktuurin, erityisesti täytäntöönpanopäätöksessä (EU) 2016/413 tai komission täytäntöönpanopäätöksessä (EU) 2017/1406 (45) tarkoitettujen maassa sijaitsevien keskusten ja asemien, sekä verkkojen hallinta, käyttö, huolto, jatkuva parantaminen, kehittäminen ja suojaaminen, mukaan lukien parannukset ja vanhentumisen hallinta;
                     
                  
                        c)
                     
                     
                        järjestelmien tulevien sukupolvien kehittäminen ja Galileon ja EGNOSin tarjoamien palvelujen kehittäminen, myös ottamalla huomioon asianomaisten sidosryhmien tarpeet; tämä ei kuitenkaan vaikuta tuleviin unionin rahoituskehyksestä tehtäviin päätöksiin;
                     
                  
                        d)
                     
                     
                        Galileon ja EGNOSin toimintaketjun loppupään sovellusten kehityksen sekä teknologisten perustekijöiden, kuten Galileo-järjestelmää tukevien piirisarjojen ja vastaanottimien, kehittämisen tukeminen;
                     
                  
                        e)
                     
                     
                        Galileoon ja EGNOSiin liittyvien sertifiointi- ja standardointitoimien tukeminen erityisesti liikenteen alalla;
                     
                  
                        f)
                     
                     
                        Galileon ja EGNOSin tuottamien palvelujen jatkuva tarjoaminen ja jäsenvaltioiden ja yksityisen sektorin aloitteiden täydentämiseksi näiden palvelujen markkinasovellusten kehittäminen, jotta voidaan erityisesti maksimoida 4 artiklan 1 kohdan b alakohdassa tarkoitetut yhteiskunnallis-taloudelliset hyödyt;
                     
                  
                        g)
                     
                     
                        yhteistyö muiden alueellisten tai maailmanlaajuisten satelliittinavigointijärjestelmien kanssa, mukaan lukien yhteensopivuuden ja yhteentoimivuuden edistäminen;
                     
                  
                        h)
                     
                     
                        järjestelmien luotettavuuden ja käytön sekä palvelujen suorituskyvyn seurannan mahdollistavat tekijät;
                     
                  
                        i)
                     
                     
                        toimet, jotka liittyvät palvelujen tarjoamiseen ja niiden peittoalueen laajentamisen koordinointiin.
                     
                  
         
            45 artikla
            Galileon tarjoamat palvelut
            
               1.   Galileon tarjoamiin palveluihin kuuluvat:
               
                           a)
                        
                        
                           Galileon avoin palvelu (”Galileo open service”, GOS), joka on käyttäjille maksuton ja joka tuottaa paikannus- ja aikasynkronointitietoja pääasiassa satelliittinavigoinnin massasovelluksiin, jotka on tarkoitettu kuluttajien käyttöön;
                        
                     
                           b)
                        
                        
                           huipputarkka palvelu (”high-accuracy service”, HAS), joka on käyttäjille maksuton ja joka tuottaa uuden taajuusalueen kautta levitettävän lisädatan avulla huipputarkkoja paikannus- ja aikasynkronointitietoja pääasiassa satelliittinavigoinnin sovelluksiin ammattikäyttöä tai kaupallista käyttöä varten;
                        
                     
                           c)
                        
                        
                           signaalien todennuspalvelu (”signal authentication service”, SAS), joka perustuu signaalien sisältämiin salattuihin koodeihin ja on tarkoitettu pääasiassa satelliittinavigoinnin sovelluksiin ammattikäyttöä tai kaupallista käyttöä varten;
                        
                     
                           d)
                        
                        
                           julkisesti säännelty palvelu (”public regulated service”, PRS), joka on varattu yksinomaan julkishallinnon valtuuttamille käyttäjille sellaisia arkaluonteisia sovelluksia varten, jotka edellyttävät erittäin hyvätasoista palvelun jatkuvuutta, mukaan lukien turvallisuuden ja puolustuksen ala, ja joissa käytetään vahvoja, salattuja signaaleja; palvelu on maksuton jäsenvaltioille, neuvostolle, komissiolle, EUH:lle ja tapauksen mukaan asianmukaisesti luvan saaneille unionin virastoille; kysymystä siitä, peritäänkö muilta päätöksen N:o 1104/2011/EU 2 artiklassa tarkoitetuilta PRS-palveluun osallistujilta käyttömaksuja, arvioidaan tapauskohtaisesti, ja asianmukaiset määräykset vahvistetaan mainitun päätöksen 3 artiklan 5 kohdan nojalla tehtävissä sopimuksissa; pääsyä PRS-palveluun säännellään päätöksen N:o 1104/2011/EU mukaisesti;
                        
                     
                           e)
                        
                        
                           hätätilannepalvelu (”emergency service”, ES), joka on käyttäjille maksuton ja jonka on lähetettävä signaalien avulla varoituksia tiettyjä alueita koskevista luonnonkatastrofeista tai muista hätätilanteista; se tarjotaan tarvittaessa yhteistyössä jäsenvaltioiden kansallisten pelastuspalveluviranomaisten kanssa;
                        
                     
                           f)
                        
                        
                           ajanmäärityspalvelu (”timing service”, TS), joka on käyttäjille maksuton ja jonka on tuotettava tarkkaa ja luotettavaa referenssiaikaa sekä koordinoidun maailmanajan toteutuksen, mikä helpottaa Galileoon perustuvien ajanmäärityssovellusten kehittämistä ja käyttöä kriittisissä sovelluksissa.
                        
                     
            
               2.   Galileolla myötävaikutetaan myös seuraaviin palveluihin:
               
                           a)
                        
                        
                           COSPAS-SARSAT-järjestelmän etsintä- ja pelastuspalvelu (”search and rescue service”, SAR), jota Galileo tukee poimimalla hätälähettimien lähettämiä hätäsignaaleja ja välittämällä niille viestejä paluulinkin kautta;
                        
                     
                           b)
                        
                        
                           unionin tai kansainvälisellä tasolla standardoidut, ihmishengen turvaavien palvelujen käyttöön tarkoitetut integriteetin valvontapalvelut, joita Galileo tukee Galileon avoimen palvelun signaaleilla ja yhdessä EGNOSin ja muiden satelliittinavigointijärjestelmien kanssa;
                        
                     
                           c)
                        
                        
                           komission täytäntöönpanopäätöksessä (EU) 2016/413 tarkoitetut avaruussäätietopalvelut GNSS-palvelukeskuksen kautta ja varhaisvaroituspalvelut Galileon maassa sijaitsevan infrastruktuurin kautta; näiden pääasiallisena tarkoituksena on vähentää Galileon ja muiden maailmanlaajuisten satelliittinavigointijärjestelmien tarjoamien palvelujen käyttäjiin kohdistuvia avaruuteen liittyviä mahdollisia riskejä.
                        
                     
         
         
            46 artikla
            EGNOSin tarjoamat palvelut
            
               1.   EGNOSin tarjoamiin palveluihin kuuluvat:
               
                           a)
                        
                        
                           EGNOSin avoin palvelu (”EGNOS open service”, EOS), joka tarjotaan perimättä suoria käyttäjämaksuja ja joka tuottaa paikannus- ja aikasynkronointitietoja pääasiassa satelliittinavigoinnin massasovelluksiin, jotka on tarkoitettu kuluttajien käyttöön;
                        
                     
                           b)
                        
                        
                           EGNOSin tietojen jakopalvelu (”EGNOS data access service”, EDAS), joka tarjotaan perimättä suoria käyttäjämaksuja ja tuottaa paikannus- ja aikasynkronointitietoja pääasiassa satelliittinavigoinnin sovelluksiin ammattikäyttöä tai kaupallista käyttöä varten ja tarjoaa paremman suorituskyvyn ja lisäarvoltaan parempaa dataa verrattuna avoimen palvelun kautta saatavaan suorituskykyyn ja dataan;
                        
                     
                           c)
                        
                        
                           ihmishengen turvaava palvelu (”safety-of-life service”, SoL), joka tarjotaan perimättä suoria käyttäjämaksuja ja joka tarjoaa jatkuvuudeltaan, käytettävyydeltään ja tarkkuudeltaan korkeatasoisia paikannus- ja aikasynkronointitietoja, mukaan lukien integriteettitoiminto, jolla voidaan varoittaa käyttäjiä Galileon ja muiden maailmanlaajuisten satelliittinavigointijärjestelmien toimintahäiriöistä tai toleranssialueen ulkopuolisista signaaleista EGNOSin tehostamalla peittoalueella; ihmishengen turvaava palvelu on tarkoitettu pääasiassa käyttäjille, joille turvallisuus on olennaista, varsinkin siviili-ilmailualalla lennonvarmistuspalvelujen yhteydessä ICAOn standardien mukaisesti, tai muilla liikenteen aloilla.
                        
                     
            
               2.   Edellä 1 kohdassa tarkoitetut palvelut on tarjottava ensisijaisesti sillä jäsenvaltioiden alueella, joka sijaitsee maantieteellisesti Euroopassa ja johon tätä asetusta sovellettaessa luetaan Kypros, Azorit, Kanariansaaret ja Madeira, vuoden 2026 loppuun asti.
            
            
               3.   EGNOSin maantieteellinen peittoalue voidaan teknisen toteutettavuuden rajoissa, 34 artiklan 2 kohdassa tarkoitettujen turvallisuusvaatimusten mukaisesti ja, SoL-palvelun osalta, kansainvälisten sopimusten perusteella laajentaa myös muualle maailmaan ja varsinkin ehdokasvaltioiden, yhtenäiseen eurooppalaiseen ilmatilaan osallistuvien kolmansien maiden ja Euroopan naapuruuspolitiikan soveltamisalaan kuuluvien kolmansien maiden alueille.
            
            
               4.   Tämän artiklan 3 kohdassa tarkoitetun EGNOSin maantieteellisen peittoalueen laajentamisen kustannuksia, näitä alueita koskevat toimintakustannukset mukaan lukien, ei saa kattaa 11 artiklassa tarkoitetusta talousarviosta. Komissio tarkastelee muita ohjelmia tai välineitä tällaisten toimien rahoittamiseksi. Laajentaminen ei saa viivästyttää tämän artiklan 1 kohdassa tarkoitettujen palvelujen tarjoamista sillä jäsenvaltioiden alueella, joka sijaitsee maantieteellisesti Euroopassa.
            
         
         
            47 artikla
            Galileon ja EGNOSin täytäntöönpanotoimenpiteet
            Varmistaakseen Galileon ja EGNOSin sujuvan toiminnan ja edistääkseen niiden hyödyntämistä markkinoilla komissio vahvistaa tarvittaessa täytäntöönpanosäädöksillä toimenpiteitä, joilla
            
                        a)
                     
                     
                        hallitaan ja vähennetään Galileon ja EGNOSin toimintaan liittyviä ominaisriskejä etenkin palvelun jatkuvuuden varmistamiseksi;
                     
                  
                        b)
                     
                     
                        määritetään keskeiset päätöksentekovaiheet Galileon ja EGNOSin täytäntöönpanon seurantaa ja arviointia varten;
                     
                  
                        c)
                     
                     
                        määritetään Galileon ja EGNOSin maassa sijaitsevaan infrastruktuuriin kuuluvien keskusten sijainti turvallisuusvaatimusten mukaisesti avointa ja läpinäkyvää menettelyä noudattaen ja varmistetaan niiden toiminta;
                     
                  
                        d)
                     
                     
                        määritetään 45 artiklan 1 kohdan c, e ja f alakohdassa ja 45 artiklan 2 kohdan c alakohdassa tarkoitettuja palveluja koskevat tekniset ja toiminnalliset eritelmät.
                     
                  Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
         
         
            48 artikla
            Yhteensopivuus, yhteentoimivuus ja standardointi
            
               1.   Galileon ja EGNOSin sekä niiden tarjoamien palvelujen on oltava teknisesti yhteensopivia ja yhteentoimivia myös käyttäjien tasolla.
            
            
               2.   Galileon ja EGNOSin sekä niiden tarjoamien palvelujen on oltava yhteensopivia ja yhteentoimivia muiden satelliittinavigointijärjestelmien ja perinteisten radionavigointikeinojen kanssa, jos tarvittavista yhteensopivuus- ja yhteentoimivuusvaatimuksista on määrätty kansainvälisissä sopimuksissa.
            
         
         VII OSASTO
         
            Copernicus
         
         
            I LUKU
         
         
            
               Yleiset säännökset
            
         
         
            49 artikla
            Copernicuksen soveltamisala
            
               1.   Copernicus toteutetaan käyttämällä perustana aiempia investointeja, joita ovat tehneet myös ESAn ja Eumetsatin kaltaiset sidosryhmät, ja hyödyntämällä tarvittaessa kustannustehokkaasti jäsenvaltioiden kansallisia tai alueellisia kapasiteetteja sekä ottamalla huomioon vastaavan datan ja tiedon kaupallisten toimittajien kapasiteetit ja tarve edistää kilpailua ja markkinasovellusten kehittämistä ja maksimoimalla samalla eurooppalaisten käyttäjien mahdollisuudet.
            
            
               2.   Copernicus tarjoaa dataa ja tietoja käyttäen perustana Copernicuksen käyttäjien tarpeita ja maksuttoman, täydellisen ja avoimen datan politiikkaa.
            
            
               3.   Copernicus tukee unionin ja jäsenvaltioiden toimintapolitiikan laatimista, toteuttamista ja seurantaa etenkin ympäristön, ilmastonmuutoksen, merten, merenkulun, ilmakehän, maatalouden ja maaseudun kehittämisen, kulttuuriperinnön säilyttämisen, pelastuspalvelun, infrastruktuurin seurannan, turvallisuuden sekä digitaalitalouden aloilla, ja sen tavoitteena on vähentää edelleen hallinnollista rasitetta.
            
            
               4.   Copernicus käsittää seuraavat elementit:
               
                           a)
                        
                        
                           datan hankinta, johon sisältyvät:
                           
                                       i)
                                    
                                    
                                       Copernicuksen Sentinelien kehittäminen ja käyttäminen;
                                    
                                 
                                       ii)
                                    
                                    
                                       pääsy kolmannen osapuolen avaruudesta tuotettavaan maanhavainnointidataan;
                                    
                                 
                                       iii)
                                    
                                    
                                       pääsy in situ -dataan ja muuhun liitännäisdataan;
                                    
                                 
                     
                           b)
                        
                        
                           datan ja tiedon käsittely Copernicuksen palveluissa, mihin kuuluvilla toiminnoilla tuotetaan arvoa lisäävää tietoa, jolla tuetaan ympäristönseurantaa, raportointia ja vaatimusten noudattamisen varmistamista, pelastustoimintaa ja turvallisuuspalveluja;
                        
                     
                           c)
                        
                        
                           datansaanti ja -jakelu, johon kuuluvilla infrastruktuureilla ja palveluilla varmistetaan Copernicus-datan ja -tietojen haku, katselu, pitkän aikavälin säilyttäminen, saanti, jakelu ja hyödyntäminen käyttäjäystävällisellä tavalla;
                        
                     
                           d)
                        
                        
                           edellä olevan 28 artiklan 5 kohdan mukainen omaksumista käyttäjien keskuudessa, markkinasovellusten kehittämistä ja valmiuksien kehittämistä koskeva komponentti, johon sisältyvillä asianomaisilla toimilla, resursseilla ja palveluilla edistetään Copernicusta sekä Copernicus-dataa ja Copernicus-palveluja sekä toimintaketjun loppupään sovelluksia ja niiden kehitystä kaikilla tasoilla, jotta voidaan maksimoida 4 artiklan 1 kohdassa tarkoitetut yhteiskunnallis-taloudelliset hyödyt ja kerätä ja analysoida Copernicus-käyttäjien tarpeita.
                        
                     
            
               5.   Copernicuksella edistetään havainnointijärjestelmien ja niihin liittyvän tietojenvaihdon kansainvälistä koordinointia, jotta voidaan vahvistaa Copernicuksen globaalia ulottuvuutta ja täydentävyyttä ottaen huomioon kansainväliset sopimukset ja koordinointimenettelyt.
            
         
         
            II LUKU
         
         
            
               Avustuskelpoiset toimet
            
         
         
            50 artikla
            Datan hankkimista koskevat avustuskelpoiset toimet
            Copernicuksen avustuskelpoisiin toimiin kuuluvat seuraavat toimet:
            
                        a)
                     
                     
                        toimet, joilla varmistetaan nykyisten Copernicus Sentinel -hankkeiden parempi jatkuvuus ja kehitetään, laukaistaan, ylläpidetään ja käytetään uusia, seurannan kattavuutta laajentavia Copernicus Sentinel -satelliitteja ja joissa asetetaan etusijalle erityisesti ihmisen toiminnan aiheuttamien hiilidioksidi- ja muiden kasvihuonekaasupäästöjen seurantakapasiteetit, mahdollisuudet napa-alueiden seurantaan ja innovatiivisten ympäristösovellusten mahdollistaminen maa- ja metsätalouden ja vesivarojen ja merien luonnonvarojen hallinnan sekä kulttuuriperinnön aloilla;
                     
                  
                        b)
                     
                     
                        toimet, joilla tarjotaan pääsy Copernicuksen kolmannen osapuolen dataan ja tietoihin, jota Copernicus-palvelujen tuottaminen edellyttää tai jota unionin toimielimet, virastot, hajautetut virastot ja, tapauksen mukaan ja kun se on kustannustehokasta, kansalliset tai alueelliset julkiset elimet käyttävät;
                     
                  
                        c)
                     
                     
                        toimet, joilla tarjotaan pääsy Copernicus in situ -dataan ja muuhun liitännäisdataan, jota Copernicus-datan ja Copernicus-tietojen tuottaminen, kalibrointi ja validointi edellyttävät, ja koordinoidaan dataan pääsyä, mukaan lukien tapauksen mukaan ja kun se on kustannustehokasta olemassa olevien kansallisten kapasiteettien käyttö ja päällekkäisyyksien välttäminen.
                     
                  
         
            51 artikla
            Copernicus-palveluiden avustuskelpoiset toimet
            
               1.   Copernicus-palveluiden avustuskelpoisiin toimiin sisältyvät:
               
                           a)
                        
                        
                           ympäristönseuranta- ja raportointipalvelut sekä vaatimusten noudattamisen varmistamista koskevat palvelut, joihin kuuluvat:
                           
                                       i)
                                    
                                    
                                       ilmakehän maailmanlaajuinen seuranta, jolla tarjotaan ilmanlaatua koskevaa tietoa, painopisteenä Euroopan taso, sekä tietoa ilmakehän koostumuksesta;
                                    
                                 
                                       ii)
                                    
                                    
                                       meriympäristön seuranta, jolla tarjotaan tietoa valtamerien, merien ja rannikkoalueiden ekosysteemien tilasta ja kehityksestä, niiden resursseista ja käytöstä;
                                    
                                 
                                       iii)
                                    
                                    
                                       maakartoitus ja maatalousmaan seuranta, joilla tarjotaan tietoa maanpeitteestä, maankäytöstä ja maankäytön muutoksesta, kulttuuriperintökohteista, maan liikkumisesta, kaupunkialueista, sisävesien määrästä ja laadusta, metsistä, maataloudesta ja muista luonnonvaroista, biodiversiteetistä ja kryosfääristä;
                                    
                                 
                                       iv)
                                    
                                    
                                       ilmastonmuutoksen seuranta, jolla tarjotaan tietoa ihmisen toiminnan aiheuttamista hiilidioksidi- ja muista kasvihuonekaasupäästöistä ja niiden nieluista, olennaisista ilmastomuuttujista, ilmastoa koskevista uusanalyyseistä, kausiennusteista, ilmastoennusteista ja syy-seuraussuhteista, muutoksista napa-alueilla sekä asiaankuuluvista ajallisista ja alueellisista indikaattoreista;
                                    
                                 
                     
                           b)
                        
                        
                           hätätilanteiden hallintapalvelu, jolla tarjotaan tietoa tueksi pelastusviranomaisille ja yhteistoiminnassa niiden kanssa ja tuetaan pelastuspalvelu- ja hätäapuoperaatioita (esimerkiksi varhaisvaroitustoimien ja kriisinhallintakapasiteettien parantaminen) ja ehkäisy- ja valmiustoimia (riski- ja jälkihoitoanalyysit) erityyppisten katastrofien yhteydessä;
                        
                     
                           c)
                        
                        
                           turvallisuuspalvelu, jolla tuetaan unionin ja sen ulkorajojen valvontaa, merialueiden valvontaa, unionin ulkoisia toimia unionin turvallisuushaasteisiin vastaamisen yhteydessä sekä yhteisen ulko- ja turvallisuuspolitiikan tavoitteita ja toimia.
                        
                     
            
               2.   Komissio varmistaa tarvittaessa ulkoisten riippumattomien asiantuntijoiden tukemana Copernicus-palvelujen oleellisuuden:
               
                           a)
                        
                        
                           validoimalla käyttäjäyhteisöjen ilmoittamien vaatimusten teknisen toteutettavuuden ja tarkoituksenmukaisuuden;
                        
                     
                           b)
                        
                        
                           arvioimalla ehdotetut ja toteutetut keinot ja ratkaisut käyttäjäyhteisöjen vaatimuksiin vastaamiseksi ja ohjelman tavoitteiden saavuttamiseksi.
                        
                     
         
         
            52 artikla
            Datan ja tietojen saannin ja jakelun avustuskelpoiset toimet
            
               1.   Copernicus sisältää toimia, joilla tarjotaan parannettu pääsy kaikkeen Copernicus-dataan ja Copernicus-tietoihin sekä tarjotaan tarvittaessa kyseisten datan ja tietojen jakelua, saantia ja käyttöä edistäviä lisäinfrastruktuureja ja -palveluja.
            
            
               2.   Kun kyseessä ovat delegoidun asetuksen (EU) N:o 1159/2013 12–16 artiklan mukaisesti turvallisuuden kannalta arkaluonteiset Copernicus-data ja Copernicus-tiedot, komissio voi antaa kyseisten datan ja tietojen hankinnan, hankkimisen valvonnan, saannin ja jakelun yhden tai useamman luotetun tahon tehtäväksi. Tällaisten tahojen on perustettava hyväksyttyjen käyttäjien rekisteri ja pidettävä sitä yllä ja noudatettava eriytettyä työnkulkua myöntäessään pääsyn rajoitettuun dataan.
            
         
         
            III LUKU
         
         
            
               Copernicuksen datapolitiikka
            
         
         
            53 artikla
            Copernicus-dataa ja Copernicus-tietoja koskeva politiikka
            
               1.   Copernicus-data ja Copernicus-tiedot tarjotaan Copernicus-käyttäjille noudattaen seuraavaa täydellisen, maksuttoman ja avoimen datan politiikkaa:
               
                           a)
                        
                        
                           Copernicus-käyttäjät voivat maksuttomasti ja maailmanlaajuisesti jäljentää, jakaa, tiedottaa yleisölle, mukauttaa ja muuttaa kaikkia Copernicus-dataa ja Copernicus-tietoja ja yhdistää niitä muun datan ja tiedon kanssa;
                        
                     
                           b)
                        
                        
                           täydellisen, maksuttoman ja avoimen datan politiikka sisältää seuraavat rajoitukset:
                           
                                       i)
                                    
                                    
                                       Copernicus-datan ja Copernicus-tietojen formaatteja, oikea-aikaisuutta ja levittämistä koskevat tekijät määritellään ennalta;
                                    
                                 
                                       ii)
                                    
                                    
                                       Copernicus-tietojen tuottamisessa käytettävää Copernicuksen kolmannen osapuolen dataa ja tietoja ja kolmannen osapuolen tietoja koskevia lisenssiehtoja on noudatettava soveltuvin osin;
                                    
                                 
                                       iii)
                                    
                                    
                                       34 artiklan 2 kohdassa tarkoitetuista yleisistä turvallisuusvaatimuksista johtuvat turvallisuusrajoitukset;
                                    
                                 
                                       iv)
                                    
                                    
                                       Copernicus-dataa ja Copernicus-tietoja tuottavan tai saataville asettavan järjestelmän ja itse datan suojaaminen häiriöiden vaaralta on varmistettava;
                                    
                                 
                                       v)
                                    
                                    
                                       on varmistettava, että suojataan eurooppalaisten käyttäjien luotettava pääsy Copernicus-dataan ja Copernicus-tietoihin.
                                    
                                 
                     
            
               2.   Komissio antaa 105 artiklan mukaisesti delegoituja säädöksiä, joilla täydennetään tämän artiklan 1 kohdassa vahvistettuja erityisiä säännöksiä Copernicus-datan ja Copernicus-tietojen saantia ja käyttöä koskevien eritelmien, ehtojen ja menettelyjen määrittämiseksi.
            
            
               3.   Tämän artiklan nojalla annettaviin delegoituihin säädöksiin sovelletaan 106 artiklassa säädettyä menettelyä, kun tämä on tarpeen erittäin pakottavista kiireellisyyssyistä.
            
            
               4.   Komissio myöntää Copernicus-datan ja Copernicus-tietojen saantia ja käyttöä koskevat lisenssit ja vahvistaa niitä koskevat huomautukset, mukaan lukien nimeämistä koskevat lausekkeet, noudattaen Copernicuksen datapolitiikkaa, sellaisena kuin siitä säädetään tässä asetuksessa ja 2 kohdan nojalla annetuissa sovellettavissa delegoiduissa säädöksissä.
            
         
         VIII OSASTO
         
            OHJELMAN MUUT KOMPONENTIT
         
         
            I LUKU
         
         
            
               Avaruustilannetietoisuus (SSA)
            
         
         
            1 jakso
         
         
            
               Avaruusesineiden valvonta ja seuranta (SST-osakomponentti)
            
         
         
            54 artikla
            SST-osakomponentin soveltamisala
            
               1.   SST-osakomponentilla tuetaan seuraavia toimintoja:
               
                           a)
                        
                        
                           maahan ja avaruuteen sijoitettujen jäsenvaltioiden SST-ilmaisimien, mukaan lukien ESAssa tai unionin yksityisellä sektorilla kehitetyt ilmaisimet ja jäsenvaltioissa käytetyt unionin ilmaisimet, muodostaman verkoston perustaminen, kehittäminen ja toiminta; verkoston tarkoituksena on avaruusesineiden valvonta ja seuranta ja eurooppalaisen avaruusesineluettelon tuottaminen;
                        
                     
                           b)
                        
                        
                           SST-datan käsittely ja analysointi kansallisella tasolla SST-tietojen ja 55 artiklan 1 kohdassa tarkoitettujen SST-palvelujen tuottamiseksi;
                        
                     
                           c)
                        
                        
                           asetuksen 55 artiklan 1 kohdassa tarkoitettujen SST-palvelujen tarjoaminen 56 artiklassa tarkoitetuille käyttäjille;
                        
                     
                           d)
                        
                        
                           sellaisten aloitteiden seuranta, joilla edistetään avaruusalusten hävittämiseen niiden operatiivisen käyttöiän lopussa liittyvän teknologian ja avaruusromun ehkäisemiseen ja eliminoimiseen liittyvien teknologisten järjestelmien kehittämistä ja käyttöönottoa, sekä avaruusliikenteen hallinnan kansainvälisten aloitteiden seuranta, ja synergiaan pyrkiminen näiden aloitteiden kanssa.
                        
                     
            
               2.   SST-osakomponentilla tarjotaan myös teknistä ja hallinnollista apua, jolla varmistetaan siirtyminen ohjelman ja päätöksellä N:o 541/2014/EU perustetun SST-tukikehyksen välillä.
            
         
         
            55 artikla
            SST-palvelut
            
               1.   SST-palveluihin sisältyvät seuraavat palvelut:
               
                           a)
                        
                        
                           avaruusalusten välisten tai avaruusalusten ja avaruusromun välisten törmäysten riskinarviointi ja mahdollinen hälytysten antaminen törmäysten välttämiseksi avaruusalusoperaatioiden laukaisuvaiheen, kiertoradalle siirtymisvaiheen, kiertoradalle nostamisvaiheen ja kiertoradalla toimimisvaiheen aikana sekä käytöstäpoistovaiheiden aikana;
                        
                     
                           b)
                        
                        
                           kiertoradalla tapahtuvien pirstoutumisten, rikkoutumisten tai törmäysten havaitseminen ja kuvaus;
                        
                     
                           c)
                        
                        
                           avaruusesineiden ja avaruusromun valvomattomaan maan ilmakehään paluuseen liittyvä riskinarviointi sekä siihen liittyvien tietojen tuottaminen, mukaan lukien mahdollisen maahan iskeytymisen ajankohdan ja todennäköisen iskeytymispaikan arviointi;
                        
                     
                           d)
                        
                        
                           toimintojen kehittäminen valmisteltaessa
                           
                                       i)
                                    
                                    
                                       avaruusromun vähentämistä, jotta voidaan vähentää sen syntymistä; ja
                                    
                                 
                                       ii)
                                    
                                    
                                       avaruusromun saneerausta hallitsemalla nykyistä avaruusromua.
                                    
                                 
                     
            
               2.   SST-palvelut ovat maksuttomia ja saatavilla aina ja keskeytyksettä, ja ne on mukautettu 56 artiklassa tarkoitettujen SST-käyttäjien tarpeisiin.
            
            
               3.   SST-osakomponenttiin osallistuvat jäsenvaltiot, komissio ja tarvittaessa 59 artiklan 1 kohdassa tarkoitettu SST-palvelupiste eivät ole korvausvastuussa
               
                           a)
                        
                        
                           vahingoista, jotka aiheutuvat SST-palvelujen puuttumisesta tai keskeytymisestä;
                        
                     
                           b)
                        
                        
                           SST-palvelujen tarjoamisen viiveistä;
                        
                     
                           c)
                        
                        
                           SST-palvelujen kautta tuotettujen tietojen epätarkkuudesta;
                        
                     
                           d)
                        
                        
                           SST-palvelujen tarjoamisen johdosta toteutetuista toimista.
                        
                     
         
         
            56 artikla
            SST:n käyttäjät
            
               1.   Unionin SST:n käyttäjiä ovat
               
                           a)
                        
                        
                           SST:n ydinkäyttäjät: jäsenvaltiot, EUH, komissio, neuvosto, avaruusohjelmavirasto sekä unioniin sijoittautuneet julkiset ja yksityiset avaruusalusten omistajat ja operaattorit;
                        
                     
                           b)
                        
                        
                           SST:n muut kuin ydinkäyttäjät: muut unioniin sijoittautuneet julkiset ja yksityiset yhteisöt.
                        
                     SST:n ydinkäyttäjillä on pääsy kaikkiin 55 artiklan 1 kohdassa tarkoitettuihin SST-palveluihin.
               SST:n muilla kuin ydinkäyttäjillä voi olla pääsy 55 artiklan 1 kohdan b, c ja d alakohdassa tarkoitettuihin SST-palveluihin.
            
            
               2.   Kansainvälisiä SST:n käyttäjiä ovat kolmannet maat, kansainväliset järjestöt, joiden päätoimipaikka ei ole unionissa, ja yksityiset yhteisöt, jotka eivät ole sijoittautuneet unioniin. Niillä on pääsy 55 artiklan 1 kohdan d alakohdassa tarkoitettuihin SST-palveluihin seuraavin edellytyksin:
               
                           a)
                        
                        
                           kolmansilla mailla ja kansainvälisillä järjestöillä, joiden päätoimipaikka ei ole unionissa, voi olla pääsy SST-palveluihin 8 artiklan 2 kohdan mukaisesti;
                        
                     
                           b)
                        
                        
                           yksityisillä yhteisöillä, jotka eivät ole sijoittautuneet unioniin, voi olla pääsy SST-palveluihin, jos unioni on tehnyt 8 artiklan 2 kohdan mukaisesti sen kolmannen maan kanssa, johon ne ovat sijoittautuneet, kansainvälisen sopimuksen, jolla niille myönnetään tällainen pääsy.
                        
                     Kansainvälistä sopimusta ei vaadita pääsyyn 55 artiklan 1 kohdan a, b ja c alakohdassa tarkoitettuihin yleisesti saatavilla oleviin SST-palveluihin.
            
            
               3.   Komissio voi hyväksyä täytäntöönpanosäädöksillä SST-palveluihin pääsyä ja asiaankuuluvia menettelyjä koskevat yksityiskohtaiset säännökset. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
         
         
            57 artikla
            Jäsenvaltioiden osallistuminen SST-osakomponenttiin
            
               1.   Jäsenvaltioiden, jotka ovat halukkaita osallistumaan 55 artiklan 1 kohdassa tarkoitettujen kaikki kiertoradat kattavien SST-palvelujen tarjoamiseen, on toimitettava komissiolle yksi yhteinen ehdotus, josta käy ilmi, että seuraavat kriteerit täyttyvät:
               
                           a)
                        
                        
                           omistajuus tai käyttöoikeus, joka koskee joko asianmukaisia SST-osakomponentin käytettävissä olevia SST-ilmaisimia sekä henkilöresursseja niiden käyttämiseksi tai asianmukaisia operatiivisen analyysin ja datan käsittelyn valmiuksia, jotka on tarkoitettu erityisesti SST:tä varten ja jotka ovat SST-osakomponentin käytettävissä;
                        
                     
                           b)
                        
                        
                           kutakin SST-resurssia koskeva alustava turvallisuusriskinarviointi, jonka asianomainen jäsenvaltio on tehnyt ja validoinut;
                        
                     
                           c)
                        
                        
                           tämän asetuksen 54 artiklassa säädettyjen toimien toteuttamista koskeva toimintasuunnitelma, jossa otetaan huomioon päätöksen N:o 541/2014/EU 6 artiklan nojalla vahvistettu koordinointisuunnitelma;
                        
                     
                           d)
                        
                        
                           eri toimien jakautuminen tämän asetuksen 58 artiklan nojalla nimettyjen asiantuntijaryhmien kesken;
                        
                     
                           e)
                        
                        
                           tämän asetuksen 4 artiklassa tarkoitettujen tavoitteiden saavuttamisen kannalta välttämätöntä datan jakamista koskevat säännöt.
                        
                     Kunkin jäsenvaltion, joka on halukas osallistumaan SST-palvelujen tarjoamiseen, on erikseen osoitettava ensimmäisen alakohdan a ja b alakohdassa säädettyjen kriteerien täyttyminen.
               Kunkin jäsenvaltion, joka on halukas osallistumaan SST-palvelujen toimittamiseen, on osoitettava yhteisesti ensimmäisen alakohdan c, d ja e alakohdassa säädettyjen kriteerien täyttyminen.
            
            
               2.   Tämän artiklan 1 kohdan ensimmäisen alakohdan a ja b alakohdassa tarkoitetut kriteerit on katsottava täyttyneiksi sellaisten SST-osakomponenttiin osallistuvien jäsenvaltioiden tapauksessa, joiden nimetyt kansalliset yhteisöt ovat päätöksen N:o 541/2014/EU 7 artiklan 3 kohdan nojalla perustetun konsortion jäseniä 12 päivänä toukokuuta 2021.
            
            
               3.   Jos 1 kohdan mukaista yhteistä ehdotusta ei ole toimitettu tai jos komissio katsoo, ettei toimitettu yhteinen ehdotus täytä 1 kohdassa tarkoitettuja kriteerejä, vähintään viisi jäsenvaltiota voivat tehdä komissiolle uuden yhteisen ehdotuksen, jossa osoitetaan 1 kohdassa tarkoitettujen kriteereiden täyttyminen.
            
            
               4.   Komissio voi hyväksyä täytäntöönpanosäädöksillä tämän artiklan 1–3 kohdassa tarkoitettuja menettelyjä ja osatekijöitä koskevat yksityiskohtaiset säännökset. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
         
         
            58 artikla
            Jäsenvaltioiden SST-osakomponenttiin osallistumista koskeva organisatorinen kehys
            
               1.   Kunkin jäsenvaltion, joka on toimittanut ehdotuksen, jonka komissio on katsonut 57 artiklan 1 kohdan vaatimusten mukaiseksi, tai jotka komissio on valinnut 57 artiklan 3 kohdassa tarkoitetun menettelyn mukaisesti, on nimettävä alueelleen sijoittautunut kansallinen perustajayhteisö edustamaan sitä. Nimetyn kansallisen perustajayhteisön on oltava jäsenvaltion viranomainen tai julkista valtaa käyttävä elin.
            
            
               2.   Tämän artiklan 1 kohdan mukaisesti nimettyjen kansallisten perustajayhteisöjen on tehtävä sopimus, jolla perustetaan SST-kumppanuus, jäljempänä ’SST-kumppanuussopimus’, ja jossa määrätään 54 artiklassa tarkoitettujen toimien toteuttamiseksi tehtävää yhteistyötä koskevista säännöistä ja mekanismeista. SST-kumppanuussopimukseen on erityisesti sisällyttävä 57 artiklan 1 kohdan c, d ja e alakohdassa mainitut osatekijät sekä riskinhallintarakenteen perustaminen, jotta voidaan varmistaa SST-datan ja SST-tietojen käyttöä ja suojattua vaihtamista koskevien säännösten täytäntöönpano.
            
            
               3.   Kansallisten perustajayhteisöjen on kehitettävä korkealaatuisia unionin SST-palveluja monivuotisen suunnitelman, asiaankuuluvien keskeisten tulosindikaattoreiden sekä käyttäjien vaatimusten mukaisesti ja käyttäen perustana tämän artiklan 6 kohdassa tarkoitettujen asiantuntijaryhmien toimintaa. Komissio voi hyväksyä täytäntöönpanosäädöksillä monivuotisen suunnitelman ja keskeiset tulosindikaattorit. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
            
               4.   Kansallisten perustajayhteisöjen on kehitettävä olemassa olevien ja mahdollisten tulevien ilmaisimien verkosto, jotta ilmaisimien käyttö olisi koordinoitua ja optimaalista pitäen silmällä yhteisen eurooppalaisen luettelon laatimista ja ajan tasalla pitämistä, sanotun vaikuttamatta jäsenvaltioiden oikeuksiin kansallisen turvallisuuden alalla.
            
            
               5.   SST-osakomponenttiin osallistuvien jäsenvaltioiden on suoritettava turvallisuusjärjestelyjen hyväksyminen 34 artiklan 2 kohdassa tarkoitettujen yleisten turvallisuusvaatimusten perusteella.
            
            
               6.   SST-osakomponenttiin osallistuvien jäsenvaltioiden on nimettävä asiantuntijaryhmiä vastaamaan eri SST-toimiin liittyvistä erityiskysymyksistä. Asiantuntijaryhmien on oltava pysyviä, ja ryhmät nimenneiden jäsenvaltioiden kansallisten perustajayhteisöjen on vastattava niiden hallinnoinnista ja henkilöresursseista; asiantuntijaryhmiin voi kuulua asiantuntijoita jokaisesta kansallisesta perustajayhteisöstä.
            
            
               7.   Kansallisten perustajayhteisöjen ja asiantuntijaryhmien on varmistettava SST-datan, SST-tietojen ja SST-palvelujen suojaaminen.
            
            
               8.   Komissio hyväksyy täytäntöönpanosäädöksillä yksityiskohtaiset säännöt jäsenvaltioiden SST-osakomponenttiin osallistumista koskevan organisatorisen kehyksen toiminnasta. Sääntöjen tulee kattaa myös jäsenvaltioiden ottaminen myöhemmin mukaan tämän artiklan 2 kohdassa tarkoitettuun SST-kumppanuussopimukseen. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
         
         
            59 artikla
            SST-palvelupiste
            
               1.   Komissio valitsee SST-palvelupisteen ottaen huomioon kansallisten perustajayhteisöjen suosituksen ja käyttäen valintaperusteena parasta turvallisuusalan ja palvelujen tarjoamisen asiantuntemusta. SST-palvelupisteen tehtävänä on:
               
                           a)
                        
                        
                           tarjota tarvittavat suojatut rajapinnat SST-tietojen keskittämistä, tallentamista ja 56 artiklassa tarkoitettujen SST-käyttäjien saataville asettamista varten sekä varmistaa samalla tietojen asianmukainen käsittely ja jäljitettävyys;
                        
                     
                           b)
                        
                        
                           raportoida SST-palvelujen suorituskyvystä 58 artiklan 2 kohdassa tarkoitetulle SST-kumppanuudelle ja komissiolle;
                        
                     
                           c)
                        
                        
                           kerätä 58 artiklan 2 kohdassa tarkoitetulta SST-kumppanuudelta tarvittavaa palautetta, jotta varmistetaan palvelujen tarvittava mukauttaminen SST-käyttäjien odotuksiin;
                        
                     
                           d)
                        
                        
                           tukea ja edistää SST-palvelujen käyttöä ja kannustaa käyttämään palveluja.
                        
                     
            
               2.   Kansallisten perustajayhteisöjen on sovittava tarvittavista täytäntöönpanojärjestelyistä SST-palvelupisteen kanssa.
            
         
         
            2 jakso
         
         
            
               SWE- ja NEO-osakomponentit
            
         
         
            60 artikla
            Avaruussäätä (SWE) koskevat toimet
            
               1.   Avaruussäätä koskevilla osakomponenteilla voidaan tukea seuraavia toimia:
               
                           a)
                        
                        
                           käyttäjien tarpeiden arviointi ja yksilöinti 2 kohdan b alakohdassa määritetyillä osa-alueilla, jotta pystytään vahvistamaan tarjottavat avaruussääpalvelut;
                        
                     
                           b)
                        
                        
                           avaruussääpalvelujen tarjoaminen avaruussääpalvelujen käyttäjille näiden yksilöityjen tarpeiden ja teknisten vaatimusten mukaisesti.
                        
                     
            
               2.   Avaruussääpalveluja on oltava saatavilla aina ja keskeytyksettä. Komissio valitsee kyseiset palvelut täytäntöönpanosäädöksillä seuraavien sääntöjen mukaisesti:
               
                           a)
                        
                        
                           komissio asettaa unionin tasolla tarjottavat avaruussääpalvelut tärkeysjärjestykseen käyttäjien tarpeiden, palvelujen teknologisen valmiuden sekä riskinarvioinnin tulosten mukaan;
                        
                     
                           b)
                        
                        
                           avaruussääpalveluilla voidaan tukea pelastuspalvelutoimia ja useiden eri osa-alueiden, kuten avaruus, liikenne, maailmanlaajuiset satelliittinavigointijärjestelmät, sähköverkot ja viestintä, suojelua.
                        
                     Nämä täytäntöönpanosäädökset hyväksytään 107 artiklan 2 kohdassa tarkoitettua neuvoa-antavaa menettelyä noudattaen.
            
            
               3.   Avaruussääpalveluja tarjoavat julkiset tai yksityiset yhteisöt valitaan ehdotuspyynnön perusteella.
            
         
         
            61 artikla
            Maapallon lähelle tulevia kohteita (NEO) koskevat toimet
            
               1.   NEO-osakomponenteilla voidaan tukea seuraavia toimia:
               
                           a)
                        
                        
                           kuvaus jäsenvaltioiden kapasiteetteja maapallon lähelle tulevien kohteiden havaitsemiseen ja seurantaan;
                        
                     
                           b)
                        
                        
                           jäsenvaltioiden laitosten ja tutkimuskeskusten verkostoitumisen edistäminen;
                        
                     
                           c)
                        
                        
                           jäljempänä 2 kohdassa tarkoitetun palvelun kehittäminen;
                        
                     
                           d)
                        
                        
                           sellaisen nopean toiminnan vakiopalvelun kehittäminen, joka kykenee luonnehtimaan äskettäin havaitut maapallon lähelle tulevat kohteet;
                        
                     
                           e)
                        
                        
                           maapallon lähelle tulevia kohteita koskevan eurooppalaisen luettelon laatiminen.
                        
                     
            
               2.   Komissio voi vastuualueellaan ottaa käyttöön menettelyjä, joilla koordinoidaan YK:n asiaankuuluvien elinten kanssa unionin ja kansallisten pelastusviranomaisten toimia, kun havaitaan, että maapallon lähelle tuleva kohde lähestyy maata.
            
         
         
            II LUKU
         
         
            
               Valtiollinen satelliittiviestintäjärjestelmä (GOVSATCOM)
            
         
         
            62 artikla
            GOVSATCOMin soveltamisala
            GOVSATCOM-komponentissa yhdistetään satelliittiviestintäkapasiteetit ja -palvelut ja muodostetaan yhteinen unionin satelliittiviestintäkapasiteettien ja -palvelujen kokonaisuus asianmukaisine turvallisuusvaatimuksineen. Tähän komponenttiin kuuluvat:
            
                        a)
                     
                     
                        jäljempänä 67 artiklassa tarkoitetun maasegmentti-infrastruktuurin ja 102 artiklan 2 kohdassa tarkoitetun mahdollisen avaruusinfrastruktuurin kehittäminen, rakentaminen ja toiminta;
                     
                  
                        b)
                     
                     
                        GOVSATCOMin palvelujen tarjoamista varten tarvittavien valtiollisten ja kaupallisten satelliittiviestintäkapasiteettien, palvelujen sekä käyttäjälaitteiden hankinta;
                     
                  
                        c)
                     
                     
                        tarvittavat toimenpiteet GOVSATCOMin käyttäjälaitteiden yhteentoimivuuden ja standardoinnin edistämiseksi.
                     
                  
         
            63 artikla
            GOVSATCOM-kapasiteetit ja -palvelut
            
               1.   GOVSATCOM-kapasiteettien ja -palvelujen tarjoaminen on varmistettava tämän artiklan 3 kohdassa tarkoitetun palvelukokonaisuuden mukaisesti ja noudattaen tämän artiklan 2 kohdassa tarkoitettuja toiminnallisia vaatimuksia, 34 artiklan 2 kohdassa tarkoitettuja erityisiä GOVSATCOM-turvallisuusvaatimuksia ja 66 artiklassa tarkoitettuja jakamis- ja priorisointisääntöjä.
               GOVSATCOM-kapasiteettien ja -palvelujen käyttö on maksutonta toimielinkäyttäjille ja valtiollisille käyttäjille, ellei komissio määrittele hinnoittelupolitiikkaa 66 artiklan 2 kohdan mukaisesti.
            
            
               2.   Komissio hyväksyy täytäntöönpanosäädöksillä GOVSATCOM-palveluja koskevat toiminnalliset vaatimukset, jotka ovat muodoltaan GOVSATCOMin käyttötilanteita koskevia teknisiä eritelmiä, jotka liittyvät erityisesti kriisinhallintaan, valvontaan ja keskeisen infrastruktuurin hallintaan, mukaan lukien diplomaattiset viestintäverkot. Kyseiset toiminnalliset vaatimukset perustuvat GOVSATCOMin käyttäjien vaatimusten yksityiskohtaiseen analysoitiin, minkä lisäksi niissä otetaan huomioon olemassa olevista käyttäjälaitteista ja verkostoista johtuvat vaatimukset. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
            
               3.   Komissio hyväksyy täytäntöönpanosäädöksillä GOVSATCOM-palveluja koskevan palvelukokonaisuuden, joka on muodoltaan luettelo satelliittiviestintäkapasiteettien ja -palvelujen ja niiden ominaisuuksien luokista, mukaan lukien maantieteellinen kattavuus, taajuus, kaistanleveys, käyttäjälaitteet ja turvaominaisuudet. Palvelukokonaisuudessa on otettava huomioon olemassa olevat kaupallisesti saatavilla olevat palvelut, jotta ei aiheuteta kilpailun vääristymistä sisämarkkinoilla. Kyseisiä täytäntöönpanosäädöksiä päivitetään säännöllisesti, ja ne perustuvat tämän artiklan 1 kohdassa tarkoitettuihin toiminnallisiin vaatimuksiin ja turvallisuusvaatimuksiin, ja niissä asetetaan etusijalle käyttäjille tarjotut palvelut näiden merkityksellisyyden ja kriittisyyden mukaan. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
            
               4.   GOVSATCOMin käyttäjillä on pääsy tämän artiklan 3 kohdassa tarkoitetussa palvelukokonaisuudessa lueteltuihin kapasiteetteihin ja palveluihin. Pääsy tarjotaan 67 artiklan 1 kohdassa tarkoitettujen GOVSATCOM-keskittymien kautta.
            
         
         
            64 artikla
            Satelliittiviestintäkapasiteettien ja -palvelujen tarjoajat
            Seuraavat yhteisöt voivat tarjota satelliittiviestintäkapasiteetteja ja -palveluja GOVSATCOMin yhteydessä:
            
                        a)
                     
                     
                        jäljempänä 68 artiklassa tarkoitetut GOVSATCOMin osallistujat; ja
                     
                  
                        b)
                     
                     
                        oikeushenkilöt, joilla on GOVSATCOM-komponenttia koskeviin, 34 artiklan 2 kohdassa tarkoitettuihin yleisiin turvallisuusvaatimuksiin perustuva asianmukainen hyväksyntä tarjota satelliittiviestintäkapasiteetteja tai -palveluja 37 artiklassa tarkoitetun turvallisuusjärjestelyjen hyväksyntämenettelyn mukaisesti.
                     
                  
         
            65 artikla
            GOVSATCOMin käyttäjät
            
               1.   Seuraavat yhteisöt voivat olla GOVSATCOMin käyttäjiä edellyttäen, että niille on annettu hätätilanteiden ja turvallisuuden kannalta kriittisten toimien, operaatioiden ja infrastruktuurien valvontaan tai hallintaan liittyviä tehtäviä:
               
                           a)
                        
                        
                           unioni tai jäsenvaltion viranomainen tai julkista valtaa käyttävä elin;
                        
                     
                           b)
                        
                        
                           luonnollinen henkilö tai oikeushenkilö, joka toimii tämän kohdan a alakohdassa tarkoitetun yhteisön puolesta ja sen valvonnassa.
                        
                     
            
               2.   Tämän artiklan 1 kohdassa tarkoitetuilla GOVSATCOMin käyttäjillä on oltava 68 artiklassa tarkoitetun osallistujan antama asianmukainen lupa käyttää GOVSATCOM-kapasiteetteja ja -palveluja, ja niiden on noudatettava 34 artiklan 2 kohdassa tarkoitettuja yleisiä turvallisuusvaatimuksia, jotka on määritelty GOVSATCOMia varten.
            
         
         
            66 artikla
            Yhteiskäyttö ja priorisointi
            
               1.   Satelliittiviestintäkapasiteettien ja -palvelujen sekä käyttäjälaitteiden muodostaman kokonaisuuden yhteiskäyttö ja priorisointi GOVSATCOMin 68 artiklassa tarkoitettujen osallistujien välillä on toteutettava käyttämällä perustana käyttäjien turvallisuusriskien analyysiä. Analyysissa on otettava huomioon olemassa oleva viestintäinfrastruktuuri ja käytettävissä olevat nykyiset valmiudet sekä niiden maantieteellinen kattavuus unionin ja kansallisella tasolla. GOVSATCOMin käyttäjät on kyseisen yhteiskäytön ja priorisoinnin yhteydessä asetettava tärkeysjärjestykseen merkityksellisyyden ja kriittisyyden mukaan.
            
            
               2.   Komissio hyväksyy täytäntöönpanosäädöksillä satelliittiviestintäkapasiteettien, palvelujen ja käyttäjälaitteiden yhteiskäyttöä ja priorisointia koskevat yksityiskohtaiset säännöt ottaen huomioon ennakoidun kysynnän eri GOVSATCOMin käyttötilanteissa, kyseisiin käyttötilanteisiin liittyvien turvallisuusriskien analyysin sekä tapauksen mukaan kustannustehokkuuden.
               Määritellessään näiden sääntöjen hinnoittelupolitiikkaa komissio varmistaa, etteivät GOVSATCOM-kapasiteetit ja -palvelut vääristä markkinoita ja ettei GOVSATCOM-kapasiteeteista ole pulaa.
               Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
            
            
               3.   Kun on kyse GOVSATCOMin käyttäjistä, jotka ovat saaneet luvan samalta GOVSATCOMin osallistujalta, kyseisen GOVSATCOMin osallistujan on määritettävä ja pantava täytäntöön niiden välinen satelliittiviestintäkapasiteettien ja -palvelujen yhteiskäyttö ja priorisointi.
            
         
         
            67 artikla
            Maasegmentin infrastruktuuri ja toiminta
            
               1.   Maasegmentin on sisällettävä tarvittava infrastruktuuri, joka mahdollistaa 66 artiklan mukaisen palvelujen tarjoamisen käyttäjille, erityisesti tämän komponentin yhteydessä hankittavat GOVSATCOM-keskittymät, joiden kautta GOVSATCOMin käyttäjät yhdistetään satelliittiviestintäkapasiteettien ja -palvelujen tarjoajiin. Maasegmentin ja sen toiminnan on oltava GOVSATCOMia varten määriteltyjen 34 artiklan 2 kohdassa tarkoitettujen yleisten turvallisuusvaatimusten mukaisia.
            
            
               2.   Komissio määrittää täytäntöönpanosäädöksillä maasegmentti-infrastruktuurin sijainnin. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen, eivätkä ne saa vaikuttaa jäsenvaltion oikeuteen päättää olla ottamatta tällaista infrastruktuuria alueelleen.
            
         
         
            68 artikla
            GOVSATCOMin osallistujat ja toimivaltaiset viranomaiset
            
               1.   Jäsenvaltiot, neuvosto, komissio ja EUH ovat GOVSATCOMin osallistujia, kun ne myöntävät luvan GOVSATCOM-käyttäjille tai tarjoavat satelliittiviestintäkapasiteetteja tai maasegmentin sijoituspaikkoja tai osan maasegmentin laitteistosta.
               Jos neuvosto, komissio tai EUH myöntää luvan GOVSATCOMin käyttäjille tai tarjoaa satelliittiviestintäkapasiteetteja tai maasegmentin sijoituspaikkoja tai osan maasegmentin laitteistosta jäsenvaltion alueella, lupa tai tarjoaminen ei saa loukata kyseisen jäsenvaltion valtiosääntöön sisältyviä puolueettomuutta tai liittoutumattomuutta koskevia säännöksiä.
            
            
               2.   Unionin virastoista voi tulla GOVSATCOMin osallistujia, vain sikäli kuin niiden tehtävien täyttäminen edellyttää tätä ja kyseisen erillisviraston ja sitä valvovan unionin elimen välillä tehdyssä hallinnollisessa sopimuksessa määritettyjen yksityiskohtaisten sääntöjen mukaisesti.
            
            
               3.   Kolmansista maista ja kansainvälisistä järjestöistä voi tulla GOVSATCOMin osallistujia 7 artiklan mukaisesti.
            
            
               4.   Jokaisen GOVSATCOMin osallistujan on nimettävä yksi GOVSATCOM-vastuuviranomainen.
            
            
               5.   GOVSATCOM-vastuuviranomainen varmistaa, että
               
                           a)
                        
                        
                           palvelujen käyttö on sovellettavien turvallisuusvaatimusten mukaista;
                        
                     
                           b)
                        
                        
                           GOVSATCOMin käyttäjien käyttöoikeudet määritellään ja niitä hallinnoidaan;
                        
                     
                           c)
                        
                        
                           käyttäjälaitteita ja niihin liittyviä sähköisen viestinnän yhteyksiä ja tietoja käytetään ja hallinnoidaan sovellettavien turvallisuusvaatimusten mukaisesti;
                        
                     
                           d)
                        
                        
                           perustetaan keskitetty yhteyspiste avustamaan tarvittaessa turvallisuusriskien ja -uhkien ilmoittamisessa, erityisesti tämän komponentin palveluihin vaikuttavien mahdollisesti haitallisten sähkömagneettisten häiriöiden havaitsemisen yhteydessä.
                        
                     
         
         
            69 artikla
            GOVSATCOMin tarjonnan ja kysynnän seuranta
            Jotta GOVSATCOM-palvelujen tarjonta ja kysyntä saataisiin mahdollisimman hyvin tasapainoon, komissio seuraa jatkuvasti GOVSATCOMin kapasiteettien ja palvelujen tarjontaa, mukaan lukien GOVSATCOMin nykyiset kapasiteetit kiertoradalla yhdistämistä ja yhteiskäyttöä varten, ja kysyntää ottaen huomioon uudet riskit ja uhat sekä uuden teknologian kehittämisen.
         
         IX OSASTO
         
            EUROOPAN UNIONIN AVARUUSOHJELMAVIRASTO
         
         
            I LUKU
         
         
            
               Avaruusohjelmavirastoa koskevat yleiset säännökset
            
         
         
            70 artikla
            Avaruusohjelmaviraston oikeudellinen asema
            
               1.   Avaruusohjelmavirasto on unionin elin. Se on oikeushenkilö.
            
            
               2.   Avaruusohjelmavirastolla on kaikissa jäsenvaltioissa laajin niiden kansallisen lainsäädännön mukaan oikeushenkilöllä oleva oikeuskelpoisuus. Se voi erityisesti hankkia tai luovuttaa irtainta ja kiinteää omaisuutta ja esiintyä kantajana ja vastaajana oikeudenkäynneissä.
            
            
               3.   Avaruusohjelmavirastoa edustaa sen toimitusjohtaja.
            
         
         
            71 artikla
            Avaruusohjelmaviraston kotipaikka ja paikallistoimistot
            
               1.   Avaruusohjelmaviraston kotipaikka on Prahassa Tšekissä.
            
            
               2.   Viraston henkilöstöä voidaan sijoittaa yhteen täytäntöönpanopäätöksissä (EU) 2016/413 tai (EU) 2017/1406 tarkoitetuista Galileon tai EGNOSin maassa sijaitsevista keskuksista toteuttamaan asiaa koskevassa sopimuksessa tarkoitettuja ohjelman toimintoja.
            
            
               3.   Ohjelman tarpeiden mukaisesti virastolle voidaan perustaa jäsenvaltioihin paikallistoimistoja 79 artiklan 2 kohdassa tarkoitetun menettelyn mukaisesti.
            
         
         
            II LUKU
         
         
            
               Avaruusohjelmaviraston organisaatio
            
         
         
            72 artikla
            Hallinto- ja johtamisrakenne
            
               1.   Avaruusohjelmaviraston hallinto- ja johtamisrakenteen muodostavat
               
                           a)
                        
                        
                           hallintoneuvosto;
                        
                     
                           b)
                        
                        
                           toimitusjohtaja;
                        
                     
                           c)
                        
                        
                           turvallisuusjärjestelyjen hyväksyntälautakunta.
                        
                     
            
               2.   Varmistaakseen avaruusohjelmaviraston toiminnan ja koordinoinnin hallintoneuvosto ja toimitusjohtaja sekä turvallisuusjärjestelyjen hyväksyntälautakunta tekevät yhteistyötä viraston omien menettelysääntöjen mukaisesti, joita ovat hallintoneuvoston työjärjestys, hyväksyntälautakunnan työjärjestys, virastoon sovellettavat varainhoitosäännöt, Euroopan unionin virkamiehiin sovellettavien henkilöstösääntöjen, jäljempänä ’henkilöstösäännöt’, soveltamissäännöt ja asiakirjojen saatavuutta koskevat säännöt.
            
         
         
            73 artikla
            Hallintoneuvosto
            
               1.   Hallintoneuvostoon kuuluu kustakin jäsenvaltiosta yksi edustaja ja kolme komission edustajaa, joilla kaikilla on äänioikeus. Hallintoneuvostoon kuuluu myös yksi Euroopan parlamentin nimeämä jäsen, jolla ei ole äänioikeutta.
            
            
               2.   Turvallisuusjärjestelyjen hyväksyntälautakunnan puheenjohtaja tai varapuheenjohtaja, neuvoston edustaja, korkeaa edustajaa edustava henkilö ja ESAn edustaja kutsutaan osallistumaan hallintoneuvoston kokouksiin tarkkailijoina käsiteltäessä näihin suoraan liittyviä kysymyksiä hallintoneuvoston työjärjestyksessä määrätyin ehdoin.
            
            
               3.   Kullakin hallintoneuvoston jäsenellä on varajäsen. Varajäsen edustaa varsinaista jäsentä tämän poissa ollessa.
            
            
               4.   Kukin jäsenvaltio nimittää hallintoneuvostoon jäsenen ja varajäsenen ottaen huomioon heidän avaruusohjelmaviraston tehtäviä koskevan tietämyksensä ja asiaankuuluvat johtamis-, hallinto- ja varainhoitotaidot. Hallintoneuvoston työn jatkuvuuden varmistamiseksi Euroopan parlamentin, komission ja jäsenvaltioiden on pyrittävä rajoittamaan edustajiensa vaihtuvuutta hallintoneuvostossa. Kaikkien osapuolten on pyrittävä miesten ja naisten tasapuoliseen edustukseen hallintoneuvostossa.
            
            
               5.   Hallintoneuvoston jäsenten ja heidän varajäsentensä toimikausi on neljä vuotta, ja se voidaan uusia.
            
            
               6.   Kolmansien maiden tai kansainvälisten järjestöjen edustajien osallistumisesta ja tällaisen osallistumisen ehdoista määrätään tarvittaessa 98 artiklassa tarkoitetuissa sopimuksissa, ja näiden osallistumisehtojen on oltava hallintoneuvoston työjärjestyksen mukaiset. Näillä edustajilla ei ole äänioikeutta.
            
         
         
            74 artikla
            Hallintoneuvoston puheenjohtaja
            
               1.   Hallintoneuvosto valitsee äänivaltaisten jäsentensä keskuudesta puheenjohtajan ja varapuheenjohtajan. Varapuheenjohtaja toimii viran puolesta puheenjohtajan sijaisena tämän ollessa estyneenä.
            
            
               2.   Puheenjohtajan ja varapuheenjohtajan toimikausi on kaksi vuotta, ja se voidaan uusia kerran. Kukin toimikausi päättyy silloin, kun kyseisen henkilön jäsenyys hallintoneuvostossa päättyy.
            
            
               3.   Hallintoneuvostolla on valta erottaa puheenjohtaja, varapuheenjohtaja tai molemmat.
            
         
         
            75 artikla
            Hallintoneuvoston kokoukset
            
               1.   Hallintoneuvosto kokoontuu puheenjohtajansa kutsusta.
            
            
               2.   Toimitusjohtaja osallistuu hallintoneuvoston asioiden käsittelyyn, jollei puheenjohtaja toisin päätä. Toimitusjohtajalla ei ole äänioikeutta.
            
            
               3.   Hallintoneuvosto kokoontuu sääntömääräiseen kokoukseen säännöllisin väliajoin, vähintään kahdesti vuodessa. Lisäksi se kokoontuu puheenjohtajansa aloitteesta tai jos vähintään yksi kolmannes sen jäsenistä sitä pyytää.
            
            
               4.   Hallintoneuvosto voi kutsua kokouksiinsa tarkkailijoiksi henkilöitä, joiden lausunnoilla voi olla merkitystä. Hallintoneuvoston jäsenillä voi olla avustajinaan neuvonantajia tai asiantuntijoita, jollei sen työjärjestyksestä muuta johdu.
            
            
               5.   Kun keskustelu koskee arkaluonteisen kansallisen infrastruktuurin käyttöä, jäsenvaltioiden edustajat sekä komission edustajat saavat osallistua hallintoneuvoston kokouksiin ja asioiden käsittelyyn tiedonsaantitarpeen perusteella. Kuitenkin vain niiden jäsenvaltioiden edustajat, joilla on tällaista infrastruktuuria, sekä komission edustajat osallistuvat äänestykseen. Jos hallintoneuvoston puheenjohtaja ei edusta yhtä niistä jäsenvaltioista, joilla on tällaista infrastruktuuria, hänet on korvattava niiden jäsenvaltioiden edustajilla, joilla tällaista infrastruktuuria on. Hallintoneuvoston työjärjestyksessä on esitettävä tilanteet, joissa menettelyä sovelletaan.
            
            
               6.   Avaruusohjelmavirasto vastaa hallintoneuvoston sihteeristön tehtävistä.
            
         
         
            76 artikla
            Hallintoneuvoston äänestyssäännöt
            
               1.   Jollei tässä asetuksessa toisin säädetä, hallintoneuvosto tekee päätöksensä äänioikeutettujen jäsentensä enemmistöllä.
               Hallintoneuvoston puheenjohtajan ja varapuheenjohtajan valitseminen ja erottaminen sekä talousarvion, työohjelmien, 98 artiklan 2 kohdassa tarkoitettujen järjestelyjen, avaruusohjelmaviraston turvallisuussääntöjen sekä työjärjestyksen hyväksyminen, paikallistoimistojen perustaminen ja 92 artiklassa tarkoitettujen vastaanottosopimusten hyväksyminen edellyttävät kaikkien äänioikeutettujen jäsenten kahden kolmasosan enemmistöä.
            
            
               2.   Kullakin jäsenvaltion ja komission edustajalla on yksi ääni. Äänioikeutetun jäsenen poissa ollessa hänen varajäsenellään on oikeus käyttää äänioikeutta. Päätökset, jotka perustuvat 77 artiklan 2 kohdan a alakohtaan, V osaston II luvun mukaisia asioita lukuun ottamatta, tai 77 artiklan 5 kohtaan tehdään ainoastaan komission edustajien puoltavalla äänellä.
            
            
               3.   Hallintoneuvoston työjärjestyksessä määritellään yksityiskohtaiset äänestysjärjestelyt, erityisesti edellytykset, joiden mukaan jäsen voi toimia toisen jäsenen puolesta, sekä mahdolliset päätösvaltaisuutta koskevat vaatimukset.
            
         
         
            77 artikla
            Hallintoneuvoston tehtävät
            
               1.   Hallintoneuvosto varmistaa, että avaruusohjelmavirastovirasto suorittaa sille annetut tehtävät tässä asetuksessa säädetyin edellytyksin, ja tekee kaikki tässä suhteessa tarpeelliset päätökset. Tämä ei kuitenkaan vaikuta turvallisuusjärjestelyjen hyväksyntälautakunnan toimivaltaan V osaston II luvun mukaisissa toimissa.
            
            
               2.   Lisäksi hallintoneuvoston tehtävänä on
               
                           a)
                        
                        
                           hyväksyä viimeistään kunkin vuoden 15 päivänä marraskuuta avaruusohjelmaviraston seuraavan vuoden työohjelma sen jälkeen, kun se on liittänyt työohjelmaan turvallisuusjärjestelyjen hyväksyntälautakunnan 80 artiklan b alakohdan mukaisesti laatiman osan muutoksitta ja saanut komissiolta lausunnon;
                        
                     
                           b)
                        
                        
                           hyväksyä viimeistään 30 päivänä kesäkuuta SEUT 312 artiklassa tarkoitetun monivuotisen rahoituskehyksen ensimmäisenä toteutusvuonna avaruusohjelmaviraston monivuotinen työohjelma kyseisen monivuotisen rahoituskehyksen kattamaksi ajanjaksoksi sen jälkeen, kun se on liittänyt työohjelmaan hyväksyntälautakunnan tämän asetuksen 80 artiklan a alakohdan mukaisesti laatiman osan muutoksitta ja saatuaan komissiolta lausunnon. Euroopan parlamenttia kuullaan monivuotisesta työohjelmasta sillä edellytyksellä, että kuulemisen tarkoituksena on vaihtaa näkemyksiä ja että kuulemisen tulos ei sido virastoa;
                        
                     
                           c)
                        
                        
                           hoitaa 84 artiklan 5, 6, 10 ja 11 kohdassa säädetyt talousarvioon liittyvät tehtävät;
                        
                     
                           d)
                        
                        
                           valvoa Galileon turvallisuuden valvontakeskuksen toimintaa 34 artiklan 5 kohdan b alakohdan mukaisesti;
                        
                     
                           e)
                        
                        
                           vahvistaa Euroopan parlamentin ja neuvoston asetuksen (EY) N:o 1049/2001 (46) täytäntöönpanoon tarvittavat järjestelyt tämän asetuksen 94 artiklan mukaisesti;
                        
                     
                           f)
                        
                        
                           hyväksyä 98 artiklassa tarkoitetut järjestelyt sen jälkeen, kun se on kuullut turvallisuusjärjestelyjen hyväksyntälautakuntaa kyseisten järjestelyjen sellaisten säännösten osalta, jotka koskevat turvallisuusjärjestelyjen hyväksyntää;
                        
                     
                           g)
                        
                        
                           hyväksyä tehtäviensä hoidon edellyttämät tekniset menettelyt;
                        
                     
                           h)
                        
                        
                           hyväksyä avaruusohjelmaviraston toimintaa ja näkymiä koskeva vuosikertomus sen jälkeen, kun se on liittänyt vuosikertomukseen turvallisuusjärjestelyjen hyväksyntälautakunnan 80 artiklan c alakohdan mukaisesti laatiman osan muutoksitta, ja toimittaa se viimeistään kunkin vuoden 1 päivänä heinäkuuta Euroopan parlamentille, neuvostolle, komissiolle ja tilintarkastustuomioistuimelle;
                        
                     
                           i)
                        
                        
                           varmistaa 102 artiklassa tarkoitettujen arviointien ja tarkastusten, OLAFin suorittamien tutkimusten sekä kaikkien sisäisten ja ulkoisten tarkastuskertomusten päätelmien ja suositusten edellyttämien asianmukaisten jatkotoimien toteuttaminen ja toimittaa budjettivallan käyttäjälle kaikki arviointimenettelyjen tulosten kannalta tärkeät tiedot;
                        
                     
                           j)
                        
                        
                           antaa toimitusjohtajalle lausunto 31 artiklassa tarkoitetusta rahoitusta koskevasta puitekumppanuussopimuksesta sekä 27 artiklan 3 kohdassa ja 29 artiklan 5 kohdassa tarkoitetuista rahoitusosuussopimuksista ennen niiden allekirjoittamista;
                        
                     
                           k)
                        
                        
                           hyväksyä 96 artiklassa tarkoitetut avaruusohjelmaviraston turvallisuussäännöt;
                        
                     
                           l)
                        
                        
                           hyväksyä toimitusjohtajan ehdotuksesta petostentorjuntastrategia;
                        
                     
                           m)
                        
                        
                           tarvittaessa hyväksyä 79 artiklan 1 kohdan l alakohdassa tarkoitettu organisaatiorakenne toimitusjohtajan ehdotusten perusteella;
                        
                     
                           n)
                        
                        
                           nimittää tilinpitäjä, joka voi olla komission tilinpitäjä,
                           
                                       i)
                                    
                                    
                                       johon sovelletaan neuvoston asetuksen (ETY, Euratom, EHTY) N:o 259/68 (47) mukaisia henkilöstösääntöjä ja unionin muuhun henkilöstöön sovellettavia palvelussuhteen ehtoja, jäljempänä ’palvelussuhteen ehdot’; ja
                                    
                                 
                                       ii)
                                    
                                    
                                       joka hoitaa tehtäviään täysin riippumattomasti;
                                    
                                 
                     
                           o)
                        
                        
                           vahvistaa ja julkaista työjärjestyksensä.
                        
                     
            
               3.   Hallintoneuvosto käyttää avaruusohjelmaviraston henkilöstön suhteen niitä valtuuksia, jotka kuuluvat nimittävälle viranomaiselle henkilöstösääntöjen mukaan ja työsopimusten tekemiseen toimivaltaiselle viranomaiselle unionin palvelussuhteen ehtojen mukaan, jäljempänä ’nimittävän viranomaisen toimivalta’.
               Hallintoneuvosto tekee henkilöstösääntöjen 110 artiklassa määrättyä menettelyä noudattaen henkilöstösääntöjen 2 artiklan 1 kohtaan ja palvelussuhteen ehtojen 6 artiklaan perustuvan päätöksen, jolla siirretään nimittävän viranomaisen toimivalta toimitusjohtajalle ja määritellään olosuhteet, joissa toimivallan siirtäminen voidaan keskeyttää. Toimitusjohtaja raportoi hallintoneuvostolle siirretyn toimivallan käytöstä. Toimitusjohtajalla on valtuudet siirtää tämä toimivalta edelleen.
               Jos tämän kohdan toista alakohtaa sovellettaessa poikkeukselliset olosuhteet sitä edellyttävät, hallintoneuvosto voi tekemällään päätöksellä tilapäisesti keskeyttää toimitusjohtajalle siirretyn nimittävän viranomaisen toimivallan ja toimitusjohtajan edelleen siirtämän nimittävän viranomaisen toimivallan ja käyttää kyseistä toimivaltaa itse tai siirtää sen jollekin jäsenistään tai jollekulle henkilöstöön kuuluvalle, joka on muu kuin toimitusjohtaja.
               Poiketen siitä, mitä tämän kohdan toisessa alakohdassa säädetään, hallintoneuvoston edellytetään siirtävän turvallisuusjärjestelyjen hyväksyntälautakunnan puheenjohtajalle ensimmäisessä alakohdassa tarkoitetut valtuudet V osaston II luvun mukaisiin toimiin osallistuvan henkilöstön palvelukseen ottamisen, arvioinnin ja uudelleenluokituksen samoin kuin tällaiseen henkilöstöön kohdistuvien kurinpidollisten seuraamusten osalta.
               Hallintoneuvosto vahvistaa henkilöstösääntöjen ja palvelussuhteen ehtojen soveltamissäännöt henkilöstösääntöjen 110 artiklassa säädetyn menettelyn mukaisesti. Hallintoneuvosto kuulee ensin turvallisuusjärjestelyjen hyväksyntälautakuntaa ja ottaa asianmukaisesti huomioon sen näkemykset päättäessään tämän artiklan V osaston II luvun mukaisiin toimiin osallistuvan henkilöstön palvelukseen ottamisesta, arvioinnista, uudelleenluokituksesta ja tähän henkilöstöön kohdistuvista kurinpidollisista seuraamuksista.
               Hallintoneuvosto myös hyväksyy päätöksen säännöistä, jotka koskevat kansallisten asiantuntijoiden tilapäistä siirtoa avaruusohjelmaviraston palvelukseen. Hallintoneuvosto kuulee ennen tuon päätöksen hyväksymistä turvallisuusjärjestelyjen hyväksyntälautakuntaa V osaston II luvun mukaisiin turvallisuusjärjestelyjen hyväksyntätoimiin osallistuvien kansallisten asiantuntijoiden tilapäisestä palvelukseen siirrosta ja ottaa asianmukaisesti huomioon sen näkemykset.
            
            
               4.   Hallintoneuvosto nimittää toimitusjohtajan, ja se voi jatkaa toimitusjohtajan toimikautta tai päättää sen 89 artiklan mukaisesti.
            
            
               5.   Hallintoneuvosto käyttää toimitusjohtajaan nähden kurinpitovaltaa tämän tehtävien hoitamisen osalta ja erityisesti niissä turvallisuuskysymyksissä, jotka kuuluvat avaruusohjelmaviraston toimivaltaan, lukuun ottamatta V osaston II luvun mukaisesti suoritettuja toimintoja.
            
         
         
            78 artikla
            Toimitusjohtaja
            
               1.   Avaruusohjelmavirastoa johtaa sen toimitusjohtaja. Toimitusjohtaja vastaa toiminnastaan hallintoneuvostolle.
               Tämä kohta ei vaikuta turvallisuusjärjestelyjen hyväksyntälautakunnan ja sen valvonnassa olevan avaruusohjelmaviraston henkilöstön autonomiaan ja riippumattomuuteen, joista säädetään 82 artiklassa, eikä turvallisuusjärjestelyjen hyväksyntälautakunnalle 38 artiklan ja sen puheenjohtajalle 81 artiklan mukaisesti myönnettyihin valtuuksiin.
            
            
               2.   Vaikuttamatta komission ja hallintoneuvoston toimivaltuuksiin toimitusjohtajan on hoidettava tehtäviään riippumattomasti eikä hän saa pyytää eikä ottaa vastaan ohjeita hallituksilta eikä muilta elimiltä.
            
         
         
            79 artikla
            Toimitusjohtajan tehtävät
            
               1.   Toimitusjohtajan tehtävät ovat seuraavat:
               
                           a)
                        
                        
                           edustaa avaruusohjelmavirastoa ja allekirjoittaa 27 artiklan 3 kohdassa, 29 artiklan 5 kohdassa ja 31 artiklassa tarkoitettu sopimus;
                        
                     
                           b)
                        
                        
                           valmistella hallintoneuvoston työskentelyä ja osallistua hallintoneuvoston työskentelyyn ilman äänioikeutta, jollei 75 artiklan 2 kohdan toisesta alakohdasta muuta johdu;
                        
                     
                           c)
                        
                        
                           panna hallintoneuvoston tekemät päätökset täytäntöön;
                        
                     
                           d)
                        
                        
                           huolehtia avaruusohjelmaviraston monivuotisen ja vuotuisen työohjelman valmistelusta ja niiden toimittamisesta hallintoneuvoston hyväksyttäväksi, lukuun ottamatta turvallisuusjärjestelyjen hyväksyntälautakunnan 80 artiklan a ja b alakohdan mukaisesti valmistelemia ja hyväksymiä työohjelmien osia;
                        
                     
                           e)
                        
                        
                           huolehtia avaruusohjelmaviraston monivuotisen ja vuotuisen työohjelman täytäntöönpanosta, lukuun ottamatta turvallisuusjärjestelyjen hyväksyntälautakunnan puheenjohtajan täytäntöön panemia työohjelmien osia;
                        
                     
                           f)
                        
                        
                           laatia kertomus vuotuisen työohjelman ja asiaankuuluvissa tapauksissa monivuotisen työohjelman täytäntöönpanon edistymisestä hallintoneuvoston jokaista kokousta varten ja liittää siihen turvallisuusjärjestelyjen hyväksyntälautakunnan puheenjohtajan laatima osa muutoksitta;
                        
                     
                           g)
                        
                        
                           valmistella avaruusohjelmaviraston toimintaa ja näkymiä koskeva vuosikertomus lukuun ottamatta V osaston mukaisia toimia koskevaa osuutta, jonka valmistelee ja hyväksyy turvallisuusjärjestelyjen hyväksyntälautakunta 80 artiklan c alakohdan mukaisesti, sekä toimittaa vuosikertomus hallintoneuvoston hyväksyttäväksi;
                        
                     
                           h)
                        
                        
                           hallinnoida avaruusohjelmaviraston päivittäistä toimintaa ja toteuttaa kaikki avaruusohjelmaviraston tämän asetuksen mukaisen toiminnan varmistamiseksi tarvittavat toimenpiteet, mukaan luettuina sisäisten hallinnollisten ohjeiden antaminen ja tiedonantojen julkaiseminen;
                        
                     
                           i)
                        
                        
                           laatia avaruusohjelmaviraston tuloja ja menoja koskeva ennakkoarvioesitys 84 artiklan mukaisesti ja huolehtia talousarvion toteuttamisesta 85 artiklan mukaisesti;
                        
                     
                           j)
                        
                        
                           varmistaa, että avaruusohjelmavirasto pystyy Galileon turvallisuuden valvontakeskuksen operaattorina toimimaan päätöksen (YUTP) 2021/698 nojalla annettujen ohjeiden mukaisesti ja täyttämään päätöksen N:o 1104/2011/EU 6 artiklassa tarkoitetut tehtävänsä;
                        
                     
                           k)
                        
                        
                           varmistaa, että kaikki asiaankuuluvat ja erityisesti turvallisuuteen liittyvät tiedot välittyvät 72 artiklan 1 kohdassa tarkoitetussa avaruusohjelmaviraston rakenteessa;
                        
                     
                           l)
                        
                        
                           laatia viraston organisaatiorakenne tehden V osaston II luvun mukaisia turvallisuusjärjestelyjen hyväksyntätoimia koskevissa kysymyksissä tiivistä yhteistyötä turvallisuusjärjestelyjen hyväksyntälautakunnan puheenjohtajan kanssa ja toimittaa organisaatiorakenne hallintoneuvoston hyväksyttäväksi. Organisaatiorakenteessa on otettava huomioon ohjelman eri komponenttien ominaispiirteet;
                        
                     
                           m)
                        
                        
                           käyttää avaruusohjelmaviraston henkilöstön suhteen 77 artiklan 3 kohdan ensimmäisessä alakohdassa tarkoitettuja nimittävän viranomaisen valtuuksia sikäli kuin nämä valtuudet on hänelle siirretty 77 artiklan 3 kohdan toisen alakohdan mukaisesti;
                        
                     
                           n)
                        
                        
                           varmistaa, että turvallisuusjärjestelyjen hyväksyntälautakunnalla, 38 artiklan 3 kohdassa ja 82 artiklan 3 kohdassa tarkoitetuilla elimillä ja hyväksyntälautakunnan puheenjohtajalla on käytettävissä sihteeripalvelut ja kaikki resurssit, jotka ovat tarpeen niiden asianmukaisen toiminnan kannalta;
                        
                     
                           o)
                        
                        
                           laatia toimintasuunnitelma 102 artiklassa tarkoitettujen arviointien mukaisten päätelmien ja suositusten edellyttämien jatkotoimien varmistamiseksi, lukuun ottamatta V osaston II luvun mukaista toimintaa koskevaa toimintasuunnitelman osaa, ja toimittaa komissiolle puolivuosittain kertomus tapahtuneesta edistymisestä liitettyään siihen turvallisuusjärjestelyjen hyväksyntälautakunnan laatiman osan muutoksitta; kertomus toimitetaan myös hallintoneuvostolle tiedoksi;
                        
                     
                           p)
                        
                        
                           toteuttaa seuraavat unionin taloudellisia etuja suojaavat toimet:
                           
                                       i)
                                    
                                    
                                       toteuttaa toimenpiteitä petoksien, lahjonnan ja muun laittoman toiminnan ehkäisemiseksi sekä toteuttaa tehokkaita valvontatoimia;
                                    
                                 
                                       ii)
                                    
                                    
                                       jos sääntöjenvastaisuuksia havaitaan, periä aiheettomasti maksetut määrät takaisin sekä tarvittaessa soveltaa tehokkaita, oikeasuhteisia ja varoittavia hallinnollisia ja taloudellisia seuraamuksia;
                                    
                                 
                     
                           q)
                        
                        
                           laatia avaruusohjelmavirastolle petostentorjuntastrategia, joka on oikeasuhteinen petokseen liittyviin riskeihin nähden, ottaen huomioon toteutettavien toimenpiteiden kustannus-hyötyanalyysi, ja jossa otetaan huomioon OLAFin suorittamien tutkimusten päätelmät ja suositukset, ja toimittaa sen hallintoneuvoston hyväksyttäväksi;
                        
                     
                           r)
                        
                        
                           toimittaa pyydettäessä Euroopan parlamentille raportteja tehtäviensä hoidosta; neuvosto voi pyytää toimitusjohtajaa raportoimaan tehtäviensä hoidosta.
                        
                     
            
               2.   Toimitusjohtaja päättää, onko avaruusohjelmaviraston tehtävien tehokkaan ja vaikuttavan suorittamisen kannalta tarpeellista sijoittaa yksi tai useampi henkilöstön jäsen yhteen tai useampaan jäsenvaltioon. Ennen kuin toimitusjohtaja tekee päätöksen paikallistoimiston perustamisesta, hänen on hankittava ennakkosuostumus komissiolta, hallintoneuvostolta ja asianomaiselta jäsenvaltiolta (asianomaisilta jäsenvaltioilta). Päätöksessä on määriteltävä paikallistoimistossa toteutettavien toimien laajuus siten, että vältetään tarpeettomia kustannuksia ja avaruusohjelmaviraston hallinnollisten tehtävien päällekkäisyyttä. Mikäli mahdollista, vaikutus henkilöstömäärään ja talousarvioon sisällytetään 84 artiklan 6 kohdassa tarkoitettuun yhtenäisen ohjelma-asiakirjan luonnokseen.
            
         
         
            80 artikla
            Turvallisuusjärjestelyjen hyväksyntälautakunnan hallinnointitehtävät
            Turvallisuusjärjestelyjen hyväksyntälautakunnalla on 38 artiklassa tarkoitettujen tehtävien lisäksi seuraavat avaruusohjelmaviraston hallinnointiin liittyvät tehtävät:
            
                        a)
                     
                     
                        laatia ja hyväksyä monivuotisen työohjelman se osa, joka koskee V osaston II luvun mukaisia operatiivisia toimia sekä näiden toimien toteuttamiseen tarvittavia taloudellisia ja henkilöstöresursseja, ja toimittaa se hyvissä ajoin hallintoneuvostolle, jotta se voidaan sisällyttää monivuotiseen työohjelmaan;
                     
                  
                        b)
                     
                     
                        laatia ja hyväksyä vuotuisen työohjelman se osa, joka koskee V osaston II luvun mukaisia operatiivisia toimia sekä näiden toimien toteuttamiseen tarvittavia taloudellisia ja henkilöstöresursseja, ja toimittaa se hyvissä ajoin hallintoneuvostolle, jotta se voidaan sisällyttää vuotuiseen työohjelmaan;
                     
                  
                        c)
                     
                     
                        laatia ja hyväksyä vuosikertomuksen se osa, joka koskee V osaston II luvun mukaisia avaruusohjelmaviraston toimia ja näkymiä sekä näiden toimien ja näkymien toteuttamiseen tarvittavia taloudellisia ja henkilöstöresursseja, ja toimittaa se hyvissä ajoin hallintoneuvostolle, jotta se voidaan sisällyttää vuosikertomukseen.
                     
                  
         
            81 artikla
            Turvallisuusjärjestelyjen hyväksyntälautakunnan puheenjohtaja
            
               1.   Turvallisuusjärjestelyjen hyväksyntälautakunta valitsee jäsentensä keskuudesta puheenjohtajan ja varapuheenjohtajan kaikkien äänioikeutettujen jäsenten kahden kolmasosan enemmistöllä. Jos kahden kolmasosan enemmistöä ei ole saavutettu turvallisuusjärjestelyjen hyväksyntälautakunnan kahden kokouksen jälkeen, vaaditaan yksinkertainen enemmistö.
            
            
               2.   Varapuheenjohtaja toimii viran puolesta puheenjohtajan sijaisena tämän ollessa estyneenä.
            
            
               3.   Turvallisuusjärjestelyjen hyväksyntälautakunnalla on valta erottaa puheenjohtaja, varapuheenjohtaja tai molemmat. Se tekee tätä koskevan päätöksensä jäsentensä kahden kolmasosan enemmistöllä.
            
            
               4.   Turvallisuusjärjestelyjen hyväksyntälautakunnan puheenjohtajan ja varapuheenjohtajan toimikausi on kaksi vuotta, ja se voidaan uusia kerran. Jokainen toimikausi päättyy silloin, kun kyseisen henkilön jäsenyys turvallisuusjärjestelyjen hyväksyntälautakunnassa päättyy.
            
         
         
            82 artikla
            Turvallisuusjärjestelyjen hyväksyntälautakunnan organisatoriset näkökohdat
            
               1.   Turvallisuusjärjestelyjen hyväksyntälautakunnalla on oltava käytettävissään kaikki henkilöstö- ja materiaaliresurssit, jotka tarvitaan sen tehtävien riippumattomaan hoitamiseen. Sillä on oltava käytössään kaikki avaruusohjelmaviraston muiden elinten hallussa oleva tieto, josta on hyötyä sen tehtävien hoitamisessa, sanotun kuitenkaan rajoittamatta 37 artiklan i alakohdassa tarkoitettuja itsenäisyyden ja riippumattomuuden periaatteita.
            
            
               2.   Turvallisuusjärjestelyjen hyväksyntälautakunta ja sen alaisuuteen asetettu avaruusohjelmaviraston henkilöstö suorittavat tehtävänsä ohjelman eri komponenttien tavoitteiden mukaisesti siten, että itsenäisyys ja riippumattomuus avaruusohjelmaviraston muista toimista ja erityisesti järjestelmien käyttöön liittyvistä operatiivisista toimista on taattu. Kenellekään turvallisuusjärjestelyjen hyväksyntälautakunnan valvonnassa toimivalle avaruusohjelmaviraston henkilöstön jäsenelle ei saa antaa samanaikaisesti muita tehtäviä avaruusohjelmavirastossa.
               Tämän vuoksi V osaston II luvun mukaisten avaruusohjelmaviraston toimien toteuttamiseen osallistuvan henkilöstön ja viraston muun henkilöstön toimet on erotettava organisatorisesti toisistaan. Turvallisuusjärjestelyjen hyväksyntälautakunta ilmoittaa välittömästi toimitusjohtajalle, hallintoneuvostolle ja komissiolle olosuhteista, jotka voivat olla esteenä sen itsenäisyydelle tai riippumattomuudelle. Jos asiaa ei pystytä korjaamaan avaruusohjelmavirastossa, komissio tutkii tilanteen kuullen siitä asianomaisia osapuolia. Komissio toteuttaa tämän tutkimuksen tulosten pohjalta asianmukaiset korjaustoimenpiteet, jotka avaruusohjelmavirasto panee täytäntöön, ja ilmoittaa niistä Euroopan parlamentille ja neuvostolle.
            
            
               3.   Turvallisuusjärjestelyjen hyväksyntälautakunta perustaa alaisuudessaan toimivia elimiä, jotka toimivat sen ohjeiden mukaisesti ja käsittelevät erityiskysymyksiä. Samalla kun hyväksyntälautakunta varmistaa työn jatkuvuuden, se perustaa erityisesti paneelin, joka tekee turvallisuusanalyysikatsauksia ja testejä asiaankuuluvien riskiraporttien laatimiseksi avustaakseen lautakuntaa tämän päätösten valmistelussa. Turvallisuusjärjestelyjen hyväksyntälautakunta voi perustaa tämän paneelin työtä edistäviä asiantuntijatyöryhmiä ja hajottaa niitä.
            
         
         
            83 artikla
            Turvallisuusjärjestelyjen hyväksyntälautakunnan puheenjohtajan tehtävät
            
               1.   Turvallisuusjärjestelyjen hyväksyntälautakunnan puheenjohtajan on varmistettava, että lautakunta toteuttaa turvallisuusjärjestelyjen hyväksyntätoimensa riippumattomasti, ja hänen tehtävänään on
               
                           a)
                        
                        
                           hallinnoida turvallisuusjärjestelyjen hyväksyntätoimia turvallisuusjärjestelyjen hyväksyntälautakunnan valvonnassa;
                        
                     
                           b)
                        
                        
                           panna täytäntöön turvallisuusjärjestelyjen hyväksyntälautakunnan valvonnassa V osaston II luvun mukaiset avaruusohjelmaviraston monivuotisten ja vuotuisten työohjelmien osat;
                        
                     
                           c)
                        
                        
                           tehdä yhteistyötä toimitusjohtajan kanssa ja auttaa tätä laatimaan 84 artiklan 4 kohdassa tarkoitettu henkilöstötaulukkoa koskeva esitys ja avaruusohjelmaviraston organisaatiorakenne;
                        
                     
                           d)
                        
                        
                           laatia edistymiskertomuksen se osa, joka koskee V osaston II luvun mukaisia operatiivisia toimia, ja toimittaa se turvallisuusjärjestelyjen hyväksyntälautakunnalle ja toimitusjohtajalle hyvissä ajoin, niin että se voidaan liittää edistymiskertomukseen;
                        
                     
                           e)
                        
                        
                           laatia vuosikertomuksen ja toimintasuunnitelman se osa, joka koskee V osaston II luvun mukaisia operatiivisia toimia, ja toimittaa se toimitusjohtajalle hyvissä ajoin;
                        
                     
                           f)
                        
                        
                           edustaa avaruusohjelmavirastoa V osaston II luvun mukaisten toimien ja päätösten osalta;
                        
                     
                           g)
                        
                        
                           käyttää V osaston II luvun mukaisiin toimiin osallistuvan avaruusohjelmaviraston henkilöstön suhteen 77 artiklan 3 kohdan ensimmäisessä alakohdassa tarkoitettuja valtuuksia, jotka on siirretty hänelle 77 artiklan 3 kohdan neljännen alakohdan mukaisesti.
                        
                     
            
               2.   Asetuksen V osaston II luvun mukaisten toimien osalta Euroopan parlamentti ja neuvosto voivat kutsua turvallisuusjärjestelyjen hyväksyntälautakunnan puheenjohtajan vaihtamaan näkemyksiä näiden toimielinten kanssa avaruusohjelmaviraston työstä ja näkymistä, myös monivuotisista ja vuotuisista työohjelmista.
            
         
         
            III LUKU
         
         
            
               Avaruusohjelmavirastoa koskevat varainhoitosäännökset
            
         
         
            84 artikla
            Avaruusohjelmaviraston talousarvio
            
               1.   Avaruusohjelmaviraston tulot sisältävät unionin rahoitusosuuden, joka otetaan unionin talousarvioon ja jonka tarkoituksena on varmistaa tulojen ja menojen välinen tasapaino, sanotun kuitenkaan vaikuttamatta muihin tulolähteisiin ja maksuihin. Avaruusohjelmavirastolle voidaan maksaa unionin talousarviosta tehtäväkohtaisia avustuksia.
            
            
               2.   Avaruusohjelmaviraston menoihin kuuluvat henkilöstö-, hallinto- ja infrastruktuurimenot, toimintakustannukset sekä menot, jotka liittyvät turvallisuusjärjestelyjen hyväksyntälautakunnan toimintaan, 38 artiklan 3 kohdassa ja 82 artiklan 3 kohdassa tarkoitetut elimet mukaan luettuina, sekä sopimuksiin ja sitoumuksiin, joita avaruusohjelmavirasto tekee sille annettujen tehtävien suorittamiseksi.
            
            
               3.   Tulojen ja menojen on oltava tasapainossa.
            
            
               4.   Toimitusjohtaja laatii, V osaston II luvun mukaisten toimien osalta tiiviissä yhteistyössä turvallisuusjärjestelyjen hyväksyntälautakunnan puheenjohtajan kanssa, avaruusohjelmaviraston seuraavan varainhoitovuoden tuloja ja menoja koskevan ennakkoarvioesityksen erottamalla selvästi toisistaan tuloja ja menoja koskevan ennakkoarvioesityksen turvallisuusjärjestelyjen hyväksyntätoimia koskevat osat ja avaruusohjelmaviraston muut toimet. Turvallisuusjärjestelyjen hyväksyntälautakunnan puheenjohtaja voi kirjoittaa lausunnon tästä ehdotuksesta mainituksi esitykseksi, ja toimitusjohtaja toimittaa sekä ennakkoarvioesityksen että lausunnon hallintoneuvostolle ja turvallisuusjärjestelyjen hyväksyntälautakunnalle yhdessä henkilöstötaulukkoa koskevan esityksen kanssa.
            
            
               5.   Hallintoneuvosto laatii vuosittain tuloja ja menoja koskevan ennakkoarvioesityksen perusteella ja V osaston II luvun mukaisten toimien osalta tiiviissä yhteistyössä turvallisuusjärjestelyjen hyväksyntälautakunnan kanssa ennakkoarvion avaruusohjelmaviraston tuloista ja menoista seuraavaa varainhoitovuotta varten.
            
            
               6.   Hallintoneuvosto toimittaa yhtenäisen ohjelma-asiakirjan luonnoksen, johon sisältyy muun muassa ennakkoarvio, henkilöstötaulukkoa koskeva esitys ja alustava vuotuinen työohjelma, viimeistään 31 päivänä tammikuuta komissiolle sekä kolmansille maille tai kansainvälisille järjestöille, joiden kanssa avaruusohjelmavirasto on tehnyt 98 artiklan mukaisia sopimuksia.
            
            
               7.   Komissio toimittaa tuloja ja menoja koskevan ennakkoarvion Euroopan parlamentille ja neuvostolle, jäljempänä ’budjettivallan käyttäjä’, yhdessä Euroopan unionin yleistä talousarviota koskevan esityksen kanssa.
            
            
               8.   Ennakkoarvion perusteella komissio sisällyttää arviot, joita se pitää henkilöstötaulukon ja yleisestä talousarviosta suoritettavan avustuksen määrän osalta välttämättöminä, esitykseen Euroopan unionin yleiseksi talousarvioksi. Komissio toimittaa talousarvioesityksen budjettivallan käyttäjälle SEUT 314 artiklan mukaisesti.
            
            
               9.   Budjettivallan käyttäjä hyväksyy avaruusohjelmavirastolle annettavaa rahoitusosuutta koskevat määrärahat ja vahvistaa viraston henkilöstötaulukon.
            
            
               10.   Hallintoneuvosto vahvistaa talousarvion. Siitä tulee lopullinen, kun Euroopan unionin yleinen talousarvio on lopullisesti vahvistettu. Talousarviota mukautetaan tarvittaessa tätä vastaavasti.
            
            
               11.   Hallintoneuvosto ilmoittaa budjettivallan käyttäjälle mahdollisimman pian aikomuksestaan toteuttaa hankkeita, joilla on huomattavaa taloudellista vaikutusta talousarvion rahoittamiseen, erityisesti kiinteistöihin liittyviä hankkeita, kuten kiinteistöjen vuokraus tai hankinta. Hallintoneuvosto ilmoittaa asiasta komissiolle.
            
            
               12.   Kun toinen budjettivallan käyttäjä on ilmoittanut aikomuksestaan antaa lausunto, se toimittaa sen hallintoneuvostolle kuuden viikon kuluessa hankkeesta ilmoittamisesta.
            
         
         
            85 artikla
            Avaruusohjelmaviraston talousarvion toteuttaminen
            
               1.   Toimitusjohtaja huolehtii viraston talousarvion toteuttamisesta.
            
            
               2.   Toimitusjohtaja ilmoittaa budjettivallan käyttäjälle vuosittain kaikki sen arviointitehtävien hoitamiseen tarvittavat tiedot.
            
         
         
            86 artikla
            Avaruusohjelmaviraston tilinpäätöksen esittäminen ja vastuuvapauden myöntäminen
            Avaruusohjelmaviraston alustavan ja lopullisen tilinpäätöksen esittämisessä ja vastuuvapauden myöntämisessä on noudatettava varainhoitoasetuksen ja varainhoitoasetuksen 70 artiklassa tarkoitettuihin elimiin sovellettavan varainhoidon puiteasetuksen sääntöjä ja aikataulua.
         
         
            87 artikla
            Avaruusohjelmavirastoa koskevat varainhoitosäännökset
            Hallintoneuvosto hyväksyy avaruusohjelmavirastoon sovellettavat varainhoitosäännöt komissiota kuultuaan. Kyseiset säännöt voivat poiketa varainhoitoasetuksen 70 artiklassa tarkoitettuihin elimiin sovellettavasta varainhoidon puiteasetuksesta ainoastaan, jos avaruusohjelmaviraston toiminta sitä erityisesti edellyttää ja jos komissio on antanut siihen ennalta suostumuksensa.
         
         
            IV LUKU
         
         
            
               Avaruusohjelmaviraston henkilöstöresurssit
            
         
         
            88 artikla
            Avaruusohjelmaviraston henkilöstö
            
               1.   Avaruusohjelmaviraston palveluksessa olevaan henkilöstöön sovelletaan unionin virkamiehiin sovellettavia henkilöstösääntöjä, palvelussuhteen ehtoja sekä unionin toimielinten näiden henkilöstösääntöjen ja palvelussuhteen ehtojen soveltamiseksi yhteisesti antamia sääntöjä.
            
            
               2.   Avaruusohjelmaviraston henkilöstö muodostuu työntekijöistä, jotka virasto ottaa palvelukseensa tehtäviensä suorittamiseksi. Heistä tehdään asianmukainen turvallisuusselvitys, joka vastaa heidän käsittelemiensä tietojen turvallisuustasoa.
            
            
               3.   Avaruusohjelmaviraston omissa menettelysäännöissä, kuten hallintoneuvoston työjärjestyksessä, turvallisuusjärjestelyjen hyväksyntälautakunnan työjärjestyksessä, avaruusohjelmavirastoon sovellettavissa varainhoitosäännöissä, henkilöstösääntöjen soveltamissäännöissä ja asiakirjojen saatavuutta koskevissa säännöissä, taataan turvallisuusjärjestelyjen hyväksyntätoimia suorittavan henkilöstön itsenäisyys ja riippumattomuus viraston muita tehtäviä hoitavaan henkilöstöön nähden 37 artiklan i alakohdan mukaisesti.
            
         
         
            89 artikla
            Toimitusjohtajan nimittäminen ja toimikausi
            
               1.   Toimitusjohtaja nimitetään avaruusohjelmaviraston väliaikaiseksi toimihenkilöksi palvelussuhteen ehtojen 2 artiklan a alakohdan mukaisesti.
               Hallintoneuvosto nimittää toimitusjohtajan tämän ansioiden ja todistuksin osoitettujen hallinnollisten ja johtamistaitojen sekä tehtävään soveltuvan pätevyyden ja kokemuksen perusteella komission ehdottamalta vähintään kolmen ehdokkaan listalta, joka on laadittu Euroopan unionin virallisessa lehdessä tai muissa julkaisuissa julkaistun kiinnostuksenilmaisupyynnön jälkeen järjestetyn avoimen kilpailun perusteella.
               Hallintoneuvoston toimitusjohtajan tehtävään valitsema ehdokas voidaan kutsua pian valinnan jälkeen antamaan lausunto Euroopan parlamentille ja vastaamaan parlamentin jäsenten kysymyksiin.
               Hallintoneuvoston puheenjohtaja edustaa avaruusohjelmavirastoa toimitusjohtajan työsopimuksen tekemisen yhteydessä.
               Hallintoneuvosto tekee toimitusjohtajan nimittämistä koskevan päätöksensä jäsentensä kahden kolmasosan enemmistöllä.
            
            
               2.   Toimitusjohtajan toimikausi on viisi vuotta. Toimikauden päättyessä komissio tekee arvioinnin toimitusjohtajan tehtävänhoidosta ottaen huomioon avaruusohjelmaviraston tulevat tehtävät ja haasteet.
               Hallintoneuvosto voi komission ehdotuksesta ja ensimmäisessä alakohdassa tarkoitettu arviointi huomioon ottaen jatkaa toimitusjohtajan toimikautta kerran enintään viiden vuoden jaksoksi.
               Hallintoneuvosto tekee toimitusjohtajan toimikauden jatkamista koskevan päätöksen jäsentensä kahden kolmasosan enemmistöllä.
               Toimitusjohtaja, jonka toimikautta on jatkettu, ei saa sen jälkeen osallistua samaa tointa koskevaan valintamenettelyyn.
               Hallintoneuvosto ilmoittaa Euroopan parlamentille aikeestaan jatkaa toimitusjohtajan toimikautta. Toimitusjohtaja voidaan kutsua ennen toimikauden pidentämistä antamaan lausunto Euroopan parlamentin asiaan kuuluville valiokunnille ja vastaamaan parlamentin jäsenten esittämiin kysymyksiin.
            
            
               3.   Hallintoneuvosto voi komission tai jäsentensä yhden kolmasosan ehdotuksesta tehdä toimitusjohtajan erottamista koskevan päätöksen jäsentensä kahden kolmasosan enemmistöllä.
            
            
               4.   Euroopan parlamentti ja neuvosto voivat kutsua toimitusjohtajan vaihtamaan näkemyksiä näiden toimielinten kanssa avaruusohjelmaviraston työstä ja näkymistä, myös monivuotisista ja vuotuisista työohjelmista. Tässä näkemysten vaihdossa ei käsitellä asioita, jotka liittyvät V osaston II luvun mukaisiin turvallisuusjärjestelyjen hyväksyntätoimiin.
            
         
         
            90 artikla
            Kansallisten asiantuntijoiden tilapäinen siirto avaruusohjelmaviraston palvelukseen
            Avaruusohjelmavirasto voi ottaa palvelukseensa jäsenvaltioiden asiantuntijoita sekä 98 artiklan 2 kohdan mukaisesti avaruusohjelmaviraston toimintaan osallistuvien kolmansien maiden ja kansainvälisten järjestöjen kansallisia asiantuntijoita. Heistä tehdään asianmukainen turvallisuusselvitys, joka vastaa heidän käsittelemiensä tietojen turvallisuustasoa 43 artiklan 2 alakohdan mukaisesti. Näihin henkilöihin ei sovelleta henkilöstösääntöjä eikä palvelussuhteen ehtoja.
         
         
            V LUKU
         
         
            
               Muut säännökset
            
         
         
            91 artikla
            Erioikeudet ja vapaudet
            Avaruusohjelmavirastoon ja sen henkilöstöön sovelletaan SEU-sopimukseen ja SEUT-sopimukseen liitettyä Euroopan unionin erioikeuksia ja vapauksia koskevaa pöytäkirjaa N:o 7.
         
         
            92 artikla
            Toimipaikkaa koskeva sopimus ja vastaanottosopimukset
            
               1.   Vastaanottavan jäsenvaltion, jossa viraston toimipaikka sijaitsee, avaruusohjelmavirastolle tarjoamia tiloja ja palveluja koskevat järjestelyt sekä avaruusohjelmaviraston toimitusjohtajaan, hallintoneuvoston jäseniin, avaruusohjelmaviraston henkilöstöön ja heidän perheenjäseniinsä vastaanottavassa jäsenvaltiossa sovellettavat erityissäännöt vahvistetaan toimipaikkaa koskevassa sopimuksessa. Toimipaikkaa koskeva sopimus tehdään avaruusohjelmaviraston ja kyseisen jäsenvaltion välillä, jossa toimipaikka sijaitsee, sen jälkeen kun hallintoneuvoston hyväksyntä on saatu.
            
            
               2.   Avaruusohjelmaviraston ja kyseisen jäsenvaltion, jossa 79 artiklan 2 kohdan mukaisesti perustettu paikallistoimisto sijaitsee, välillä tehdään vastaanottosopimus sen jälkeen, kun hallintoneuvosto on sen hyväksynyt, mikäli se on tarpeen paikallistoimiston toiminnan kannalta.
            
            
               3.   Vastaanottavien jäsenvaltioiden on avaruusohjelmaviraston sujuvan ja tehokkaan toiminnan varmistamiseksi tarjottava parhaat mahdolliset olosuhteet, mukaan luettuina monikieliset ja eurooppahenkiset koulunkäyntimahdollisuudet sekä asianmukaiset kulkuyhteydet.
            
         
         
            93 artikla
            Avaruusohjelmavirastoa koskevat kielijärjestelyt
            
               1.   Avaruusohjelmavirastoon sovelletaan neuvoston asetusta N:o 1 (48).
            
            
               2.   Euroopan unionin elinten käännöskeskus huolehtii viraston toiminnan edellyttämistä käännöspalveluista.
            
         
         
            94 artikla
            Avaruusohjelmaviraston hallussa olevien asiakirjojen saatavuutta koskeva toimintatapa
            
               1.   Avaruusohjelmaviraston hallussa oleviin asiakirjoihin sovelletaan asetusta (EY) N:o 1049/2001.
            
            
               2.   Hallintoneuvosto hyväksyy asetuksen (EY) N:o 1049/2001 täytäntöönpanojärjestelyt.
            
            
               3.   Päätöksistä, jotka avaruusohjelmavirasto on tehnyt asetuksen (EY) N:o 1049/2001 8 artiklan nojalla, voidaan tehdä kantelu Euroopan oikeusasiamiehelle tai nostaa kanne Euroopan unionin tuomioistuimessa SEUT 228 ja 263 artiklassa määrättyjen edellytysten mukaisesti.
            
         
         
            95 artikla
            Avaruusohjelmaviraston toteuttama petostentorjunta
            
               1.   Helpottaakseen petosten, lahjonnan ja muun laittoman toiminnan torjuntaa asetuksen (EU, Euratom) N:o 883/2013 nojalla avaruusohjelmavirasto liittyy kuuden kuukauden kuluessa päivästä, jona se aloittaa toimintansa, Euroopan petostentorjuntaviraston (OLAF) sisäisistä tutkimuksista 25 päivänä toukokuuta 1999 tehtyyn toimielinten väliseen sopimukseen (49) ja antaa kaikkia avaruusohjelmaviraston työntekijöitä koskevat asiaan liittyvät määräykset käyttäen kyseisen sopimuksen liitteessä olevaa mallipäätöstä.
            
            
               2.   Tilintarkastustuomioistuimella on valtuudet tehdä kaikkien avaruusohjelmavirastolta unionin rahoitusta saaneiden avustuksensaajien, toimeksisaajien ja alihankkijoiden osalta asiakirjoihin perustuvia ja paikalla suoritettavia tarkastuksia.
            
            
               3.   OLAF voi asetuksessa (Euratom, EY) N:o 2185/96 ja asetuksessa (EU, Euratom) N:o 883/2013 vahvistettujen säännösten ja menettelyjen mukaisesti tehdä tutkimuksia, mukaan luettuina paikan päällä suoritettavat tarkastukset ja todentamiset, selvittääkseen, onko avaruusohjelmaviraston myöntämiin avustuksiin tai sen rahoittamiin sopimuksiin liittynyt unionin taloudellisia etuja vahingoittavia petoksia, lahjontaa tai muuta laitonta toimintaa.
            
            
               4.   Avaruusohjelmaviraston yhteistyösopimuksiin kolmansien maiden ja kansainvälisten järjestöjen kanssa, muihin sopimuksiin, avustussopimuksiin ja avustuspäätöksiin on sisällytettävä määräyksiä, joissa nimenomaisesti annetaan tilintarkastustuomioistuimelle ja OLAFille valtuudet tehdä tällaisia tarkastuksia ja tutkimuksia niiden oman toimivallan mukaisesti. Tämä ei vaikuta 1, 2 ja 3 kohtaan.
            
         
         
            96 artikla
            Avaruusohjelmaviraston toteuttama turvallisuusluokiteltujen tai arkaluonteisten turvallisuusluokittelemattomien tietojen suojaaminen
            Kuultuaan ensin komissiota avaruusohjelmavirasto hyväksyy omat turvallisuussääntönsä, jotka vastaavat Euroopan unionin turvallisuusluokiteltujen tietojen ja arkaluonteisten turvallisuusluokittelemattomien tietojen suojaamista koskevia komission turvallisuussääntöjä, myös tällaisten tietojen vaihtamista, käsittelyä ja tallentamista koskevia sääntöjä päätösten (EU, Euratom) 2015/443 ja (EU, Euratom) 2015/444 mukaisesti.
         
         
            97 artikla
            Avaruusohjelmaviraston vastuu
            
               1.   Sopimukseen perustuva avaruusohjelmaviraston vastuu määräytyy kyseessä olevaan sopimukseen sovellettavan lain mukaan.
            
            
               2.   Euroopan unionin tuomioistuimella on toimivalta ratkaista asia avaruusohjelmaviraston tekemässä sopimuksessa mahdollisesti olevan välityslausekkeen nojalla.
            
            
               3.   Jos kyseessä on sopimukseen perustumaton vastuu, avaruusohjelmavirasto korvaa jäsenvaltioiden lainsäädäntöön sisältyvien yhteisten perusperiaatteiden mukaisesti vahingon, jonka viraston yksiköt tai henkilöstöön kuuluvat ovat tehtäviään suorittaessaan aiheuttaneet.
            
            
               4.   Euroopan unionin tuomioistuimella on toimivalta ratkaista riidat, jotka koskevat 3 kohdassa tarkoitettujen vahinkojen korvaamista.
            
            
               5.   Avaruusohjelmaviraston henkilöstön henkilökohtaisesta vastuusta virastoa kohtaan määrätään heihin sovellettavissa henkilöstösäännöissä tai palvelussuhteen ehdoissa.
            
         
         
            98 artikla
            Yhteistyö kolmansien maiden ja kansainvälisten järjestöjen kanssa
            
               1.   Avaruusohjelmaviraston toimintaan voivat osallistua kolmannet maat ja kansainväliset järjestöt, jotka ovat tehneet tästä kansainvälisen sopimuksen unionin kanssa.
            
            
               2.   Näihin tämän artiklan 1 kohdassa ja 43 artiklassa tarkoitettuihin sopimuksiin sisältyvien asianomaisten määräysten mukaisesti laaditaan järjestelyjä, joissa määritellään erityisesti luonne, laajuus ja tapa, jolla nämä kolmannet maat ja kansainväliset järjestöt osallistuvat avaruusohjelmaviraston toimintaan, mukaan luettuina viraston tekemiin aloitteisiin osallistumista, rahoitusosuuksia ja henkilöstöä koskevat säännökset. Henkilöstöasioiden osalta näiden järjestelyjen on kaikilta osin oltava henkilöstösääntöjen mukaiset. Tarvittaessa niihin on sisällytettävä määräyksiä turvallisuusluokiteltujen tietojen vaihdosta ja suojaamisesta kolmansien maiden ja kansainvälisten järjestöjen kanssa. Näille määräyksille tarvitaan komission etukäteen antama hyväksyntä.
            
            
               3.   Hallintoneuvosto hyväksyy strategian, joka koskee avaruusohjelmaviraston suhteita kolmansiin maihin ja kansainvälisiin järjestöihin 1 kohdassa tarkoitettujen kansainvälisten sopimusten yhteydessä asioissa, joissa virasto on toimivaltainen.
            
            
               4.   Komissio varmistaa, että avaruusohjelmavirasto toimii suhteissaan kolmansiin maihin ja kansainvälisiin järjestöihin toimeksiantonsa ja olemassa olevien institutionaalisten puitteiden mukaisesti sopimalla asianmukaisesta työjärjestelystä viraston toimitusjohtajan kanssa.
            
         
         
            99 artikla
            Eturistiriidat
            
               1.   Hallintoneuvoston ja turvallisuusjärjestelyjen hyväksyntälautakunnan jäsenten, toimitusjohtajan sekä määräaikaisten kansallisten asiantuntijoiden ja tarkkailijoiden on tehtävä sitoumuksistaan ja etunäkökohdistaan ilmoitus, jossa he toteavat, onko olemassa heidän riippumattomuuttaan mahdollisesti vaarantavia välittömiä tai välillisiä etunäkökohtia. Ilmoituksen on oltava
               
                           a)
                        
                        
                           täsmällinen ja täydellinen;
                        
                     
                           b)
                        
                        
                           tehty kirjallisena asianomaisten henkilöiden palvelukseen ottamisen yhteydessä;
                        
                     
                           c)
                        
                        
                           vuosittain uusittava; ja
                        
                     
                           d)
                        
                        
                           se on päivitettävä aina tarvittaessa ja erityisesti asianomaisten henkilöiden henkilökohtaisen tilanteen muuttuessa merkittävällä tavalla.
                        
                     
            
               2.   Hallintoneuvoston ja turvallisuusjärjestelyjen hyväksyntälautakunnan jäsenten, toimitusjohtajan, kansallisten asiantuntijoiden, tarkkailijoiden ja tilapäisiin työryhmiin osallistuvien ulkopuolisten asiantuntijoiden on ilmoitettava tarkoin ja täydellisesti ennen jokaista kokousta esityslistalla oleviin asioihin liittyvistä etunäkökohdistaan, jotka saattavat vaarantaa heidän riippumattomuutensa, ja jos tällaisia etunäkökohtia on olemassa, kyseisen jäsenen on pidättäydyttävä osallistumasta näitä kohtia koskevaan keskusteluun tai äänestykseen.
            
            
               3.   Hallintoneuvoston ja turvallisuusjärjestelyjen hyväksyntälautakunnan on määritettävä työjärjestyksessään käytännön järjestelyt 1 ja 2 kohdassa tarkoitettua etunäkökohtien ilmoittamista koskevia sääntöjä sekä eturistiriitojen ehkäisyä ja hallintaa varten.
            
         
         X OSASTO
         
            OHJELMASUUNNITTELU, SEURANTA, ARVIOINTI JA VALVONTA
         
         
            100 artikla
            Työohjelma
            Ohjelma toteutetaan varainhoitoasetuksen 110 artiklassa tarkoitetuilla työohjelmilla, jotka ovat erityisiä ja täysin erillisiä työohjelmia kullekin ohjelman komponentille. Työohjelmissa on esitettävä toimet ja niihin liittyvät määrärahat, joita ohjelman tavoitteiden saavuttaminen edellyttää, sekä tarvittaessa rahoitusta yhdistäviä toimia varten varattu kokonaismäärä.
            Komissio hyväksyy työohjelmat täytäntöönpanosäädöksillä. Nämä täytäntöönpanosäädökset hyväksytään 107 artiklan 3 kohdassa tarkoitettua tarkastelumenettelyä noudattaen.
         
         
            101 artikla
            Seuranta ja raportointi
            
               1.   Indikaattorit, joiden avulla raportoidaan ohjelman edistymisestä 4 artiklassa vahvistettujen yleisten ja erityistavoitteiden saavuttamisessa, esitetään liitteessä.
            
            
               2.   Sen varmistamiseksi, että ohjelman tavoitteiden saavuttamisessa tapahtunutta edistymistä arvioidaan tehokkaasti, siirretään komissiolle valta antaa 105 artiklan mukaisesti delegoituja säädöksiä, joilla muutetaan liitettä tarvittaessa indikaattoreiden osalta sekä täydennetään tätä asetusta säännöksillä, jotka koskevat seuranta- ja arviointipuitteiden luomista.
            
            
               3.   Tämän artiklan nojalla annettaviin delegoituihin säädöksiin sovelletaan 106 artiklassa säädettyä menettelyä, kun tämä on tarpeen pakottavista kiireellisyyssyistä.
            
            
               4.   Tulosraportointijärjestelmällä on varmistettava, että ohjelman toteuttamisen ja tulosten seurannassa käytettävät tiedot kerätään tehokkaasti, tuloksellisesti ja oikea-aikaisesti.
               Tätä varten unionin varojen saajille ja tarvittaessa jäsenvaltioille on asetettava oikeasuhteiset raportointivaatimukset.
            
            
               5.   Sovellettaessa 1 kohtaa unionin varojen saajien on annettava asianmukaiset tiedot. Tulosten tarkistamiseen tarvittavat tiedot on kerättävä tehokkaasti, tuloksellisesti ja oikea-aikaisesti.
            
         
         
            102 artikla
            Arviointi
            
               1.   Komissio suorittaa ohjelman arvioinnit oikea-aikaisesti, jotta niitä voidaan hyödyntää päätöksenteossa.
            
            
               2.   Komissio arvioi viimeistään 30 päivänä kesäkuuta 2024 ja sen jälkeen joka neljäs vuosi ohjelman toteuttamista. Arvioinnin piiriin kuuluvat kaikki ohjelman komponentit ja toimet. Siinä arvioidaan:
               
                           a)
                        
                        
                           ohjelman nojalla tarjottavien palveluiden suorituskykyä;
                        
                     
                           b)
                        
                        
                           ohjelman käyttäjien tarpeiden kehitystä ja yhteiskäyttöä; ja
                        
                     
                           c)
                        
                        
                           yhdistämistä varten käytettävissä olevien kapasiteettien kehitystä, kun arvioidaan SSA:n ja GOVSATCOMin toteutusta, ja kilpailijoiden tarjoamia dataa ja palveluja, kun arvioidaan Galileon, Copernicuksen ja EGNOSin toteutusta.
                        
                     Kunkin ohjelman komponentin osalta arvioinnissa arvioidaan kustannus-hyötyanalyysin perusteella ensimmäisen kohdan c alakohdassa tarkoitetun kehityksen vaikutusta, mukaan lukien tarve muuttaa hinnoittelupolitiikkaa tai saada lisää avaruus- tai maainfrastruktuuria.
               Arviointiin liitetään tarvittaessa asianmukainen ehdotus.
            
            
               3.   Komissio toimittaa arviointien päätelmät ja omat huomautuksensa Euroopan parlamentille, neuvostolle, Euroopan talous- ja sosiaalikomitealle sekä alueiden komitealle.
            
            
               4.   Tämän asetuksen täytäntöönpanoon osallistuvien yhteisöjen on toimitettava komissiolle data ja tiedot, joita tarvitaan 1 kohdassa tarkoitettua arviointia varten.
            
            
               5.   Komissio suorittaa viimeistään 30 päivänä kesäkuuta 2024 ja sen jälkeen joka neljäs vuosi komission suuntaviivojen mukaisesti arvioinnin avaruusohjelmaviraston toiminnasta suhteessa sen tavoitteisiin, toimeksiantoon ja tehtäviin. Arvioinnin on perustuttava kustannus-hyötyanalyysiin. Arvioinnissa on tarkasteltava erityisesti sitä, onko avaruusohjelmaviraston toimeksiantoa tarpeen muuttaa ja millaisia taloudellisia vaikutuksia muutoksilla olisi. Siinä on tarkasteltava myös eturistiriitoja koskevaa avaruusohjelmaviraston toimintatapaa sekä turvallisuusjärjestelyjen hyväksyntälautakunnan itsenäisyyttä ja riippumattomuutta. Komissio voi myös arvioida avaruusohjelmaviraston tuloksellisuutta voidakseen arvioida mahdollisuutta antaa sille lisätehtäviä 29 artiklan 3 kohdan mukaisesti. Arviointiin liitetään tarvittaessa asianmukainen ehdotus.
               Jos komissio katsoo, ettei avaruusohjelmaviraston toiminnan jatkaminen ole enää perusteltua sille asetettuihin tavoitteisiin, toimeksiantoon ja tehtäviin nähden, se voi ehdottaa, että tätä asetusta muutetaan vastaavasti.
               Komissio toimittaa avaruusohjelmaviraston arviointikertomuksen sekä sitä koskevat päätelmänsä Euroopan parlamentille, neuvostolle sekä viraston hallintoneuvostolle ja turvallisuusjärjestelyjen hyväksyntälautakunnalle. Arvioinnin tulokset julkaistaan.
            
         
         
            103 artikla
            Tarkastukset
            Henkilöiden tai yhteisöjen, mukaan lukien muut kuin unionin toimielinten tai elinten valtuuttamat henkilöt ja yhteisöt, tekemät unionin rahoitusosuuden käyttöä koskevat tarkastukset muodostavat yleisen varmuuden perustan varainhoitoasetuksen 127 artiklan mukaisesti.
         
         
            104 artikla
            Henkilötietojen ja yksityisyyden suoja
            
               1.   Tässä asetuksessa säädettyjen tehtävien ja toimien suorittamiseen liittyvässä henkilötietojen käsittelyssä noudatetaan henkilötietojen suojaan sovellettavaa lainsäädäntöä, erityisesti Euroopan parlamentin ja neuvoston asetuksia (EU) 2016/679 (50) ja (EU) 2018/1725 (51), avaruusohjelmaviraston suorittamat tehtävät ja toimet mukaan luettuina.
            
            
               2.   Hallintoneuvosto vahvistaa toimenpiteet, joiden mukaisesti avaruusohjelmavirasto soveltaa asetusta (EU) 2018/1725, viraston tietosuojavastaavan nimittämistä koskevat toimenpiteet mukaan luettuina. Ennen toimenpiteiden vahvistamista on kuultava Euroopan tietosuojavaltuutettua.
            
         
         XI OSASTO
         
            SÄÄDÖSVALLAN SIIRTO JA TÄYTÄNTÖÖNPANOTOIMENPITEET
         
         
            105 artikla
            Siirretyn säädösvallan käyttäminen
            
               1.   Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.
            
            
               2.   Siirretään 53 ja 101 artiklassa tarkoitettu valta antaa delegoituja säädöksiä komissiolle 31 päivään joulukuuta 2028 saakka.
            
            
               3.   Euroopan parlamentti tai neuvosto voi milloin tahansa peruuttaa 53 ja 101 artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.
            
            
               4.   Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.
            
            
               5.   Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.
            
            
               6.   Edellä olevien 53 ja 101 artiklan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.
            
         
         
            106 artikla
            Kiireellinen menettely
            
               1.   Tämän artiklan nojalla annetut delegoidut säädökset tulevat voimaan viipymättä, ja niitä sovelletaan niin kauan kuin niitä ei vastusteta 2 kohdan mukaisesti. Kun säädös annetaan tiedoksi Euroopan parlamentille ja neuvostolle, esitetään samalla ne perusteet, joiden vuoksi sovelletaan kiireellistä menettelyä.
            
            
               2.   Euroopan parlamentti ja neuvosto voivat 105 artiklan 6 kohdassa tarkoitetun menettelyn mukaisesti vastustaa delegoitua säädöstä. Siinä tapauksessa komissio kumoaa säädöksen välittömästi sen jälkeen, kun Euroopan parlamentin tai neuvoston päätös vastustaa sitä on annettu sille tiedoksi.
            
         
         
            107 artikla
            Komiteamenettely
            
               1.   Komissiota avustaa ohjelmakomitea. Tämä komitea on asetuksessa (EU) N:o 182/2011 tarkoitettu komitea.
               Komitea kokoontuu seuraavissa erilaisissa kokoonpanoissa:
               
                           a)
                        
                        
                           Galileo ja EGNOS;
                        
                     
                           b)
                        
                        
                           Copernicus;
                        
                     
                           c)
                        
                        
                           avaruustilannetietoisuus (SSA);
                        
                     
                           d)
                        
                        
                           GOVSATCOM;
                        
                     
                           e)
                        
                        
                           turvallisuuskokoonpano: kaikki ohjelman turvallisuusnäkökohdat rajoittamatta turvallisuusjärjestelyjen hyväksyntälautakunnan roolia; Euroopan avaruusjärjestön ja avaruusohjelmaviraston edustajia voidaan kutsua osallistumaan tarkkailijoina; myös EUH kutsutaan osallistumaan kokouksiin;
                        
                     
                           f)
                        
                        
                           monialainen kokoonpano: strateginen yleiskuva ohjelman toteutuksesta, johdonmukaisuus ohjelman eri komponenttien kesken, monialaiset toimet ja 11 artiklassa tarkoitetun talousarvion uudelleenkohdentaminen.
                        
                     
            
               2.   Kun viitataan tähän kohtaan, sovelletaan asetuksen (EU) N:o 182/2011 4 artiklaa.
            
            
               3.   Kun viitataan tähän kohtaan, sovelletaan asetuksen (EU) N:o 182/2011 5 artiklaa.
            
            
               4.   Jos ohjelmakomitea ei anna lausuntoa tämän asetuksen 34 artiklan 2 kohdassa tarkoitetusta ehdotuksesta täytäntöönpanosäädökseksi, komissio ei hyväksy ehdotusta täytäntöönpanosäädökseksi, ja tuolloin sovelletaan asetuksen (EU) N:o 182/2011 5 artiklan 4 kohdan kolmatta alakohtaa.
            
            
               5.   Unionin tekemien kansainvälisten sopimusten mukaisesti kolmansien maiden tai kansainvälisten järjestöjen edustajia voidaan kutsua tarkkailijoina komitean kokouksiin sen työjärjestyksessä vahvistetuin edellytyksin ja unionin turvallisuus huomioon ottaen.
            
            
               6.   Ohjelmakomitea perustaa työjärjestyksensä mukaisesti käyttäjäfoorumin työryhmäksi antamaan ohjelman komitealle neuvoja käyttäjien vaatimuksia koskevista seikoista, palvelujen kehityksestä ja niiden omaksumisesta käyttäjien keskuudessa. Käyttäjäfoorumin on pyrittävä takaamaan käyttäjien jatkuva ja tosiasiallinen osallistuminen, ja se kokoontuu ohjelman kunkin komponentin osalta sen mukaisessa kokoonpanossa.
            
         
         XII OSASTO
         
            SIIRTYMÄ- JA LOPPUSÄÄNNÖKSET
         
         
            108 artikla
            Tiedotus, viestintä ja julkisuus
            
               1.   Unionin rahoituksen saajien on ilmaistava rahoituksen alkuperä ja varmistettava unionin rahoituksen näkyvyys, erityisesti kun ne tekevät tunnetuksi toimia ja niiden tuloksia, tarjoamalla johdonmukaista, tehokasta ja oikeasuhteista kohdennettua tietoa useille kohderyhmille, mukaan lukien tiedotusvälineet ja suuri yleisö.
            
            
               2.   Komissio toteuttaa tiedotus- ja viestintätoimia, jotka koskevat ohjelmaa, ohjelman nojalla toteutettuja toimia ja saavutettuja tuloksia.
               Ohjelmalle osoitetuilla taloudellisilla resursseilla tuetaan myös unionin poliittisia prioriteetteja koskevaa yhteisötiedotusta sikäli kuin prioriteetit liittyvät 4 artiklassa tarkoitettuihin tavoitteisiin.
            
            
               3.   Virasto voi toteuttaa tiedotustoimia omasta aloitteestaan toimivaltaansa kuuluvilla aloilla. Resurssien osoittaminen tiedotustoimiin ei saa haitata 29 artiklassa tarkoitettujen tehtävien tehokasta hoitamista. Tällaiset tiedotustoimet on toteutettava johtokunnan hyväksymien asiaankuuluvien viestintä- ja tiedotussuunnitelmien mukaisesti.
            
         
         
            109 artikla
            Kumoaminen
            
               1.   Kumotaan asetukset (EU) N:o 912/2010, (EU) N:o 1285/2013 ja (EU) N:o 377/2014 ja päätös N:o 541/2014/EU 1 päivästä tammikuuta 2021 alkaen.
            
            
               2.   Viittauksia kumottuihin säädöksiin pidetään viittauksina tähän asetukseen.
            
         
         
            110 artikla
            Siirtymäsäännökset ja palvelujen jatkuvuus vuoden 2027 jälkeen
            
               1.   Tämän asetuksen estämättä voidaan jatkaa tai muuttaa asetusten (EU) N:o 912/2010, (EU) N:o 1285/2013 ja (EU) N:o 377/2014 sekä päätöksen N:o 541/2014/EU nojalla aloitettuja toimia, joita sovelletaan kyseisiin toimiin niiden päättämiseen asti. Erityisesti päätöksen N:o 541/2014/EU 7 artiklan 3 kohdan nojalla perustettu konsortio tarjoaa SST-palveluja kolmen kuukauden ajan siitä, kun kansalliset perustajayhteisöt ovat allekirjoittaneet SST-kumppanuuden perustamissopimuksen tämän asetuksen 58 artiklan mukaisesti.
            
            
               2.   Ohjelman rahoituspuitteet voivat kattaa myös teknisen ja hallinnollisen avun menoja, jotka ovat tarpeen, jotta voidaan varmistaa siirtyminen ohjelman ja asetusten (EU) N:o 1285/2013 ja (EU) N:o 377/2014 sekä päätöksen N:o 541/2014/EU nojalla hyväksyttyjen toimenpiteiden välillä.
            
            
               3.   Talousarvioon voidaan 4 artiklassa tarkoitettujen tavoitteiden saavuttamiseksi tarvittavien kulujen kattamiseksi tarvittaessa sisällyttää määrärahoja myös vuoden 2027 jälkeen, jotta voidaan hallinnoida toimia, joita ei ole saatu päätökseen ohjelman päättymiseen mennessä, sekä sellaisten kulujen kattamiseksi, jotka liittyvät kriittisiin operatiivisiin toimiin ja kriittisten palvelujen tarjoamiseen, myös rahoitusta koskevan puitekumppanuussopimuksen ja rahoitusosuussopimusten avulla.
            
         
         
            111 artikla
            Voimaantulo ja soveltaminen
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 1 päivästä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä huhtikuuta 2021.
            
               
                  Euroopan parlamentin puolesta
               
               
                  Puhemies
               
               D. M. SASSOLI
            
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  Euroopan parlamentin kanta, vahvistettu 17. huhtikuuta 2019 (ei vielä julkaistu virallisessa lehdessä), ja neuvoston ensimmäisen käsittelyn kanta, vahvistettu 19. huhtikuuta 2021 (ei vielä julkaistu virallisessa lehdessä). Euroopan parlamentin kanta, vahvistettu 28. huhtikuuta 2021 (ei vielä julkaistu virallisessa lehdessä).
         
            (2)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).
         
            (3)  Euroopan parlamentin ja neuvoston asetus (EU) 2021/695, annettu 28 päivänä huhtikuuta 2021, tutkimuksen ja innovoinnin puiteohjelman ”Horisontti Eurooppa” perustamisesta, sen osallistumista ja tulosten levittämistä koskevien sääntöjen vahvistamisesta sekä asetusten (EU) N:o 1290/2013 ja (EU) N:o 1291/2013 kumoamisesta (ks. tämän virallisen lehden s. 1).
         
            (4)  Euroopan parlamentin ja neuvoston asetus (EU) 2021/523, annettu 24 päivänä maaliskuuta 2021, InvestEU-ohjelman perustamisesta ja asetuksen (EU) 2015/1017 muuttamisesta (EUVL L 107, 26.3.2021, s. 30).
         
            (5)  Euroopan parlamentin ja neuvoston asetus (EU) 2021/697, annettu 29 päivänä huhtikuuta 2021, Euroopan puolustusrahastosta ja asetuksen (EU) 2018/1092 kumoamisesta (ks. tämän virallisen lehden s. 149).
         
            (6)  EUVL L 433 I, 22.12.2020, s. 28.
         
            (7)  EUVL L 282, 19.10.2016, s. 4.
         
            (8)  Neuvoston päätös 2013/755/EU, annettu 25 päivänä marraskuuta 2013, merentakaisten maiden ja alueiden assosiaatiosta Euroopan unioniin (MMA-assosiaatiopäätös) (EUVL L 344, 19.12.2013, s. 1).
         
            (9)  Euroopan parlamentin ja neuvoston asetus (EU, Euratom) N:o 883/2013, annettu 11 päivänä syyskuuta 2013, Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta (EUVL L 248, 18.9.2013, s. 1).
         
            (10)  Neuvoston asetus (EY, Euratom) N:o 2988/95, annettu 18 päivänä joulukuuta 1995, Euroopan yhteisöjen taloudellisten etujen suojaamisesta (EYVL L 312, 23.12.1995, s. 1).
         
            (11)  Neuvoston asetus (Euratom, EY) N:o 2185/96, annettu 11 päivänä marraskuuta 1996, komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi (EYVL L 292, 15.11.1996, s. 2).
         
            (12)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).
         
            (13)  Euroopan parlamentin ja neuvoston direktiivi (EU) 2017/1371, annettu 5 päivänä heinäkuuta 2017, unionin taloudellisiin etuihin kohdistuvien petosten torjunnasta rikosoikeudellisin keinoin (EUVL L 198, 28.7.2017, s. 29).
         
            (14)  EYVL L 1, 3.1.1994, s. 3.
         
            (15)  Euroopan parlamentin ja neuvoston päätös N:o 243/2012/EU, annettu 14 päivänä maaliskuuta 2012, monivuotisen radiotaajuuspoliittisen ohjelman perustamisesta (EUVL L 81, 21.3.2012, s. 7).
         
            (16)  Euroopan parlamentin ja neuvoston asetus (EU) N:o 912/2010, annettu 22 päivänä syyskuuta 2010, Euroopan GNSS-viraston perustamisesta, eurooppalaisten satelliittinavigointiohjelmien hallintorakenteista annetun neuvoston asetuksen (EY) N:o 1321/2004 kumoamisesta ja Euroopan parlamentin ja neuvoston asetuksen (EY) N:o 683/2008 muuttamisesta (EUVL L 276, 20.10.2010, s. 11).
         
            (17)  EUVL L 261, 6.8.2004, s. 64.
         
            (18)  Euroopan parlamentin ja neuvoston päätös N:o 541/2014/EU, annettu 16 päivänä huhtikuuta 2014, avaruusesineiden valvonnan ja seurannan tukikehyksen perustamisesta (EUVL L 158, 27.5.2014, s. 227).
         
            (19)  Neuvoston päätös (YUTP) 2021/698, annettu 30 päivänä huhtikuuta 2021, unionin turvallisuuteen mahdollisesti vaikuttavien unionin avaruusohjelman yhteydessä käyttöön otettujen, toimivien ja käytettyjen järjestelmien ja palvelujen turvallisuudesta sekä päätöksen 2014/496/YUTP kumoamisesta (ks. tämän virallisen lehden s. 178).
         
            (20)  Neuvoston päätös, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (2010/427/EU) (EUVL L 201, 3.8.2010, s. 30).
         
            (21)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).
         
            (22)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
         
            (23)  Euroopan parlamentin ja neuvoston asetus (EU) 2019/452, annettu 19 päivänä maaliskuuta 2019, unioniin tulevien ulkomaisten suorien sijoitusten seurantaan tarkoitettujen puitteiden perustamisesta (EUVL L 79 I, 21.3.2019, s. 1).
         
            (24)  Euroopan parlamentin ja neuvoston asetus (EU) 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta (EUVL L 212, 22.8.2018, s. 1).
         
            (25)  Euroopan parlamentin ja neuvoston asetus (EU) N:o 1285/2013, annettu 11 päivänä joulukuuta 2013, Euroopan satelliittinavigointijärjestelmien toteuttamisesta ja käytöstä sekä neuvoston asetuksen (EY) N:o 876/2002 ja Euroopan parlamentin ja neuvoston asetuksen (EY) N:o 683/2008 kumoamisesta (EUVL L 347, 20.12.2013, s. 1).
         
            (26)  Komission täytäntöönpanopäätös (EU) 2017/224, annettu 8 päivänä helmikuuta 2017, Euroopan parlamentin ja neuvoston asetuksen (EU) N:o 1285/2013 2 artiklan 4 kohdan c alakohdassa tarkoitettua Galileo-ohjelman mukaisesti perustettua kaupallista palvelua tarjoavaa järjestelmää varten tarvittavista teknisistä ja toiminnallisista eritelmistä (EUVL L 34, 9.2.2017, s. 36).
         
            (27)  Euroopan parlamentin ja neuvoston asetus (EU) N:o 377/2014, annettu 3 päivänä huhtikuuta 2014, Copernicus-ohjelman perustamisesta ja asetuksen (EU) N:o 911/2010 kumoamisesta (EUVL L 122, 24.4.2014, s. 44).
         
            (28)  Euroopan parlamentin ja neuvoston asetus (EU) N:o 911/2010, annettu 22 päivänä syyskuuta 2010, Euroopan maanseurantaohjelmasta (GMES) ja sen ensivaiheen toiminnasta (2011–2013) (EUVL L 276, 20.10.2010, s. 1).
         
            (29)  Euroopan parlamentin ja neuvoston direktiivi 2007/2/EY, annettu 14 päivänä maaliskuuta 2007, Euroopan yhteisön paikkatietoinfrastruktuurin (INSPIRE) perustamisesta (EUVL L 108, 25.4.2007, s. 1).
         
            (30)  Euroopan parlamentin ja neuvoston direktiivi 2003/98/EY, annettu 17 päivänä marraskuuta 2003, julkisen sektorin hallussa olevien tietojen uudelleenkäytöstä (EUVL L 345, 31.12.2003, s. 90).
         
            (31)  Komission delegoitu asetus (EU) N:o 1159/2013, annettu 12 päivänä heinäkuuta 2013, Euroopan maanseurantaohjelmasta (GMES) annetun Euroopan parlamentin ja neuvoston asetuksen (EU) N:o 911/2010 täydentämisestä vahvistamalla GMES-käyttäjien rekisteröitymis- ja lisenssiehdot ja määrittelemällä GMES-erityisdatan ja GMES-palveluinformaation saannin rajoittamista koskevat kriteerit (EUVL L 309, 19.11.2013, s. 1).
         
            (32)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
         
            (33)  Jäsenvaltioiden hallitusten edustajien yhteisellä sopimuksella hyväksymä päätös, annettu 10 päivänä joulukuuta 2010, Euroopan GNSS-viraston kotipaikan sijainnista (2010/803/EU) (EUVL L 342, 28.12.2010, s. 15).
         
            (34)  Komission täytäntöönpanopäätös (EU) 2016/413, annettu 18 päivänä maaliskuuta 2016, Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämisestä ja sen käytön varmistamiseen tarvittavista toimenpiteistä sekä täytäntöönpanopäätöksen 2012/117/EU kumoamisesta (EUVL L 74, 19.3.2016, s. 45)
         
            (35)  EUVL L 123, 12.5.2016, s. 1.
         
            (36)  Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433 I, 22.12.2020, s. 11).
         
            (37)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (38)  Euroopan parlamentin ja neuvoston asetus (EU) 2021/694, annettu 29 päivänä huhtikuuta 2021, Digitaalinen Eurooppa -ohjelmasta ja päätöksen (EU) 2015/2240 kumoamisesta (EUVL L 166, 11.5.2021, s. 1).
         
            (39)  Euroopan parlamentin ja neuvoston päätöksen N:o 1104/2011/EU, annettu 25 päivänä lokakuuta 2011, julkisesti säännellyn palvelun käyttöehdoista Galileo-ohjelman mukaisesti perustetussa maailmanlaajuisessa satelliittinavigointijärjestelmässä (EUVL L 287, 4.11.2011, s. 1).
         
            (40)  Euroopan parlamentin ja neuvoston direktiivi 2014/24/EU, annettu 26 päivänä helmikuuta 2014, julkisista hankinnoista ja direktiivin 2004/18/EY kumoamisesta (EUVL L 94, 28.3.2014, s. 65).
         
            (41)  Euroopan parlamentin ja neuvoston direktiivi 2014/25/EU, annettu 26 päivänä helmikuuta 2014, vesi- ja energiahuollon sekä liikenteen ja postipalvelujen alalla toimivien yksiköiden hankinnoista ja direktiivin 2004/17/EY kumoamisesta (EUVL L 94, 28.3.2014, s. 243).
         
            (42)  Euroopan parlamentin ja neuvoston direktiivi 2009/81/EY, annettu 13 päivänä heinäkuuta 2009, hankintaviranomaisten ja hankintayksiköiden tekemien rakennusurakoita sekä tavara- ja palveluhankintoja koskevien sopimusten tekomenettelyjen yhteensovittamisesta puolustus- ja turvallisuusalalla ja direktiivien 2004/17/EY ja 2004/18/EY muuttamisesta (EUVL L 216, 20.8.2009, s. 76).
         
            (43)  Komission delegoitu päätös, annettu 15 päivänä syyskuuta 2015, Euroopan parlamentin ja neuvoston päätöksen N:o 1104/2011/EU täydentämisestä siltä osin kuin on kyse yhteisistä vähimmäisvaatimuksista, joita PRS-vastuuviranomaisten on noudatettava (C(2015) 6123).
         
            (44)  Neuvoston direktiivi 2008/114/EY, annettu 8 päivänä joulukuuta 2008, Euroopan elintärkeän infrastruktuurin määrittämisestä ja nimeämisestä sekä arvioinnista, joka koskee tarvetta parantaa sen suojaamista (EUVL L 345, 23.12.2008, s. 75).
         
            (45)  Komission täytäntöönpanopäätös (EU) 2017/1406, annettu 31 päivänä heinäkuuta 2017, EGNOS-järjestelmän maainfrastruktuurin sijainnista (EUVL L 200, 1.8.2017, s. 4).
         
            (46)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).
         
            (47)  EYVL L 56, 4.3.1968, s. 1.
         
            (48)  Neuvoston ASETUS N:o 1, annettu 15 päivänä huhtikuuta 1958, Euroopan talousyhteisössä käytettäviä kieliä koskevista järjestelyistä (EYVL 17, 6.10.1958, s. 385).
         
            (49)  EYVL L 136, 31.5.1999, s. 15.
         
            (50)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (51)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
      
      
         
            LIITE
            KESKEISET INDIKAATTORIT
            Sen seuraaminen, kuinka tuloksellisesti ohjelmalla saavutetaan 4 artiklassa tarkoitetut tavoitteet, jäsennellään keskeisten indikaattoreiden avulla, jotta voidaan minimoida hallinnollinen rasite ja kustannukset.
            
               1.   
               
                  Sen vuoksi vuotuista raportointia varten kerätään dataa seuraavien keskeisten indikaattoreiden osalta, ja niitä koskevat toteutustiedot, kuten mittarit, luvut ja niihin liittyvät nimellis- ja kynnysarvot, myös määrälliset ja laadulliset, sovellettavien tehtävävaatimusten ja odotetun tuloksellisuuden mukaan määritellään niiden yhteisöjen, joille on annettu tehtäviä, kanssa tehtävissä sopimuksissa:
               
            
            
               1.1   
               4 artiklan 2 kohdan a alakohdassa tarkoitettu erityistavoite
               Indikaattori 1: Galileon ja EGNOSin erikseen tarjoamien navigointi- ja ajanmäärityspalveluiden tarkkuus
               Indikaattori 2: Galileon ja EGNOSin erikseen tarjoamien palveluiden saatavuus ja jatkuvuus
               Indikaattori 3: EGNOSin palveluiden maantieteellinen kattavuus ja julkistettujen EGNOSin menettelyjen lukumäärä (sekä APV-I että LPV-200)
               Indikaattori 4: unionin käyttäjien tyytyväisyys Galileo- ja EGNOS-palveluihin
               Indikaattori 5: Galileon ja EGNOSin tukemien vastaanottimien osuus maailmanlaajuisista ja EU:n satelliittipaikantamisjärjestelmien / satelliitteihin perustuvien lisäjärjestelmien (GNSS/SBAS) vastaanottimien markkinoilla
            
            
               1.2   
               4 artiklan 2 kohdan b alakohdassa tarkoitettu erityistavoite
               Indikaattori 1: Copernicus-käyttäjien, Copernicus-datan ja datan ja tietojen saantipalveluiden (Data and Information Access Services, DIAS) unionin käyttäjien lukumäärä ja mahdollisuuksien mukaan tiedot esimerkiksi käyttäjätyypistä, maantieteellisestä jakaumasta ja toiminta-alasta
               Indikaattori 2: tapauksen mukaan pyydettyjen tai tarjottujen Copernicus-palvelujen aktivointikertojen lukumäärä
               Indikaattori 3: unionin käyttäjien tyytyväisyys Copernicus- ja DIAS-palveluihin
               Indikaattori 4: Copernicus-palvelujen ja Copernicus-datavirtojen luotettavuus, saatavuus ja jatkuvuus
               Indikaattori 5: kussakin Copernicus-palvelukokonaisuudessa toimitettujen uusien tietotuotteiden lukumäärä
               Indikaattori 6: Copernicus Sentinelien tuottaman datan määrä
            
            
               1.3   
               4 artiklan 2 kohdan c alakohdassa tarkoitettu erityistavoite:
               Indikaattori 1: SSA-komponenttien käyttäjien lukumäärä ja mahdollisuuksien mukaan tiedot esimerkiksi käyttäjätyypistä, maantieteellisestä jakaumasta ja toiminta-alasta
               Indikaattori 2: palvelujen saatavuus
            
            
               1.4   
               4 artiklan 2 kohdan d alakohdassa tarkoitettu erityistavoite
               Indikaattori 1: GOVSATCOMin käyttäjien lukumäärä ja mahdollisuuksien mukaan tiedot esimerkiksi käyttäjätyypistä, maantieteellisestä jakaumasta ja toiminta-alasta
               Indikaattori 2: palvelujen saatavuus
            
            
               1.5   
               4 artiklan 2 kohdan e alakohdassa tarkoitettu erityistavoite
               Indikaattori 1: laukaisujen lukumäärä ohjelman osalta (mukaan lukien lukumäärät kantorakettien tyypin mukaan)
            
            
               1.6   
               4 artiklan 2 kohdan f alakohdassa tarkoitettu erityistavoite
               Indikaattori 1: avaruusalan yhteistyöalustojen lukumäärä ja sijainti unionissa
               Indikaattori 2: unionin sijoittautuneiden pk-yritysten osuus ohjelmaan liittyvien sopimusten kokonaisarvosta
            
            
               2.   
               
                  Tämän asetuksen 102 artiklassa tarkoitetussa arvioinnissa on otettava huomioon myös esimerkiksi seuraavat seikat:
               
            
            
               2.1   
               
                  kilpailijoiden suorituskyky navigoinnin ja maanhavainnoinnin alalla
               
            
            
               2.2   
               
                  Galileo- ja EGNOS-palvelujen omaksuminen käyttäjien keskuudessa
               
            
            
               2.3   
               
                  EGNOS-palvelujen integriteetti
               
            
            
               2.4   
               
                  Copernicus-palvelujen omaksuminen Copernicuksen ydinkäyttäjien keskuudessa
               
            
            
               2.5   
               
                  niiden unionin tai jäsenvaltioiden politiikkojen määrä, joissa käytetään Copernicusta tai saadaan siitä hyötyä
               
            
            
               2.6   
               
                  analyysi SST-osakomponentin autonomiasta ja unionin riippumattomuuden tasosta tällä alalla
               
            
            
               2.7   
               
                  NEO-toimintoihin liittyvän verkottumisen tilanne
               
            
            
               2.8   
               
                  arvio GOVSATCOM-kapasiteeteista 69 ja 102 artiklassa tarkoitettujen käyttäjien tarpeiden osalta
               
            
            
               2.9   
               
                  käyttäjien tyytyväisyys SSA- ja GOVSATCOM-palveluihin
               
            
            
               2.10   
               
                  Ariane- ja Vega-kantorakettien laukaisujen osuus kokonaismarkkinoista julkisesti saatavilla olevien tietojen perusteella
               
            
            
               2.11   
               
                  toimintaketjun loppupään kehitys, jota mitataan saatavuuden mukaan seuraavien tietojen perusteella: unionin avaruusdataa, -tietoja ja -palveluita käyttävien uusien yritysten lukumäärä sekä luotujen työpaikkojen määrä ja liikevaihto jäsenvaltioittain komission (Eurostat) tutkimusten perusteella, jos näitä on saatavilla
               
            
            
               2.12   
               
                  unionin avaruusalan toimintaketjun alkupään kehitys, jota mitataan saatavuuden mukaan seuraavien tietojen perusteella: luotujen työpaikkojen määrä ja liikevaihto jäsenvaltioittain sekä Euroopan avaruusteollisuuden osuus maailmanmarkkinoista komission (Eurostat) tutkimusten perusteella, jos näitä on saatavilla